ইণ্ডিয়ান ৰিভাইচ ভাৰচন (IRV) আচামিচ - 2019 যোহনে লিখা শুভবাৰ্তা4অধ্যায়\n1 যোহনতকৈ যীচুৱে যে বেছি শিষ্য কৰি বাপ্তিস্ম দি আছে, এই কথা ফৰীচী সকলে শুনিছে বুলি যীচুৱে জানিব পাৰিলে;2যদিও যীচুৱে নিজে বাপ্তিস্ম দিয়া নাছিল, কিন্তু তেওঁৰ শিষ্য সকলেহে দিছিল।3তেতিয়া তেওঁ যিহুদীয়া প্রদেশ এৰি পুনৰ গালীল প্ৰদেশলৈ গ’ল।4গালীললৈ যোৱাৰ সময়ত তেওঁ চমৰীয়া প্রদেশৰ মাজেদি যাব লগা হ’ল।\n5 তেওঁ চমৰীয়াৰ চুখৰ নামৰ এখন নগৰলৈ আহিল। এই নগৰ খন যাকোবে তেওঁৰ পুতেক যোচেফক যি ডোখৰ মাটি দিছিল, তাৰ ওচৰতে আছিল।6সেই ঠাইতে যাকোবৰ নাদ আছিল। যাত্রা কৰি শ্রান্ত হৈ পৰাত যীচুৱে গৈ সেই নাদৰ দাঁতিত বহিল। তেতিয়া সময় প্রায় ভৰ-দুপৰীয়া আছিল।\n7 এনে সময়তে চমৰীয়াৰ এগৰাকী মহিলাই পানী তুলিবলৈ আহিল। যীচুৱে তেওঁক ক’লে, “মোক অলপ পানী খাবলৈ দিয়াছোন।” 8 সেই সময়ত যীচুৰ শিষ্য সকলে নগৰলৈ খোৱা বস্তু কিনিবলৈ গৈছিল।9সেই চমৰীয়া মহিলা গৰাকীয়ে যীচুক ক’লে, “আপুনি এজন ইহুদী মানুহ হৈয়ো মোৰ পৰা কেনেকৈ পানী খাব খুজিছে? মইতো চমৰীয়া মহিলা!” কিয়নো সেই সময়ত ইহুদী সকলে চমৰীয়া সকলৰ লগত কোনো ধৰণৰ মিলা প্রীতি নাছিল। 10 যীচুৱে উত্তৰ দি তেওঁক ক’লে, “তুমি যদি জানিলাহেঁতেন যে ঈশ্বৰৰ দান কি আৰু কোনে তোমাক ‘মোক পানী খাবলৈ দিয়া’ বুলি কৈছে, তেনেহলে তুমিয়েই তেওঁক খুজিলাহেঁতেন আৰু তেৱোঁ তোমাক জীৱনময় পানী দিলেহেঁতেন।”\n11 সেই মহিলাই তেতিয়া উত্তৰ দিলে, “মহাশয়, আপোনাৰ ওচৰত পানী তুলিবলৈ পাত্ৰ নাই আৰু নাদটোও গভীৰ; তেনেহলে আপুনি ক’ৰ পৰা সেই জীৱনময় পানী পাব? 12 আপুনি জানো আমাৰ পিতৃপুৰুষ যাকোবতকৈ মহান? তেওঁ আমাক এই নাদটো দি গ’ল। তেওঁ নিজে এই নাদৰ পানী খাইছিল। তেওঁৰ সন্তান আৰু পশুবোৰেও ইয়াৰ পানী খাইছিল।” 13 যীচুৱে উত্তৰ দি তেওঁক ক’লে, “এই পানী খোৱা প্ৰতিজনৰ আকৌ পিয়াহ লাগিব; 14 কিন্তু মই যি পানী দিম, তাক যি কোনোৱে পান কৰে, তেওঁৰ কোনো কালে পিয়াহ নালাগিব। বৰং মই যি পানী তেওঁক দিম, সেই পানী তেওঁৰ ভিতৰত অনন্ত জীৱনলৈকে বুৰবুৰাই ওলাই থকা পানীৰ ভুমুক হ’ব।” 15 সেই মহিলাই তেওঁক ক’লে, “হে মহাশয়, মোৰ পিয়াহ যেন নালাগে আৰু পানী তুলিবলৈ যেন ইয়ালৈ আহিব নালাগে, এই কাৰণে সেই পানী মোক দিয়ক।”\n16 যীচুৱে তেওঁক ক’লে, “যোৱা, তোমাৰ স্বামীক ইয়ালৈ মাতি আনাগৈ।” 17 সেই মহিলাই উত্তৰ দি তেওঁক ক’লে, “মোৰ স্বামী নাই।” যীচুৱে তেওঁক ক’লে, “তুমি ঠিকেই কৈছা যে তোমাৰ স্বামী নাই। 18 কিয়নো তোমাৰ স্বামী পাঁচ জন হৈ গ’ল আৰু এতিয়া যি জন আছে, তেৱোঁ তোমাৰ স্বামী নহয়; সেয়ে তুমি যি কৈছা ই সঠিক!”\n19 সেই তিৰোতাই যীচুক ক’লে, “মহাশয়, মই দেখিছোঁ, আপুনি এজন ভাৱবাদী। 20 আমাৰ পিতৃপুৰুষ সকলে এই পৰ্বতৰ ওপৰত ভজনা কৰিছিল; কিন্তু আপোনালোক ইহুদী সকলে কয় যে যিৰূচালেমেই সেই ঠাই য’ত লোক সকলে ভজনা কৰা উচিত।” 21 যীচুৱে তেওঁক ক’লে, “হে নাৰী, মোৰ কথা বিশ্বাস কৰা! এনে কাল আহিছে যেতিয়া তোমালোকে পিতৃ ঈশ্বৰৰ ভজনা এই পর্বতত নাইবা যিৰূচালেমত নকৰিবা। 22 তোমালোকে যিহক নাজানা, তাৰ ভজনা কৰা; আমি যিহক জানো তাৰ ভজনা কৰোঁ; কিয়নো পৰিত্রাণ ইহুদী লোকৰ মাজৰ পৰাই আহিছে। 23 কিন্তু যি কালত স্বৰূপ ভকত সকলে আত্মাৰে আৰু সত্যেৰে পিতৃৰ ভজনা কৰিব, এনে কাল আহিছে, এনে কি এতিয়াই সেই সময় হৈছে; কিয়নো পিতৃয়ে এনেকুৱা ভকত সকলকহে বিচাৰে। 24 ঈশ্বৰেই আত্মা আৰু তেওঁৰ ভজনা কৰা সকলে আত্মাৰে আৰু সত্যেৰে তেওঁক ভজনা কৰিব লাগে।” 25 সেই মহিলাই তেওঁক ক’লে, “মচীহ, যি জনক খ্ৰীষ্ট বোলা হয়, তেওঁ যে আহি আছে সেই বিষয়ে মই জানো। তেওঁ যেতিয়া আহিব, তেতিয়া আমাক সকলো কথা জনাব।” 26 যীচুৱে তেওঁক ক’লে, “তোমাৰে সৈতে কথা-বাৰ্ত্তা হোৱা ময়েই সেই মচীহ।”\n27 তেনে সময়তে তেওঁৰ শিষ্য সকল ঘূৰি আহিল আৰু এগৰাকী মহিলাৰ সৈতে যীচুক কথা পাতি থকা দেখি আচৰিত হ’ল। তথাপি কোনেও তেওঁক এই কথা নুসুধিলে “আপুনি কি বিচাৰিছে?” বা “কি কাৰণে আপুনি তেওঁৰ লগত কথা পাতিছে?”\n28 সেই মহিলা গৰাকীয়ে তেতিয়া নিজৰ পানী লোৱা পাত্ৰ তাতে এৰি থৈ নগৰলৈ গৈ লোক সকলক মাতি ক’লে, 29 “আহাঁছোন, এজন মানুহক চোৱাঁহি; মই যি সকলো কৰিলোঁ, তেওঁ সেই সকলোকে মোক ক’লে। এই জনেই সেই খ্ৰীষ্ট নেকি?” 30 তেতিয়া লোক সকলে নগৰৰ পৰা ওলাই যীচুৰ ওচৰলৈ আহিব ধৰিলে।।\n31 ইয়াৰ মাজতে শিষ্য সকলে তেওঁক অনুৰোধ কৰি ক’লে, “ৰব্বি* ৰব্বি গুৰু, আপুনি অলপ মান কিবা খাই লওঁক।” 32 কিন্তু তেওঁ তেওঁলোকক ক’লে, “মোৰ এনে আহাৰ খাবলগীয়া আছে, যিহৰ বিষয়ে তোমালোকে নাজানা।” 33 শিষ্য সকলে পৰস্পৰে কোৱা-কুই কৰিবলৈ ধৰিলে, “তেনেহলে কি কোনোবাই তেওঁলৈ খোৱা বস্তু আনি দিলে নেকি?” 34 যীচুৱে তেওঁলোকক ক’লে, “মোক পঠোৱা জনৰ ইচ্ছা পালন কৰা, আৰু তেওঁৰ কাৰ্য সিদ্ধ কৰাই মোৰ আহাৰ। 35 তোমালোকে প্রায়েই নোকোৱা নে ‘আৰু চাৰিমাহ বাকী আছে, তাৰ পাছতে ধান দাবৰ সময় হ’ব?’ কিন্তু, মই হ’লে তোমালোকক কওঁ, তোমালোকে চকু তুলি পথাৰলৈ চোৱা, এতিয়াও দাবলৈ ধান পকি আছে। 36 যি জনে দায়, তেওঁ বেচ পায় আৰু অনন্ত জীৱনলৈ শস্য চপায়; তাতে যি জনে ধান ৰোৱে আৰু ধান দায়, দুয়োৱে একেলগে আনন্দ কৰে। 37 ইয়াত এই কথাটো সত্য যে, ‘এজনে ৰোৱে আৰু আন জনে দায়’। 38 মই তোমালোকক এনে শস্য দাবলৈ পঠালোঁ, যিহৰ কাৰণে তোমালোকে শ্ৰম কৰা নাই; তাৰ কাৰণে আন লোকে পৰিশ্ৰম কৰিলে আৰু তোমালোকে তেওঁলোকৰেই শ্ৰমৰ শস্য গোটাইছা।”\n39 যি মহিলা গৰাকীয়ে সাক্ষ্য দিছিল যে “মই যি সকলো কৰিলোঁ, তেওঁ মোক সেই সকলোকে ক’লে,” তেওঁৰ কথাত সেই নগৰৰ অনেক চমৰীয়া মানুহে যীচুত বিশ্বাস কৰিলে। 40 লোক সকলে যীচুৰ ওচৰলৈ আহি তেওঁক তেওঁলোকৰ লগত কিছুদিন থাকিবলৈ অনুৰোধ কৰিলে। তেওঁ তাত দুদিন থাকিল। 41 তেওঁৰ কথা শুনি অনেকে বিশ্বাস কৰিলে। 42 তেওঁলোকে সেই মহিলা গৰাকীক ক’লে, “এতিয়া যে আমি বিশ্বাস কৰিছোঁ, কেৱল তোমাৰ কথাতে নহয়, কিন্তু আমি নিজেই তেওঁৰ কথা শুনি বুজি পালোঁ যে, এওঁ সঁচাকৈয়ে জগতৰ ত্ৰাণকৰ্তা।”\n43 দুদিনৰ পাছত তেওঁ তাৰ পৰা গালীল প্ৰদেশলৈ গ’ল। 44 কাৰণ যীচুৱে নিজে কৈছিল যে, কোনো ভাববাদীয়ে নিজৰ দেশত মৰ্যদা নাপায়; 45 তেওঁ যেতিয়া গালীল প্ৰদেশলৈ আহিল, তেতিয়া গালীলীয়া লোক সকলে তেওঁক সাদৰেৰে গ্ৰহণ কৰিলে; কাৰণ তেওঁলোকো সেই নিস্তাৰ পৰ্বৰ সময়ত যিৰূচালেমলৈ গৈছিল আৰু তাতে নিস্তাৰ পৰ্বৰ সময়ত তেওঁ যি যি কৰিছিল, সেই সকলো তেওঁলোকে দেখিছিল।\n46 পাছত তেওঁ গালীল প্ৰদেশৰ কান্না নগৰলৈ পুনৰ আহিল। ইয়াতে তেওঁ পানীক দ্ৰাক্ষাৰসলৈ পৰিণত কৰিছিল। তেতিয়া কফৰনাহূম নগৰত কোনো এজন ৰাজ-কর্মচাৰীৰ পুত্র অসুস্থ হৈ আছিল। 47 তেওঁ যেতিয়া শুনিলে যে যীচু যিহুদীয়াৰ পৰা গালীল প্ৰদেশলৈ ঘূৰি আহিছে, তেতিয়া তেওঁ যীচুৰ ওচৰলৈ গৈ অনুৰোধ কৰি ক’লে, যীচুৱে যেন আহি তেওঁৰ ল’ৰাক সুস্থ কৰি দিয়ে; কিয়নো তেওঁৰ ল’ৰা জন তেতিয়া মৰোঁ মৰোঁ অৱস্থাত আছিল। 48 যীচুৱে তেতিয়া তেওঁক ক’লে, “আপোনালোকে কোনো অদ্ভুত চিন আৰু আচৰিত কার্য নেদেখিলে, মোৰ ওপৰত বিশ্বাস নকৰিব।” 49 সেই ৰাজকর্মচাৰী জনে তেওঁক ক’লে, “মহাশয়, দয়া কৰি মোৰ ল’ৰাটিৰ মৃত্যু নহওতেই আহক!” 50 যীচুৱে তেওঁক ক’লে, “ঘৰলৈ যাওক, আপোনাৰ ল’ৰা জনে জীৱন পালে।” মানুহ জনে যীচুৱে কোৱা কথাত বিশ্বাস কৰিলে আৰু ঘৰলৈ গুছি গ’ল। 51 তেওঁ যেতিয়া ঘৰলৈ উলটি গৈ আছিল, তেতিয়া বাটত তেওঁৰ দাসবোৰে লগ পাই ক’লে, “আপোনাৰ ল’ৰা জন জীয়াই উঠিল।” 52 তেতিয়া তেওঁ সিহঁতক সুধিলে, “সি কেতিয়াৰ পৰা ভাল হ’বলৈ ধৰিলে?” সিহঁতে তেওঁক ক’লে, “কালি দুপৰীয়া সময়ত তাৰ জ্বৰ এৰিলে।”\n53 ল’ৰাটোৰ বাপেকে বুজিব পাৰিলে যে ঠিক সেই সময়তে যীচুৱে তেওঁক কৈছিল, “আপোনাৰ ল’ৰা জনে জীৱন পালে।” তেতিয়া সেই ৰাজকর্মচাৰী আৰু তেওঁৰ ঘৰৰ সকলোৱে যীচুত বিশ্বাস কৰিলে। 54 যীচুৱে পুণৰ যিহুদীয়াৰ পৰা গালীল প্ৰদেশলৈ গৈ এইটো দ্বিতীয় আচৰিত চিন দেখুৱালে।\n*4 অধ্যায়:31 ৰব্বি গুৰু


বিশেষ ৰসাল হিতোপদেশ\n১. হাফিংটন পোষ্টত কৈছে সকলো ছোৱালীৱে ৰঙা ভাল নাপায়। লাফিংটোন মানে লঘু সুৰত কোৱা বুলি, ৰঙা মানে অসমীয়াত সেই পানীবিধ বুলি নাভাবিব! অৱশ্যে সেইবিধ ভাল নাপালে ষ্টেণ্ডাৰ্ড কমি যায় বুলি লিংগ-বৰ্ণ নিৰ্বিশেষে এঘোট দুঘোট মাৰিবলৈ লৈছেই। তথাপি দিনতে ৰঙা ফুল দিবই লাগিব বুলি কথা নাই, সন্ধিয়ালৈ অৱশ্যে কথাটো সুকীয়া!\nআজি কেৱল গোলাপৰ কলি এটা লৈ গৈ নিজকে আশীৰ দশকৰ হিৰো বনাই নেপেলাব।ফুলৰ থোপা বনাওতে দোকানীৰ পৰামৰ্শ লওক। দৰদাম নকৰিব, তেওঁৰোতো সংসাৰ আছে, আজি দিল খুলি বিল দিয়ক।\n২. বেলেগ দিনা অসমীয়া ষ্টাইলত মুখ ৰঙা কৰি তামোল পকতিয়াই থাকিলেও আজি বৰ্জন কৰক। কণগেলা তামোলৰ গোন্ধে আমাৰ উষ্ণ আৱেগত চেঁচা পানী ঢালিব পাৰে। সেয়ে সুগন্ধি জাতীয় কিবা চোবাওক। (গুটখা নিষিদ্ধ কৰি দিয়াৰ বাবে অভিশাপ দিবলৈ নাপাহৰিব!)\n৩. ভালপোৱাৰ হেনো প্ৰথমটো পদক্ষেপ দুচকুলৈ চোৱাতো। তাকে বহুতে লাইন মৰা, ৰেখা টনা বুলি কয়। পিছে যিমানেই ৰেখা নাটানক কিয় হৃদয়ত ৰেখাপাত কৰিব নোৱাৰিলে লাভ নাই।\nআন দিনাৰ দৰে চানগ্লাচ পিন্ধি চৌপাশৰ সুন্দৰীসকলৰ দেহবল্লৰীলৈ সুৰক্ষিত দৃষ্টি দিয়াতো আজিৰ বাবে অন্ততঃ বন্ধ কৰক। নিজৰ প্ৰেয়সীৰ দুচকুলৈ খালী চকুৰেই জুমি চাওক, দেখিব তাত আপোনাৰ প্ৰতিচ্ছবি দেখিবলৈ পাইছে। আপুনি যদি প্ৰতিশ্ৰুতিবদ্ধ তেন্তে সেয়াই, যদি ঠগ, তেন্তে তাৰেই জিলিকনি!\n৪. আপুনি কাৰ্ড দিও আজি চমক দিব পাৰে। প্ৰেয়সীয়ে সদায়েই চমক ভাল পায়, তেওঁলোকে সেইটোক চাৰপ্ৰাইজ বুলি মৰমতে মাতে।\nতাত ৰোমাণ্টিক কবিতা এটকুৰ লিখি দিব পাৰে। কৰবাৰ পৰা কপি কৰি বা হীৰুদা, প্ৰণৱ বৰ্মনৰ কবিতাৰ টুকুৰা দি নিদিব। ছোৱালীয়ে প্ৰস্তাৱ পাইয়েই থাকে, মনত ৰাখিব! চিঠিত লিখা কবিতাৰ টুকুৰা কমন পৰিলে হিতে-বিপৰীত হব। হিয়াৰ পৰা আনক, হিয়াৰ পৰা লিখক, লাগিলে এটা বা দুটা শাৰীয়েই হওক। মনত ৰাখিব কবিতাৰেই হওক বা কাপোৰৰেই কোনো নাৰীয়েই শাৰী বেয়া নাপায়!\n৫. আপুনি যদি তিনি মূৰ্খৰ চিনেমাখন চাইছে, তেন্তে নাক মাজত আহিবনে নাই তাকে লৈ তৰ্ক নকৰিব। অন্তৰংগ মুহুৰ্তত, অকন নিৰিবিলি ঠাইত নিজেই পৰীক্ষা কৰক। ফলাফল লগৰবোৰৰ আগত ফালি ইজ্জ্বত বঢ়াব পাৰিব!\n৬. প্ৰেমৰ দিনটো কেইগৰাকীৰ লগত ঘূৰিলে সেয়া গুৰুত্বপূৰ্ণ নহয়, সংখ্যাগতকৈ প্ৰেমৰ ক্ষেত্ৰত গুণগত মানদণ্ড মানে ক্ষণৰ মানহে আচল!\nতেওঁৰ লগত কটোৱা সোণালী সময়কন, স্মৃতিৰ পাপৰিত লাগি থকা সোঁৱৰণীবোৰহে সম্পদ হৈ উঠে। সংখ্যাগত ভাৱে উন্নত কৰিবলৈ ইফালে সিফালে মূৰ মাৰি ফুৰিলে, বুজিব, আচলতে আপুনি প্ৰেমত এজন অতৃপ্ত আত্মাহে! ছলমান খান যেন, অভিষেক বচ্চন কেতিয়াও নহয়!\n৭. আজিৰ দিনটোত ভালৰো ভাল সাজপাৰ, আটোমটোকাৰীকৈ পিন্ধক। লাগিলে আনৰ পৰাই খুজি পিন্ধক। পৰিপাটীটো মূল কথা।\nপকেট কাঙাল হব পাৰে, কিন্তু হৃদয় যে মৰমে পৰিপূৰ্ণ সেয়া অনুভৱ কৰক, আৰু প্ৰকাশ কৰক। আপুনি আনৰ কাপোৰযোৰ সলাই পাছত নিজৰ এযোৰ পিন্ধি লবও পাৰিব। কিন্তু বহুত ধনী মানুহে কাপোৰ সলোৱাদি প্ৰেমিকা সলায়, কিন্তু প্ৰেমৰ সঁচা অনুভৱখনি লও বুলিলেও লব নোৱাৰে সেয়া মনত ৰাখিব।\n৮. স্মাৰ্ট মোবাইল ফোন আছে বুলিয়ে আজিও ঘনাই ঘনাই সেইটিলৈ ভুমুকি মাৰি নাথাকিব। অন্তৰংগ ভাৱে অকন নিৰিবিলি সময় কটাওক। তাতো যদি মোবাইলটো খুঁচৰি থাকে, তেন্তে "বহো তোমাৰ কাষত, মন আলিবাটত" হৈ পৰিব! হিতে বিপৰীত হোৱাতকৈ সমুখত থকা মিঠা পায়স, অহ্ নহয়, প্ৰেয়স/প্ৰেয়সীত মনোনিবেশ কৰক।\n৯. ভেলেণ্টাইন ডেটো ৰুমতে উদযাপন কৰিব খুজিলে, প্ৰয়োজনীয় সামগ্ৰী আগতীয়াকৈ বজাৰ কৰি আনক, এইটো আনিবলৈ থাকিল, সিটো লৈ আহো ৰবা আদি ব্যস্ততাই সকলো প্লেন তেল কৰি পেলোৱাৰ সম্ভাৱনা থাকে। যদি কিবা এৰাব নোৱাৰা কাৰণত যাব লগাও হয়, তেন্তে তেওঁলৈ চকলেট আনি কেচটো মিঠা কৰি পেলাবলৈ যত্ন কৰক। আপুনি লোৱা মিনিটৰ বিৰতিৰ সময়ৰ সমানুপাতিক হাৰত চকলেটৰ চাইজ বৃদ্ধি হোৱাটো অতি প্ৰয়োজনীয়।\n১০. হঠাত দুয়োৰে ৰোমাঞ্চকৰ দুঃসাহসিক যাত্ৰা কৰিবলৈ মন গ'লেও হেলমেট পিন্ধিবলৈ নাপাহৰিব। মনত ৰাখিব, আজিকালি দিনকাল ভাল নহয়। আপুনি ভাল দৰে চলালেও বা চলিলেও সমুখত থকা জনৰ এখন্তেকৰ অসাৱধনতাৰ ফলতো দুৰ্ঘটনাত পতিত হোৱাৰ সম্ভাৱনা থাকে। জীৱনলৈ দুৰ্যোগ নামিব পাৰে। সপ্তম স্বৰ্গতেই লাগিলে উঠক, পিছে সাৱধানে।


এলিফেণ্টা গুহাসমূহ - অসমীয়া ৱিকিপিডিয়া\n(Elephanta Cavesৰ পৰা পুনঃনিৰ্দেশিত)\nস্থানাংক: 18°57′30″N 72°55′50″E / 18.95833°N 72.93056°E / 18.95833; 72.93056 এলিফেণ্টা গুহাসমূহ (ইংৰাজী: Elephanta Caves)মাৰাঠী - ঘাৰাপূৰী - গুহা নগৰী। মুম্বাইৰ এলিফেণ্ট দ্বীপ বা গুহা দ্বীপ এটি গুহাভাস্কৰ্যৰ সমষ্টি। ই মুম্বাইৰপৰা ১০ কি.মি. পূৱে অৱস্থিত। আৰব সাগৰৰ এটি বাহুৰ ওপৰত অৱস্থিত এই দ্বীপটিত গুহাসমূহ দুটি শ্ৰেণীত বিভক্ত। প্ৰথম শ্ৰেণীটো বৃহৎ, এই শ্ৰেণীত পাঁচটা হিন্দু গুহা অৱস্থিত। দ্বিতীয় শ্ৰেণীটো ক্ষুদ্ৰতৰ, ইয়াত দুটা বৌদ্ধ গুহা আছে। হিন্দু গুহাসমূহত প্ৰস্তৰখোদিত ভাস্কৰ্য আছে। এইসমূহ হিন্দু শৈৱ্য সম্প্ৰদায়ৰ প্ৰধান দেবতা শিৱৰ মূৰ্তি আছে। পঞ্চমৰপৰা অষ্টম শতাব্দীৰ মধ্যবৰ্তী সময়ত এই প্ৰস্তৰখোদিত ভাস্কৰ্য নিৰ্মিত হয়। এইসমূহৰ নিৰ্মাণকৰ্তাৰ বিষয়ে সঠিক তথ্য পোৱা নাযায়। বেচাল্ট পাথৰৰ কুন্দত এই গুহাসমূহ নিৰ্মিত। ১৯৭০-ৰ দশকত পুনঃনবীকৰণৰ পাছত ১৯৮৭ চনত এই গুহাসমূহৰ শিল্পকৰ্ম সংৰক্ষণৰ উদ্দেশ্যে ইয়াক ইউনেস্কো বিশ্ব ঐতিহ্য তালিকাৰ অন্তৰ্ভুক্ত কৰা হয়।\nএলিফেণ্ট গুহাত খোদিত ত্ৰিমূৰ্তিৰ মূৰ্তি\n১৯৮৭ (১১শ অধিবেশন)\nভৌগোলিক অৱস্থানসম্পাদনা কৰক\nThe hills of the Elephanta Islands\nThe Welcome signboard of the Elephanta Islands\nএলিফেণ্টা দ্বীপ অথবা ঘাৰাপূৰী, মুম্বাই বন্দৰৰ পৰা প্ৰায় ১১ কি.মি. পূব দিশে আৰু ট্ৰম্বেৰ পৰা প্ৰায় ৯.৭ কি.মি. দক্ষিণত অৱস্থিত। এই দ্বীপে প্ৰায় ১০ ব‍ৰ্গ কি.মি. ( উচ্চ জোৱাৰ ভাটা) বা ১৬ ব‍ৰ্গ কি.মি. ( নিম্ন জোৱাৰ ভাটা) অঞ্চল অধিকাৰ কৰি আছে। এই দ্বীপৰ দক্ষিণে ঘাৰাপূৰী নামৰ এখন সৰু গাঁও আছে। এই দ্বীপলৈ নিতৌ গে'টৱে অৱ ইণ্ডিয়াৰ পৰা যন্ত্ৰ চালিত নৌকা সেৱা ব‍্যৱস্থা আছে। এলিফেণ্টা দ্বীপ সোমবাৰে বন্ধ থাকে। এলিফেণ্টা দ্বীপ দীঘলে প্ৰায় ২.৪ কি.মি., ইয়াত ৫০০ ফুট (১৫০ মি) উচ্চতাৰ ২টা পাহাৰ আছে। এই দ্বীপৰ মাজভাগতে উত্তৰৰ পৰা দক্ষিণলৈ এখন ক্ষুদ্ৰ নদী বৈ গৈছে। ইয়াত অৱস্থিত পাহাৰত বিস্তাৰিত অঞ্চলজুৰি হাবিৰ লগতে আম, তেতেলী, পাম্ গছ দেখা যায়। পাহাৰৰ নিম্ন অঞ্চলত ধান খেতি কৰা দেখা যায়। সমুদ্ৰ তীৰ অঞ্চল বোকা আৰু বালিৰে গঠিত, লগতে মেংগ্ৰভৰ জোপোহা বিস্তাৰিত হৈ আছে।\n↑ "Elephanta Caves" (pdf). Unesco. http://whc.unesco.org/archive/advisory_body_evaluation/244.pdf। আহৰণ কৰা হৈছে: 2010-11-06.\n↑ "Elephanta Caves". World Heritage: Unesco.org. http://whc.unesco.org/en/list/244। আহৰণ কৰা হৈছে: 2010-11-06.\nৱিকিমিডিয়া কমন্সত এলিফেণ্ট গুহা সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=এলিফেণ্টা_গুহাসমূহ&oldid=269543"ৰ পৰা অনা হৈছে\nশেষ সম্পাদনা কৰা হৈছে 31 March 2021 তাৰিখে 07:54 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=32531।\nএই পৃষ্ঠাখন ৩১ মাৰ্চ, ২০২১ তাৰিখে ১৩:২৪ বজাত অন্তিম সংশোধন কৰা হৈছিল।


মেধিৰ বিলৈ- নীলাক্ষি কাকতি – ফটাঢোল\nDecember 1, 2021 দৈনন্দিন\t6 Comments\nমেধিৰ বিলৈ- নীলাক্ষি কাকতি\n“ঘটং”৷ পাকঘৰৰ পৰা অহা এটা শব্দত মালতীৰ টোপনি ভাঙি গ’ল৷ এই ৰাতিপুৱাই কোন উঠিল? কাষতে শুই থকা টিংকুৰ ফালে চাই তাই ভাবিলে। এই ৰাতিপুৱাই মানুহজন উঠিবনে! তাতে আজি দেওবাৰ৷ কোন হ’ব পাৰে! সৰ্বনাশ! মেকুৰীয়ে গাখীৰ বগৰালে চাগে! তাই ৰাতি গাখীৰ গৰম কৰি প্ৰায়ে গেছষ্টোভৰ ওপৰতেই গাখীৰৰ চচপেনটো থৈ দিয়ে৷ কাষৰ ৰীতাহঁতৰ ঘৰৰ ক’লা বোন্দাটোৱেই হ’ব চাগে! তাৰ উৎপাতত শান্তিত বস্তু এটা পাকঘৰত এৰিব নোৱাৰি৷ মালতীয়ে মুখেৰে ভোৰভোৰাই লৰি আহি পাকঘৰ পালেহি৷ আহি দেখে গৃহস্থই চাহ বাকি আছে৷ মালতীৰ স্বামী জীৱন মেধিয়ে গড়কাপ্তানি বিভাগত চাকৰি কৰে৷ টিংকু তেওঁলোকৰ একমাত্ৰ সন্তান৷ সাধাৰণতে দেওবাৰে সপ্তম শ্ৰেণীত পঢ়া টিংকু আৰু মালতীৰ স্বামী দেৰিকৈ উঠে৷ আজি এই ৰাতিপুৱাই নিজৰ মানুহজনক চাহ বাকি থকা দেখি মালতীৰ চকু কপালত উঠিল৷\n: উৱা মই কি দেখিছোঁ? আজি সূৰ্য পশ্চিম ফালে উদয় হৈছে নেকি?\n: হেঃ হেঃ৷ কিয়নো তেনেকৈ কৈছা? আজি ভাবিলোঁ তোমাক চাৰপ্ৰাইজ দিওঁ৷ পিচে তুমি সাৰেই পালা৷\n: হয়নে? আজি ইমান মৰম ক’ৰ পৰা জাগিল? ৰ’বাচোন ৰ’বা৷ কি পেলালা আগতে কোৱাচোন৷ গাখীৰৰ চ’চপেনটো পেলোৱা নাইতো?\n: হেৰা তোমালোক মাইকী মানুহবোৰ কিয় এনেহে? ভাল ভাবি কিবা এটা কৰিবলৈ ওলালোঁ৷ তাতো হাজাৰটা প্ৰশ্ন৷ নাই পেলোৱা তোমাৰ গাখীৰৰ চ’চপেন৷ গিলাচটোহে হাতৰ পৰা পৰিছিল৷ কিবা এটা নকৰিলেও মুখ ফুলাই থাকিবা আৰু কৰিলেও লোকেল চেনেলবোৰৰ সাংবাদিকে সোধাদি একেটা কথাকে ঘূৰাই পকাই সুধি থাকিবা৷ তোমালোকে গিৰিয়েকবোৰক অশান্তি দি মাৰিম বুলিয়ে বিয়া হোৱা নেকিহে?\n: অ’ দেখিছা, হক কথাত থোলোক বেয়া৷ পাকঘৰত কিবা এটা শব্দ শুনিহে সুধিলোঁ কথাটো৷ তুমিহে আমাৰ পুঠিমাৰী নদীখন নি আগ্ৰা পোৱাইছা৷ বাৰু হ’ব দিয়া৷ পূৰ্ব জন্মত কিবা পূণ্য কৰিছিলোঁ চাগে! আজি অ’ৰ কূটা ত’ত নকৰাজনৰ পৰা চাহ একাপ খাবলৈ পাম৷ মই মুখখন ধুই আহোঁ৷\n: সেয়া৷ কাট মাৰিহে এৰিলা মানে! মই যেন একো নকৰোঁৱেই কেতিয়াও৷\n: নাই নাই কৰা৷ তিতা গামোচাখন বিচনাখনত পেলাই থৈ দিয়া৷ মচি থোৱা পকাখনৰ ওপৰেদি জোতাযোৰ পিন্ধি আহা৷ কিবা এটা ৰন্ধাৰ নামত যিমান বাচন লেতেৰা কৰা সেইখিনি ধুবলৈ মোৰ কঁকালটোৱে মাত দি দিয়ে৷ হালধিৰ চামুচ নিমখৰ টেমাত….\n: মাতাশ্ৰী বন্ধ কৰা তোমাৰ ‘স্বামী উপাখ্যান’৷ মই ডাঙৰ ভুল কৰিলোঁ চাহ বাকিবলৈ আহি৷\n: বাৰু হ’ব দিয়া৷ চাহ দুকাপ বাকা৷ মই সাউতকৈ মুখখন ধুই আহোঁ৷\n“ট্ৰিং ট্ৰিং”৷ মোবাইলটো বাজি উঠাত মেধিয়ে দৌৰাদৌৰিকৈ ফোনটো ৰিচিভ কৰিলে৷ মালতীয়ে আঁৰ চকুৰে তেওঁৰ উদ্বিগ্নতাখিনি লক্ষ্য কৰি বাৰাণ্ডালৈ ওলাই গ’ল৷\n: হেল্লো৷ ৰজত কচোন৷\n: কি কচোন৷ আজিৰ প্লেনটো পাক্কা নে? তই আহিবিতো?\n: আহিম৷ পিচে অলপ মেনেজ কৰিব লাগিব৷\n: মই জানোৱেই৷ তোৰদ্বাৰা নহ’ব৷ তই সদায় মাইকীৰ তলতেই থাকিবি৷ আহিবিনে নাই ক৷ আহ যদি সন্ধিয়াৰ বাবে মালকণ আৰু চাকনা ৰেডি কৰি ৰাখিম৷ লগত চিকেন ড্ৰাই ফ্ৰাই৷\n: ধেই৷ তেনেকৈ নক’বিচোন৷ মানে মোৰ ব্লাড প্ৰেচাৰ আৰু ক’লেষ্ট্ৰল লেভেল বঢ়া বাবে এওঁ মোক বাহিৰত খাবলৈ দিবলৈ ভয় কৰে, সেয়েহে, ৰহ৷ মই কিবা এটা মেনেজ কৰিম৷ তই বস্তু ৰেডি ৰাখিবি৷\nফোনটো থৈ মেধিয়ে পিছফালে চাই দেখে যে মালতীয়ে তেওঁৰ ফালে চাই আছে৷\n: কি হ’ল? কাৰ ফোন? ক’ত যোৱাৰ কথা কৈছা?\n: নাই অ’৷ ৰজতৰ ফোন আছিল৷ সন্ধিয়া সি তাৰ ঘৰলৈ মাতিছে৷ মানে অফিচৰ ফাইল দুটামান সি তাৰ ঘৰলৈ লৈ আহিছে৷ আমাৰ অফিচৰ বৰবাবুৱে কিবা ঘোটালা কৰিছে৷ তুমিটো জানাই আমাৰ বৰবাবু কেনে মানুহ৷ আমি ভাবিছোঁ এইবাৰ আমি বৰবাবুক সুদাই নেৰোঁ৷ তাতে আকৌ ৰজতৰ ঘৈণীয়েকৰো অসুখ হৈ আছে৷ খবৰ এটাও লোৱা হ’ব৷\n: বাঃ৷ বৰবাবুৰ পৰ্দা ফাঁচ কৰিহে এৰিবা মানে৷ এনে একেবাৰে জাচুচ কৰমচাঁদটো৷ হে’ৰা আচল কথা কোৱা৷ কিবা পাৰ্টি কৰাৰ কথা নাইতো? চাবা কিন্তু এইবাৰ বেমাৰ উলিয়ালে মই চিধাই মাৰ ঘৰলৈ গুচি যাম৷\n: হেৰা মইনো কিয় ফাকি মাৰিম হে? অনবৰতে সন্ত্ৰাসবাদীয়ে দিয়া ধমকিৰ দৰে কিয় ধমকি দি থাকা? দিয়া দিয়া৷ বজাৰ কৰা বেগটো দিয়া৷ আজি তুমি ভালপোৱা কাৱৈমাছ পালে লৈ আনিম৷ এতিয়া আকৌ সন্দেহ নকৰিবা কিয় তুমি ভালপোৱা মাছ আনিম বুলি কৈছোঁ বুলি৷\n: হেৰা আজি তোমাৰ সঁচাকৈয়ে কিবা হৈছে যেন লাগিছে৷ অতি ভক্তি চোৰৰ লক্ষণ৷ ৰাতিপুৱা চাহ, এতিয়া কাৱৈমাছ! সেইদিনা কাৱৈমাছৰ দাম শুনি যিটো জাঁপ মাৰিছিলা অলিম্পিকত হাই জাম্পত সোণৰ পদকেই আনিলাহেঁতেন৷ তোমাৰ দৰে মাখীৰ মূৰৰ ঘিঁউ বিচৰাজনে আজি মোক কাৱৈমাছ খোৱাবা? মোৰ জীৱনেই ধন্য৷\n: নাই নোৱাৰি আৰু তোমাৰ লগত৷ ব্ৰহ্মাই তোমালোকক সৃষ্টি কৰাৰ সময়ত ঘৈণীয়েকৰ লগত কাজিয়া কৰি তোমালোকক সৃষ্টি কৰিছিল৷ বোলো অকলে মই কিয় জ্বালা খাম? তহঁতেও খা৷ মই আহোঁ৷ তেতিয়ালৈ আৰু কি কথাত মোক খোঁচটো মাৰিব পাৰি তাকেই গৱেষণা কৰি থাকা৷\n: টিং টং৷ কলিংবেলটো বাজি উঠাত মালতীয়ে দৰ্জাখন খুলি দিলে৷ দৰ্জাৰ সন্মুখত মেধিৰ অফিচৰ বৰবাবুক দেখি তাইৰ বুকুখন চিৰিঙকৈ উঠিল৷ কি বা হ’ল? এওঁ কিয় বা আহিছে? নে তেওঁ আগতিয়াকৈ কিবা গম পালে৷ মনৰ ভাৱ লুকুৱাবলৈ যত্ন কৰি মালতীয়ে বৰবাবুৰ ফালে চাই হাঁহি এটা মাৰিলে৷\n: আহক দত্ত দা৷ ভিতৰলৈ আহক৷\n: নাই৷ নাই ৷ নবহোঁ দিয়া৷ মোৰ আজি অলপ দৌৰাদৌৰি৷ মানে আমাৰ এওঁৰ মাকৰ অসুখ৷ নাইট চুপাৰেদি আজি শিৱসাগৰলৈ যাম৷ হঠাতে যাব লগা হ’ল৷ হেৰি নহয় এই ফাইল দুটা লোৱা৷ মেধিক দিবা৷ মই ঘৰলৈ লৈ গৈছিলোঁ চাবৰ বাবে৷ আজি মেধিৰ লগত মোৰো ৰজতৰ ঘৰলৈ যোৱাৰ কথা আছিল ক্ৰিকেট চাবলৈ৷ বুজিছা ময়ো মেধিৰ দৰে ক্ৰিকেট পাগল৷ ৰজতেও খোৱাৰ যোগাৰ কৰিম বুলি কৈছিল৷ পিচে মোৰ নহ’ল আৰু৷ আচলতে দুজনমানে মিলি ক্ৰিকেট চোৱাৰ মজাই বেলেগ৷\nকথাচহকী দত্তৰ হাহোঁতে দাঁতৰ ফাঁকৰ পৰা ওলোৱা সৰু তামোলৰ টুকুৰা এটাই উফৰি আহি মালতীৰ চাদৰখনত পৰিল৷\n: বাৰু হ’ব দিয়ক৷ মই দি দিম বাৰু৷\nদত্তক বিদায় দি মালতীয়ে জোৰেৰে দৰ্জাখন বন্ধ কৰি দিলে৷ ইমান যে মিছলীয়া এই মানুহজন! ক্ৰিকেট চাবৰ বাবেই অত বাহানা৷ আজি ভালকৈয়ে এজাৰণ দিব লাগিব৷ কথাখিনি ভাবি ভাবি তাই ৰজতৰ ঘৈণীয়েক মিলিলৈ ফোনটো লগালে৷\n: হেল্লো৷ মালতী কোৱা৷ কি খবৰ?\n: মোৰ ভালেই৷ পিচে তোমাৰ গা কেনে এতিয়া?\n: মোৰ আকৌ কি হ’ল? ভালেই আছোঁ৷ মাহঁতৰ ঘৰত আহিলোঁ এসপ্তাহৰ আগতে৷ খুৰাৰ ছোৱালীজনীৰ বিয়া৷ সেয়ে খুব বজাৰ কৰাত ব্যস্ত৷ পিচে তোমাৰ কি খবৰ? ৰজতে বোলে আজি মেধিক ভাত খাবলৈ মাতিছে? ভালেই হ’ব দিয়া৷ ৰজতেও লগ এটা পাব৷ মোক বোলে তামাম মিচ কৰি আছে৷ হাঃ হাঃ৷ এই গিৰিয়েকবোৰক অলপ মিচ কৰোৱাবই লাগে৷\n: অঁ…৷ তাকেই৷ বাৰু পিছত ফোন কৰিম দিয়া৷ তুমিও ব্যস্ত হৈ আছা৷ থৈছোঁ৷\nফোনটো থৈ তাই উফৰি যোৱা দি চোফাখনত বহি পৰিল৷\nদুঘণ্টামানৰ পিছত কলিংবেল বজাত টিংকুৱে দৰ্জাখন খুলি দিলে৷ মেধিয়ে ভিতৰলৈ সোমায়েই মালতীৰ ফালে চালে৷ গোমা মুখখন দেখি তেওঁ অনুমান কৰিলে ভৱিষ্যতে হ’বলগীয়া বিপদৰ আগজাননী৷ তথাপিও কওঁ নকওঁকৈ সুধিলে-\n: হে’ৰা৷ ভাত হ’ল নেকি?\n: কিয়? ৰজতে একো খুৱাই পঠিওৱা নাইনে? মিলিৰহে অসুখ৷ ৰজততো ঠিকেই আছে৷\n: নহয় মানে…৷\n: অ’ বৰবাবুৰ ফাইলৰ অনুসন্ধান হ’লনে? নাই হোৱা যদি আৰু দুখনমান জৰুৰী ফাইল বৰবাবুৱে দি গৈছে৷ ডাইনিঙতে আছে৷ লৈ ল’বা৷ তোমালোকৰ অনুসন্ধানত কামত আহিব৷\n: ব..বৰবাবু আহিছিল নেকি? সেয়া মই পাহৰিছিলোঁৱেই৷ তেওঁৰ তাতো দুখনমান ফাইল আছিল বুলি৷ অ’ মানে মিলিয়ে ভাত খাবলৈ কৈছিল৷ মইহে ক’লোঁ নাখাওঁ বুলি৷\n: বাঃ৷ মিলিয়ে দুঘণ্টাতে যোৰহাটৰ পৰা তেজপুৰ আহি ভাতো ৰান্ধিলে৷ ৰজতহঁতে হেলিকপ্টাৰখন ক’ত থয়হে?\n: মানে…মানে৷ মোক প্লিজ বেয়া নাপাবা৷ ৰজতেহে প্লেন বনাইছিল৷ সি বেয়া পাব কাৰণেহে৷\n: কথা নক’বা তুমি৷ মই মিছলীয়া মানুহ কিমান বেয়া পাওঁ তুমি জানাই৷ তোমাৰ স্বাস্থ্য ভালে থাকক বুলিয়ে মই কিমান যতন কৰোঁ৷ তোমাৰ কি অকণো বেয়া নালাগিল মোক ফাঁকি মাৰিবলৈ? ৰাতিপুৱাই গুড়-চেনী মিক্স কৰি কথা কওঁতেই মোৰ সন্দেহ হৈছিল বোন্দাৰ গোঁফত মাছৰ তৰকাৰী লগা বুলি৷\n: হেৰা শুনা৷ মই মানি লৈছোঁ মোৰ ভুল হৈছে৷ পিচে আজি ভাৰত-পাকিস্তানৰ টুৱেণ্টি-টুৱেণ্টি ক্ৰিকেট খেলখন আছিলহে৷ ইফালে সেই সময়ত তোমাৰ চিৰিয়েলকেইখন নাথাকে জানো? মোকতো তুমি শান্তিত চাবলৈ নিদিলাহেঁতেন! পিচে দিন বেয়া থাকিলে উটৰ ওপৰত বহি থাকিলেও কুকুৰে কামোৰে৷ খেলখন বৰষুণৰ বাবে বাতিল হ’ল৷ তাৰ ওপৰিও তুমি যেতিয়া মোক সুধি থাকা – এই ৰেফাৰীটোৱে ডাক্তৰৰ দৰে বগা ড্ৰেচ কিয় পিন্ধে, অমুকজন দেখিবলৈ আমাৰ গাঁৱৰ হৰেনৰ পুতেকটোৰ দৰে নহয়নে, এই ৰেফাৰীটো আউট নহয় নেকি, বেটখন লৈ দুটাই কিয় দৌৰে? এটাই দৌৰিলে নহয় নেকি? ইত্যাদি ইত্যাদি তোমাৰ প্ৰশ্নবোৰৰেই মই উত্তৰ দি থাকিম নে, নে ক্ৰিকেটেই চাম? তুমিয়েই কোৱা৷\nপিচে মেধিয়ে মালতীৰ পৰা উত্তৰ পোৱাৰ আগতেই তেতিয়ালৈ মালতীয়ে বেডৰূমৰ দৰ্জাখনত ভিতৰৰপৰা খিলি লগাই দিছিল৷\n« লিমাৰিক-অবিনাশ পীড়াকটা\nমূল-আধুনিক নীতিকথা, লেখক-জিত গুহ ঠাকুৰতা:অনুবাদ -পংকজ কুমাৰ নেওগ »\nভাল লাগিল, মেধিৰ বিলৈ।\nবঢ়িয়া লাগিল নীলাক্ষি\nউপমা দিছে কিন্ত। চুপার্ব\nহা হা! বঢ়িয়া লাগিল। মালতী আৰু মানুহজনক চিনাকি যেন লাগিছে।


জনতা ভৱনৰ বি ব্ল’কৰ গ্ৰাউণ্ড ফ্লৰত সংঘটিত হৈছিল অগ্নিকাণ্ড.. - News in Assam- Career News in India\nজনতা ভৱনৰ বি ব্ল’কৰ গ্ৰাউণ্ড ফ্লৰত সংঘটিত হৈছিল অগ্নিকাণ্ড..\nin Assam News, Assamese News, News\nজনতা ভৱনৰ বি ব্ল’কৰ গ্ৰাউণ্ড ফ্লৰত সংঘটিত হৈছিল অগ্নিকাণ্ড ….\nদিছপুৰ সচিবালয়ৰ বি ব্ল’কৰ গ্ৰাউণ্ড ফ্লৰত সংঘটিত হৈছিল অগ্নিকাণ্ড। ৰাজ্যৰ হৃদপিণ্ড দিছপুৰ সচিবালয়।\nশ্বৰ্ট চাৰ্কিটৰ ফলতেই এই অগ্নিকাণ্ড সংঘটিত হোৱাৰ সন্দেহ প্ৰকাশ কৰা হৈছে। এখন ফেনৰ পৰা মঙলবাৰে সংঘটিত হৈছিল এই অগ্নিকাণ্ড। অগ্নিনিৰ্বাপক বাহিনীৰ দ্বাৰা জুই নিৰ্বাপনৰ চেষ্টা কৰা হয়।\nউল্লেখ্য যে সংখ্যালঘু উন্নয়ন তথা জলসিঞ্চন বিভাগৰ কাম-কাজ চলে এই B ব্লকত। ইতিমধ্যে অগ্নিকাণ্ডত বহু সংখ্যক ফাইল আৰু নথিপত্ৰ জাহ যোৱাৰ তথ্য পোহৰলৈ অহিছে। অগ্নিকাণ্ড সংঘটিত হোৱাৰ পাছতেই এই সন্দৰ্ভত টুইট কৰিছে ৰাজ্যৰ মুখ্য সচিবে।\nমেঘালয়ৰ পৰা আহিব নোৱাৰিব অসমলৈ!\nJavi Martinez future still unsure with midfielder yet to examine Bayern Munich contract augmentation


ফটা প্ৰেম – মিৰাজুল ৰছিদ – ফটাঢোল\nFebruary 1, 2020 ফটা প্ৰেম\t8 Comments\nফটা প্ৰেম – মিৰাজুল ৰছিদ\nসৰুতে মই খুব ৰোমাণ্টিক আছিলোঁ। এই ধৰক বিশ বছৰ বয়স হোৱাৰ পাছতহে মোৰ ৰোমাণ্টিক মনটো নোহোৱা হ’ল। আচলতে সময় নাই দিয়কচোন। কলেজৰ এচাইনমেণ্ট, পৰীক্ষাৰ চিন্তা আদিৰ বাবে ৰোমাঞ্চ কি পাহৰি গ’লো।\nসৰুতে এইবোৰ ভেজাল নাছিল। সেইবাবে ৮, ৯ বছৰ বয়সত গাঁৱত ময়ে মূল ৰোমণ্টিক ‘বাচ্চা’ আছিলো চাগে।\nতাইৰ লগত টিভিত শক্তিমান চাওঁতে চাওঁতে কেতিয়া প্ৰেমত পৰিলো গমেই নাপালোঁ। অ’ তাই মানে কোন আগতে জনাই দিওঁ নহয় জানো? তাই আমাৰ কাষৰ ঘৰটোত একেজন মালিকৰ ভাড়াঘৰতে আছিল। টিভি চাই বৰ ভাল পাই তাই। কিন্তু সেই সময়ত সিহঁতৰ টিভি নাছিল। ৰবিবাৰে দিনটো আমি দুয়ো আমাৰ ক’লা বগা টি.চিৰিজৰ টিভিটোত একেলগে শক্তিমান চাওঁ। তাই শক্তিমান ভাল পাইছিল, ময়ো পাইছিলো। কিন্তু মই “কভি চৌটন কভি চেহেলী”ও চাইছিলো। সেইখনত শিকিলো ভালপোৱাৰ অ আ। এদিন দিলো তাইক আই লাভ ইউ কৈ।\nতাই গৈ মাকক ক’লে। মাকে আহি আমাৰ দেউতাক দিলেই নহয় কম্প্লেইন। আমাৰ দেউতা যে, বিদ্যা কৈছোঁ, তবলা বাদক হ’ব বিচাৰিছিল চাগে, সুৰ ঠিককৈ নাজানে বাবেই শেষত দেউতাক হ’ল কিজানি।\nসেইদিনা মোৰ পিঠিত যি হে তবলা বজালে, আই ঔ জীৱনত আৰু আই লাভ ইউ নকওঁ বুলি শপত খালো।\nসময় পাৰ হ’ল। মইয়ো ডাঙৰ হ’লো। কলেজৰ সমতে টিউচনত লগ পোৱা টিনাত সঁচাকে ভাল পাম বুলি মনতে পণ কৰিলো।\nতাইক প্ৰপোজেল দিবলৈ আৰ্চিজৰ কাৰ্ড এখন আনিলো। তেতিয়াৰ দিনতে ১০০ টকা লৈছিল। তাইক হাতত দিবলৈ মোৰ সাহস নাই। কলিজাখন ব্ৰইলাৰ মূৰ্গীৰ সমান ডাঙৰ। গতিকে তাই টিউচনলৈ আহি থাকোতে চাইকেলৰপৰা সন্মুখতে পেলাই দিলো। প্ৰথম দিনা ঘূৰিয়ে নাচালে। তাই যোৱাৰ পাছত কাৰ্ডখন বুটলি ল’লো। ময়ো এৰি দিয়া ভকত নহয়; এক্সুৱেলি মই বৰ পজিটিভ ল’ৰা। মনতে ক’লো, মিৰাজ বি পজিটিভ; ধৈৰ্য্যৰ ফল সদায় মিঠা।\nদুদিনৰ পাছত আকৌ চেষ্টা কৰিলো। সেইদিনা মনতে ভাবি ল’লো, তাই যদি নলয় তেন্তে এইখন চুমিক দিম। এইজনী নহ’লে সেইজনী, মুঠতে গাৰ্লফ্ৰেণ্ড বনামেই।\nসেইদিনা তাই ল’লে কাৰ্ডখন। মোৰ ফালে চাই ক’লে, “কাইলৈ জনাই আছোঁ।”\nমোৰ মনত লাড্ডু ফুটিল। পিছদিনা টিউচনলৈ আধা ঘণ্টাৰ আগতে আহি তাইলৈ বাট চাই ৰ’লো। তাই আহি মোৰ ফালে নোচোৱাকৈ চাৰৰ ওচৰলৈ গ’ল। কাৰ্ডখন চাৰক দি দিলে। চাৰে পঢ়ি উঠি মোক মাতিলে। ঐ মিৰাজ, এইফালে আহ। এইখন তই লিখিছ? ‘আলু কচু বেঙেনা খাওঁ, সময় পালে বিহু গাওঁ, মইনা তোমাক ভাল পাওঁ…’ কি এইবোৰ হাঁ?”\nমই কঁপি কঁপি তাইৰ ফালে চালো, তাই দুষ্ট চকুযুৰিৰে মোক ইচাৰাৰে ক’লে, “সোণামুৱা, কাইলৈ ক’ম বুলি কৈছিলো নহয়, কৈ দিলো। কেনে মজা পালি?”\nতাৰ পাছত চাৰে দিলে চেকনীৰে ঠাচ ঠাচ। ইমানতে ক্ষান্ত নাথাকি নিষ্ঠুৰ টিউচনৰ চাৰে দেউতাকো খবৰটো দিলে।\nদেউতাৰ কথা ক’লোৱেই নহয়। আচলতে তবলা বাদক হ’ব খুজিছিল, সুৰ নাজানে আৰু শেষত মোৰ দেউতাহে হ’ল বুলি। সেইদিনাও মোৰ পিঠিত যি বেসুৰা তবলা বজালে, আজিও বিষাই যাই ভাবিলে।\nতথাপি মই ল’ৰাটো বৰ পজিটিভ জানেই নহয়। দুবাৰকৈ প্ৰেমত গোল্লা খাইও আজিলৈ দুখ নাই কৰা। নালাগে গাৰ্লফ্ৰেণ্ড। নিজকে সান্তনা দিওঁ আজিও, হেৰৌ মিৰাজ, গাৰ্লফ্ৰেণ্ড বনাই কি কৰিবি! মিছাতে খৰচহে বাঢ়িব। চাকৰিটোও তোৰ প্ৰায় ৰেগুলাৰহে, ফুল ৰেগুলাৰ হোৱাগৈয়ে নাই।\n« গ্ৰন্থমেলাত – ভাস্কৰ জ্যোতি বৰুৱা\nআশীৰ্বাদ : নাজিফ হাজৰিকা »\nফুল ৰেগুলাৰ হ’লে আকৌ এবাৰ চেষ্টা কৰি চাব😂😂\nহাঃ হাঃ ! আগতে যে চিঠিত কি কি লিখা হৈছিল নহয়😂😂😂 বৰ ভাল লাগিল পঢ়ি\nবি পজিটিভ মিৰাজুল ।😃\nহয়তো,পইচা খৰচৰ বাহানাহে\nতবলা বাদক 😜🤭😂\n“অপনা টাইম আয়েগা” সদায় পজিটিভ হৈ থাকি থাকি বৰলাৰ ভাত নাখাবাগৈ কিন্তু কৈ থ’লো । পজিটিভৰ সমানে সমানে নিজৰ কামো কৰি যোৱা সময়মতে, খৰছ মাৰৌ গুলি । মজা লাগিল ফটা প্ৰেম আৰু তবলাৰ তাল ।


Munna Bhai 3: চাৰ্কিটক লগত লৈ আহি আছে ‘মুন্নাভাই ৩’! কেতিয়া?|bollywood-director-producer-vidhu-vinod-chopra-announced-third-movie-of-munna-bhai-series– News18 Assam\nMunna Bhai 3: চাৰ্কিটক লগত লৈ আহি আছে ‘মুন্নাভাই ৩’! কেতিয়া?\nUpdated:February 3, 2020, 11:18 AM IST\nআগন্তুক ছবি ‘শিকাৰা’ৰ প্ৰম’চনৰ সময়ত বিধু বিনোদ চোপ্ৰাই জনালে সঞ্জয় দত্ত আৰু আৰশ্বাদ ৱাৰ্শ্বি তেওঁৰ খুব ঘনিষ্ঠ।\nLast Updated: February 3, 2020, 11:18 AM IST\nমুন্নাভাই এমবিবিএছৰ সাফল্য আৰু জনপ্ৰিয়তাৰ কথা বহলাই কোৱা নিষ্প্ৰয়োজন। একেই হিট আছিল ‘লাগে ৰাহো মুন্নাভাই’। মুন্নাভাই–চাৰ্কিটৰ যুঁটিক লৈ চিনেমাপ্ৰেমীৰ মাজত আদৰ যথেষ্ট। এই যুঁটি আকৌ ঘুৰি আহিব। পৰিচালক–প্ৰযোজক বিধু বিনোদ চোপ্ৰাই জনালে, অতি শীঘ্ৰেই আহি আছে মুন্নাভাই ৩। ছবিৰ স্ক্ৰীপ্ট ইতিমধ্যে প্ৰস্তুত হৈছে।\nবিধু বিনোদ চোপ্ৰাৰ আগন্তুক ছবি ‘শিকাৰা’ই মুক্তি লাভ কৰিব শীঘ্ৰেই। সেই ছবিৰ প্ৰম’চনত বিধু বিনোদ চোপ্ৰাই কয়, সঞ্জয় দত্ত তথা আৰশ্বাদ ৱাৰ্শ্বি দুয়ো তেওঁৰ মনৰ খুব আপোন। খুব সম্ভৱ মুন্নাভাই চিৰিজৰ তৃতীয় ছবিৰ কাম আৰম্ভ হ’ব। ‘মই মুন্নাভাই নিৰ্মান কৰিব বিচাৰো। এইবাৰ অলপ মজাৰ ছবি নিৰ্মাণ কৰিম। বহু চিন্তা–চৰ্চা কৰি অৱশেষত এটা কাহিনীৰ আইডিয়া পাইছো মই।’\nকাশ্মীৰি পণ্ডিতৰ ওপৰত চলা নিৰ্যাতনৰ কাহিনী ‘শিকাৰা’। ইয়াৰ পিছতে আৰম্ভ হ’ব মুন্নাভাই ৩ৰ কাম। উল্লেখযোগ্য যে সঞ্জয়ত্ত তথা আৰশ্বাদ ৱাৰ্শ্বি যেতিয়া থাকিব তাত পৰিচালক ৰাজকুমাৰ হিৰানী থাকিবনে? উত্তৰ বিধু বিনোদ চোপ্ৰাই কয়, ‘সঞ্জয় থাকিবই ছবিত। বাকীসকলো যিসকল আছিল সকলো থাকিব। ১০ ফেব্ৰুৱাৰীৰ পৰা এই ছবিৰ কামত হাত দিম। মনত আইডিয়া আছে, এতিয়া কাম কৰিব লাগিব। চিনেমাৰ কাম কেতিয়া শেষ হ’ব, সেয়া এতিয়াই ক’ব পৰা নাই।’\nৰাজকুমাৰ হিৰানী আৰু বিধু বিনোদ চোপ্ৰা।\nউল্লেখযোগ্য যে, ২০০৩চনত মুুক্তি লাভ কৰিছিল ‘মুন্নাভাই MBBS’। ‘লাগে ৰহো মুন্নাভাই’ ৰিলীজ হৈছিল ২০০৬চনত। দুয়োখনেই পৰিচালনা কৰিছিল ৰাজকুমাৰ হিৰানীয়ে। হিৰানীয়ে পৰিচালনা কৰা অন্তিম ছবিখন আছিল সঞ্জয় দত্তৰ বায়’পিক ‘সঞ্জু’।


অসমত বিজেপিয়ে চলাইছে কংগ্ৰেছ! জ্যেষ্ঠ নেতাৰ ৰূপত বিজেপিৰ এজেণ্ট! Prag News : Best Assamese News Channel, Latest Assam News Live Today , North East Breaking News\nঅসমত বিজেপিয়ে চলাইছে কংগ্ৰেছ! জ্যেষ্ঠ নেতাৰ ৰূপত বিজেপিৰ এজেণ্ট!\nMay 19, 2022 | digital desk\nডিজিটেল ডেস্কঃ সম্প্ৰতি নিৰ্বাচনী পৰাজয় আৰু সাংগঠনিক সংঘাতে বিপৰ্যস্ত কৰিছে কংগ্ৰেছে দলক। বিশেষকৈ অসমত অধিক স্পষ্ট হৈছে এই বিপৰ্যয়। তৃণমূলৰ পৰা শীৰ্ষ পৰ্যায়তো ধুম উঠিছে দল ত্যাগৰ। যোৱা বিধানসভা নিৰ্বাচনৰ পাছত স্থানীয়ভাৱে অনুষ্ঠিত সকলো নিৰ্বাচনতে বিধ্বস্ত হৈছে কংগ্ৰেছ। কিন্তু কিয়? এয়া নেতৃত্বৰ ব্যৰ্থতা নেকি? বিজেপিৰ ৰাজনৈতিক কৌশলৰ বিপৰীতে অসহায় হৈছে নেকি কংগ্ৰেছ? নে ৰাইজে বৰ্জন কৰিছে কংগ্ৰেছক? দলটোৱে হেৰুৱাইছে নেকি জনতাৰ সমৰ্থন? এই প্ৰশ্নসমূহ আমাৰ নহয়।\nখোদ প্ৰদেশ কংগ্ৰেছৰ ভিতৰচ’ৰাত আজি বহুলভাৱে চৰ্চিত হ’ব লাগিছে এই প্ৰশ্নসমূহ। এই প্ৰশ্নৰ উত্তৰ বিচাৰি যোৱা ১৭ আৰু ১৮ মে’ত গুৱাহাটীত অনুষ্ঠিত হ’ল ধাৰাবাহিক বৈঠক। অৱশ্যে নোলাল কোনো উত্তৰ। কংগ্ৰেছ নেতৃত্বতই বিচাৰি পোৱা নাই বিপৰ্যয়ৰ মূল কাৰণ। সেইবাবে আমি আলোচনা কৰিব বিচাৰিছোঁ এই বিষয়টো। দ্বৰাচলতে অসম প্ৰদেশ কংগ্ৰেছৰ একাংশ জ্যেষ্ঠ নেতাৰ আচৰণ আৰু ৰাজনৈতিক তৎপৰতাত সোমাই আছে এই প্ৰশ্নসমূহৰ উত্তৰ।\nবিগত সময়ছোৱাত প্ৰাক্তন মন্ত্ৰী ৰকিবুল হুছেইন, সাংসদ গৌৰৱ গগৈ, তিতাবৰ বিধানসভা সমষ্টিৰ কংগ্ৰেছ বিধায়ক ভাস্কৰজ্যোতি বৰুৱা, কাৰ্যকৰী সভাপতি তথা বিধায়ক কমলাক্ষ দে’ পুৰকায়ষ্ঠ, সাংসদ আব্দুল খালেক, সাংসদ প্ৰদ্যুৎ বৰদলৈ আৰু কংগ্ৰেছ বিধায়িনী দলৰ দলপতি দেৱব্ৰত শইকীয়াৰ ৰাজনৈতিক তথা সাংগঠনিক স্থিতিৰ বাবে কংগ্ৰেছ দল সংকটৰ সন্মুখীন হ’বলগীয়া হৈছে। এই নেতা কেইগৰাকীৰ মাজৰ তিনিগৰাকীৰ মুখ্য মন্ত্ৰী ডঃ হিমন্ত বিশ্ব শৰ্মাৰ সম্পৰ্কও অতি ঘনিষ্ঠ বুলি অভিযোগ আছে। কিন্তু তেওঁলোকে কংগ্ৰেছক বিপদত পেলাবলৈ ষড়যন্ত্ৰ কৰিছে কিয়? তাৰো কাৰণ আছে।\nএইসকল নেতাই দলত এক অস্থিৰ পৰিৱেশ সৃষ্টি কৰি প্ৰদেশ কংগ্ৰেছৰ নেতৃত্ব বিশেষকৈ ভূপেন কুমাৰ বৰাক ব্যৰ্থ প্ৰতিপন্ন কৰিবলৈ পূৰ্ণ প্ৰচেষ্টা চলাইছে । তাৰ অংশ হিচাপে ‘বি টি আৰ’ৰ নিৰ্বাচন, ঠেঙাল কছাৰী স্বায়ত্তশাসিত পৰিষদৰ নিৰ্বাচন, পৌৰসভা তথা টাউন কমিটীৰ নিৰ্বাচন আৰু শেহতীয়াভাৱে গুৱাহাটী পৌৰনিগমৰ নিৰ্বাচনত এই কেইগৰাকী নেতাই দলক সংগ দিয়া নাছিল। অকলশৰীয়া হৈ পৰিছিল প্ৰদেশ কংগ্ৰেছৰ সভাপতিগৰাকী। পৰিণতিত শোচনীয় পৰাজয়। মনোবল ভাঙিছে দলীয় কৰ্মীৰ। হতাশগ্ৰস্ত হৈছে বহু নেতা।\nএনে অৱস্থাৰ সুযোগ লৈছে বিজেপিয়ে। মাত্ৰ ২৮ শতাংশ লোকৰ সমৰ্থন লাভ কৰিও নিজকে সফল সজাবলৈ সক্ষম হৈছে গেৰুৱা বাহিনী। এনে পৰিৱেশ অক্ষুণ্ণ ৰাখিবলৈ বিজেপিয়ে হয়তো ব্যয় কৰিছে বুজন পৰিমাণৰ ধন। লগত থাকিব পাৰে অন্যান্য সা-সুবিধা। অন্য অৰ্থত এইসকল জ্যেষ্ঠ নেতাই অতি কৌশলেৰে শ’লঠেকত পেলাইছে কংগ্ৰেছক। হয়তো বিজেপিৰ এজেণ্ট হিচাপে সক্ৰিয় হৈ আছে দলত। আৰু সেইবাবে কেৱল বঙহৰ যুঁজতহে বিধ্বস্ত হৈছে ৰাজ্যৰ প্ৰধান বিৰোধী দলটো।


দশম আধ্যা বিপদৰ ওপৰত বিপদ "One woe doth tread upon another's heel, so fast they follow." -Hamlet\nজগতৰ কি অপৰূপ নিয়ম কব নোৱাৰি, ধাৰ্ম্মিক আৰু নিৰ্দ্দোষী মানুহক যত আপদ আছে, সোপাই বেঢ়ি ধৰে। দুষ্টই কত অপকৰ্ম্ম কৰি গা সাৰিব তাৰ ঠিক নাই, কিন্তু সন্তই হেজাৰ সৎপথত থাকি কাৰ্য্য কৰক তথাপি তেওঁ দুখ-জালেৰে মেৰ খায়। জনক-নন্দিনী সীতাই স্বামী ৰামৰ চৰণৰ বাহিৰে একোকে নেজানিছিল, তেনে সাধ্বী সতীৰ দুখতে কাল গল। দয়মন্তীয়ে নো নলৰ চৰণ সেৱি কিমান সুখ পালে ? শ্ৰীবৎসৰ পত্নী চিন্তাৰ নো লৈলৈৰ-থৈথৈৰ কিবা অন্ত আছিল নে ? কবলৈ গলে এনেকুৱা কত আহি আহি আগত উপস্থিত হয়হি যে, এটা এটাকৈ দেখুৱাই গলে শেষ নপৰে। অৱশ্যে আমাৰ চকুত অমিল এনে কথাৰ যে কিবা গুঢ়াৰ্থ আছে তাত অলপো সন্দেহ নাই। ঈশ্বৰে বা কি অভিপ্ৰায়ে তেনে কৰে, আমি বা অল্পমতি মানুহে কি বুজো কোনে কব ? যাক আমি ঈশ্বৰ বোলো, যাৰ নাম দয়ালু, যি সত্য স্বৰূপ আৰু ন্যায়বান, তেওঁৰ ৰাজ্যত অসত্যৰ শেহত নিশ্চয় পতন ! ধাৰ্ম্মিক লোকৰ ধৰ্ম্মৰ পৰীক্ষা কৰিবলৈ, ন্যায়বানৰ ন্যায় জুখিবলৈ, সত্যবানৰ সত্যনিষ্ঠাৰ প্ৰমাণ চাবলৈ তেওঁ এনেবিলাক ফন্দি পাতে আমি ক্ষুদ্ৰবুদ্ধি লোকে বুজিব নোৱাৰি তাত ইমানবিলাক দোষ আৰু অনিয়ম দেখোঁ।\nসি যি হওক, আমি এতিয়া আমৰ কবলগীয়া কথা কওঁহঁক। হৰদত্তৰ পতিব্ৰতা স্ত্ৰীয়ে এই অৰণ্যতো অকপটচিত্তে ভক্তিভাৱে আগৰ দৰেই স্বামীৰ সুশ্ৰূষা কৰি আছে। এনেতে এদিন হঠাৎ এক আথান্তৰ মিলিল।\nএদিন ৰাতিপুৱা হৰদত্তৰ ঘৈণীয়েক গা ধুবলৈ ওচৰৰে এটি পৰ্ব্বতৰ জুৰিলৈ পদুমক লগত লৈ গৈছিল। জুৰিতিৰ ওপৰত কাষৰ গছ এজোপাৰ ডাল এটা ওলমি জুৰিটীক আবৰি ধৰি আছে ; দেখিলে এনেহে বোধ হয় যে গছ জোপাই জুৰিটীক আপোনাৰ বস্তু হেন ভাবি হাত মেলি সাবত মাৰি ধৰিহে আছে, কাকো ওচৰলৈ আহিব নিদিয়ে। জুৰিটীয়েও গছৰ বুকুত সোমাই নথৈ ৰং পাই কুল কুল কৈ গীত ধৰিছে। চৰাইবিলাকে কোঢ়াল কৰি চাৰিউফালে উৰি বনাই ফুৰিছে। এনে সময়ত পদুমে সৈতে পদুমৰ মাক পানী আনিবলৈ সেই জুৰিলৈ গৈছিল। পদুমে জুৰিটীৰ ৰং ৰূপ চাই খন্তেকৰ নিমিত্তে শোক দুখ পাহৰি ওচৰতে থিয় হৈ আছে, মাকে ওপৰৰ পৰা কুলকুলকৈ বৈ অহা পানী, কলহ পাতি ধৰিছে। এনেতে সেই ওলমি থকা গছৰ ডালৰ পৰা এটা হিংসুক সাপে মাকৰ তালুতে বৰ খঙেৰে খোট মাৰি দিলে। খোট মৰা মাত্ৰকে তেওঁ 'পদুম' বুলি লুটি খাই পৰি অচেতন হল। পদুমে "হায় কি হল !" বুলি চিয়ঁৰ মাৰি তেওঁক সাবট মাৰি ধৰিলে। ! কিন্তু কি হব, তেওঁৰ দেহ-সজাৰ পৰা প্ৰাণপক্ষী আৰু পলাল ! পদুমে লৰাই-চৰাই দেখিলে যে মাকৰ ধাতু নাই !-পদুম মূৰ্চ্ছিত হৈ পৰিল। অলপ বেলিৰ মূৰত জ্ঞান পাই "আই, পদুমক এৰি কলৈ গলা" বুলি আকৌ মুচকছ হৈ পৰিল।\nহৰি হৰি বিধি ! এজনী ছোৱালীৰ নিমিত্তে তুমি কত দুখ থৈছাঁ ? তেওঁৰ বুকুৰ ধনটি কাঢ়ি নি তোমাৰ হেঁপাহ নপলাল, শেহত মুখ জুৰাবলৈ মাকজনী আছিল তাকো তুমি কাঢ়ি নিলা? এই বাবেহে তোমাক ক্ৰূৰ বিধি, নিদাৰুণ বিধি, 'কণা গোসাঁই' ইত্যাদি নামে মানুহে দিয়ে।\nপদুমে কিছু বেলিৰ মূৰত জ্ঞান পালে ; কিন্তু এইবাৰ জ্ঞান পোৱা নোপোৱাৰ সমান। পদুম আৰু আগৰ পদুম নাই। পদুমৰ কৰ্ত্তব্য অকৰ্ত্তব্য জ্ঞান শূণ্য হল। পদুম গিৰিপ কৰে উঠি ৰিহাৰ আঁচলটো মাটিত মাৰি মাকৰ শটোলৈ চাই কবলৈ ধৰিলে, "আই ! মাটিত নুশুবাঁ ; মই ৰিহাৰ আঁচল পাৰি দিছোঁ, ইয়াত শোৱাঁহি। ছিঃ ! ছিঃ ! মাটিত কাঁইটে ফুটিব উঠা। " এই বুলি মাকৰ গাত ধৰি সাবত মাৰি তুলিব খুজি থপকৰে আকৌ এৰি দি কলে, "আই তোমাৰ টোপনি আহিছে শুই থাকাঁ। মই তাহানি তুমি শিকোৱা নাম এটা গাওঁ :- 'হে-ৰ কেতেকী কিয় মলেমলা,\nতোৰ নো আ-ছে কোন ? হে-ৰ মালতী কি হাঁহি হাঁহিছা, যেনে পূৰ্ণিমাৰ জোন ?'-এইটো নাম ভাল নহয়, আই আৰু এটা গাওঁ। এইটো নাম, তুমি শুনি থাকাঁ- 'কুটুমে ৰান্ধিলে, কুটুমে বাঢ়িলে, কুটুমে কুটুমে খালে ! কুটুমৰ তেজেৰে ব-ন্তি লগালে, মজিয়া ভকে ভকালে !!'-আই দেউতাক কঁবা সূৰ্য্য গল বুলি দেই। আজি মোৰ সখী আহিলে মোক গালি পাৰিব। আই মই তোমাৰ লগতে শোওঁ ; তুমি মোৰ ওকনি পিলিকা, মই ঘোষা গাওঁ- 'কিমতে ভকতি কৰিৰোঁ তোমাত হৰি এ, মই মূঢ়মতি নেজানো তৰ উপায়। '-মানুহে কয় বোলে লাও গছ জোপা আগেয়ে এজনী তিৰোতা মানুহ আছিল। কিন্তু সেইটো কথা পতিয়াবৰ মন নাযায়। " এই বুলি আকৌ খপকৰে উঠি "আজি দেউতা আহি দেখিলে আমাক খং কৰিব। কতা মোৰ লগত তো সুৰ্য্য নাই, মোক কি খং কৰিব ? গল-গল-গল ; যাওক ; নেলাগে আহিব-ভালে থাওক-কোনে কলে ভালে আছে বুলি ? মোৰ আচলৰ আগত বান্ধি থোৱা বস্তুটি আছেনে ?- হঁয়কলি চৰাইটোৱে সেইয়া কি কয় অ'?-কেনেকৈ জানিলে?- 'ক্ৰূৰ অক্ৰূ ভৈল বৈৰী, জীৱ কাঢ়ি নেই কেন কৰি। পাইব গৈয়া নাগেৰী সুন্দৰী, আউৰ দুনাই নাসিবন্ত হৰি !!'-আইৰ আজি টোপনি নেভাগে হবলা। দুখে ভাগৰে লালকাল দেহি অলপ শোৱক। তহঁতে নেমাতিবি, ময়ো নেমাতো-দেউতাক ধৰিবলৈ মানুহ আহিছে ! কতা ! মোৰ সখি আহিলে আজি ফুল তুলিবলৈ যাম ; ফুল তুলি এধাৰ মলা গঁথি দেউতাক দিম, এধাৰ ককাইদেউক দিম, এধাৰ আইক দিম, এধাৰ কাক দিম ? তেওঁতো নাই ! নাই, নাই, এই জুৰিটিত উটাই দিম, সোঁতে লৈ গৈ তেওঁ যতে আছে ততে দিবগৈ। সেই ধাৰ মালা মোৰ মুৰৰ চুলিৰে গাঁথিম, নহলে সূতাৰে গাঁথিলে সূতাডাল পানীত পচি ছিগি যাব পাৰে। পানীত কলহটো উটি গল ; গৈ থাক, গৈ থাক, গৈ থাক, সেইখিনি পাগৈ। মই বতৰা এটা কওঁ লৈ যাব পাৰিবিনে ?"\nপাঠক, সিফালে পদুম আৰু পদুমৰ মাক গা ধুই ঘৰলৈ উভতি নোযোৱা দেখি হৰদত্ত আৰু ৰঘু বিচাৰি আহি এনে সময়ত তাত ওলালহি। অকস্মাৎ আকাশী চৰগ ভাগি পৰা কথা দেখি তেওঁবিলাকৰ যেনে অৱস্থা হল তাক আৰু কোৱাৰ সকাম নাই। অতি কষ্টেৰে হৰদত্তই ধৈৰ্য্য ধৰি সহধৰ্ম্মিণীৰ কাঠসংস্কাৰ কৰিলে আৰু পদুমক সাৱধানে ৰখাৰ ভাৰ সখীয়েকে কুৰ্ম্মীৰ হাতত দি গভীৰ শোকত দিন কটাবলৈ ধৰিলে। ইয়াৰ পাছ্ত আৰি কি ঘটনা ঘটিল কওঁ।


প্ৰতিদিনে বহু সময় ACত বহিলে ছালৰ কি কি সমস্যা হয় ?– News18 assam\nSide Effects Of AC: আপুনি ঘণ্টাৰ পিছত ঘণ্টা সময় ধৰি ACত বহি থাকে নেকি ? ইয়াৰ ফলত আপোনাৰ ছালত হোৱা সমস্যা দূৰ কৰিবলৈ লওক এইসমূহ ঘৰুৱা প্ৰতিকাৰ...\nঅত্যধিক সময় এচিৰ ব্যৱহাৰে আমাৰ ছালৰ ওপৰত পোনপটীয়া প্ৰভাৱ পেলায়। ইয়াৰ ফলত আমাৰ ছালত বয়স বৃদ্ধিৰ চাপ,শুষ্কতা আৰু বিভিন্ন ধৰণৰ দাগ দেখা যায়। AC ব্যৱহাৰ কৰিলে আপোনাৰ ছালৰ যতন ল'ব লাগে।\nSide Effects Of Air Conditioner For Skin : AC বা শীততাপ নিয়ন্ত্ৰিত যন্ত্ৰৰ পৰা আমি অত্যন্ত গৰমৰ পৰা সহজতে পৰিত্ৰাণ পাব পাৰো। অতি সহজতে শৰীৰৰ শীতল কৰি তোলা শীততাপ নিয়ন্ত্ৰিত যন্ত্ৰ আপোনাৰ শৰীৰ অথবা ছালৰ বাবে কিন্তু অত্যন্ত ভয়ংকৰ। স্বাস্থ্যৱান ছালৰ বাবে ছালৰ পুষ্টি হৈছে অতি গুৰুত্বপূৰ্ণ বিষয়। দৰাচলতে ছালৰ কোষবোৰ নমনীয় হৈ থাকে যেতিয়া ছাল প্ৰাকৃতিকভাৱে সেমেকা হয়, তেতিয়া কোনোধৰণৰ বয়স বৃদ্ধি অথবা শুষ্কতাৰ সমস্যায়ো দেখা নিদিয়ে। কিন্তু যেতিয়া আমি এচি বা শীততাপ নিয়ন্ত্ৰিত কোঠাত বহো তেতিয়া ইয়াৰ বায়ুমণ্ডল শুকাই যায় আৰু পৰিৱেশটো আৰ্দ্ৰ হৈ পৰে। ইয়াৰ পৰা নিৰ্গত বায়ুয়ে আমাৰ ছালৰ প্ৰাকৃতিক কোমলতাও শোষণ কৰে যাৰ ফলত ছাল খহটা হয়। অৱশ্যে গ্ৰীষ্মকালত এচি অবিহনে আমি এপলক সময়ো পাৰ কৰিব নোৱাৰা হওঁ অথবা আমি বেছিভাগ সময় এচিত কটাবলৈ বিচাৰো। কিন্তু অত্যধিক সময় এচিৰ ব্যৱহাৰে আমাৰ ছালৰ মানদণ্ডৰ ওপৰত পোনপটীয়া প্ৰভাৱ পেলায়। ইয়াৰ ফলত আমাৰ ছালত বয়স বৃদ্ধিৰ চাপ,শুষ্কতা আৰু বিভিন্ন ধৰণৰ দাগ দেখা দিয়ে। গতিকে আজি এই প্ৰতিবেদনৰ জৰিয়তে আপুনি অত্যধিক এচিৰ ব্যৱহাৰ কৰিলেও কিদৰে আপোনাৰ ছালৰ যতন ল'ব পাৰে সেই বিষয়ে জানি লও আহক।\nএচিৰ পৰা ছাল কেনেদৰে সুৰক্ষিত কৰিব\n১. যথেষ্ট পৰিমাণে পানী খাব\nএচিয়ে আমাৰ ছালৰ পৰা প্ৰাকৃতিক আৰ্দ্ৰতা শোষণ কৰে সেয়েহে আমি যথেষ্ট পৰিমাণে পানী খোৱাটো অতি গুৰুত্বপূৰ্ণ। অৱশ্যে, এচিত থাকিলে তৃষ্ণা হ্ৰাস হয় যি ছালক প্ৰভাৱিত কৰে। গতিকে যিমান সম্ভৱ যথেষ্ট পানী খাওক আৰু নিজকে হাইড্ৰেটেড কৰি ৰাখক।\n২. মশ্চৰাইজাৰ ব্যৱহাৰ কৰক\nগ্ৰীষ্মকালত বহুলোকে ছালত মশ্চৰাইজাৰ বা চিৰাম প্ৰয়োগ নকৰে আৰু ভাবে যে গ্ৰীষ্মকালত এনে কৰিলে ছাল অত্যন্ত তেলেতীয়া আৰু আঠা লগাৰ দৰে হ'ব। কিন্তু আপুনি আপোনাৰ এই ধাৰণা আঁতৰ কৰক। যেতিয়া আপুনি এচিত বহে আৰু ঘণ্টাৰ পিছত ঘণ্টা কাম কৰে তেতিয়া ছালৰ ওপৰৰ পৃষ্ঠ খহটা হৈ পৰে আৰু শুষ্কতাৰ ফলত বিভিন্ন ধৰণৰ সমস্যাই দেখা দিয়ে।\n৩. বতৰৰ ফল আৰু সেউজীয়া শাক-পাচলি খাব\nগ্ৰীষ্মকালত যদি আপুনি যথেষ্ট পৰিমাণে পানী খাই আছে আৰু মশ্চৰাইজাৰ প্ৰয়োগ কৰি আছে, আপোনাৰ আহাৰৰ প্ৰতি বিশেষ মনোযোগ দিয়াটোও অতি গুৰুত্বপূৰ্ণ। এচিৰ পৰা ছালৰ ক্ষতি ৰোধ কৰিবলৈ আপোনাৰ আহাৰত বতৰৰ ফল আৰু সেউজীয়া শাক-পাচলি অন্তৰ্ভুক্ত কৰক। পানীৰ পৰিমাণ বেছি থকা ফল খাব।\n৪. গোলাপ জল, গ্লিচাৰিন আৰু এলোভেৰা স্প্ৰে ব্যৱহাৰ কৰক\nযদি এচিত বহি থকাৰ বাবে ছালখন শুকান দেখা যায় তেতিয়া মুখৰ আৰ্দ্ৰতা ধৰি ৰাখিবলৈ গোলাপ পানী, গ্লিচাৰিন আৰু এলো ভেৰা জেলৰ স্প্ৰে প্ৰস্তুত কৰক আৰু কেইঘণ্টামানৰ ব্যৱধানত ইয়াক আপোনাৰ মুখত স্প্ৰে কৰক।\nACharmful effectshealthy lifestyleSkin care


Oncodria in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Oncodria ar byavahar, ppali, parshwakriya, upkaar, kriya-pratikriya aaru satarkatabani\nOncodria ৰ লাভ আৰু ব্যৱহাৰসমূহ- Oncodria Benefits & Uses in Assamese- Oncodria ar laabh aaru byavaharsamuh\nOncodria ৰ পালি আৰু সেয়া কেনেদৰে ল'ব- Oncodria Dosage & How to Take in Assamese - Oncodria ar paali aaru xeya kenedore lobo\nOncodria ৰ পাৰ্শ্চক্ৰিয়াসমূহ- Oncodria Side Effects in Assamese- Oncodria ar parshwakriyasamuh\nOncodria সংক্ৰান্ত সতৰ্কতাবাণীসমূহ- Oncodria Related Warnings in Assamese- Oncodria xonkranta xatarkatabanisamuh\nঅইন দৰৱৰ সৈতে Oncodriaৰ গুৰুতৰ ক্ৰিয়া-প্ৰতিক্ৰিয়া- Severe Interaction of Oncodria with Other Drugs in Assamese- Oinor xoite Oncodria ar gurutor kriya-pratikriya\nOncodria মতভেদসমূহ- Oncodria Contraindications in Assamese- Oncodria nishedhsamuh\nOncodria ৰ বিষয়ে সততে সোধা প্ৰশ্নসমূহ- Frequently asked Questions about Oncodria in Assamese- Oncodria ar bikhoye satate xodha prashnasamuh\nখাদ্য আৰু মদৰ সৈতে Oncodria ক্ৰিয়া-প্ৰতিক্ৰিয়া- Oncodria Interactions with Food and Alcohol in Assamese- khadya aaru modor xoite Oncodria kriya-pratikriya\nOncodria ৰ লাভ আৰু ব্যৱহাৰসমূহ - Oncodria Benefits & Uses in Assamese - Oncodria ar laabh aaru byavaharsamuh\nOncodria তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nOncodria ৰ পালি আৰু সেয়া কেনেদৰে ল'ব - Oncodria Dosage & How to Take in Assamese - Oncodria ar paali aaru xeya kenedore lobo\nOncodria-ৰ উপাদানসমূহ - Oncodria Active Ingredients in Assamese - Oncodria-ar upadaansamuh\nOncodria ৰ পাৰ্শ্চক্ৰিয়াসমূহ - Oncodria Side Effects in Assamese - Oncodria ar parshwakriyasamuh\nগৱেষণাৰ ভিত্তিত, Oncodria ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nOncodria সংক্ৰান্ত সতৰ্কতাবাণীসমূহ - Oncodria Related Warnings in Assamese - Oncodria xonkranta xatarkatabanisamuh\nOncodria-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nOncodria ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nOncodria-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nযিবোৰ মহিলাই স্তনপান কৰাই আছে সেইবোৰে Oncodria গ্ৰহণ কৰাৰ পিছত গম্ভীৰ ক্ষতিকাৰক প্ৰভাৱ অনুভৱ কৰিব পাৰে। ইয়াক কেৱল চিকিতসকৰ নিৰীক্ষণত গ্ৰহণ কৰা উচিত নহয়।\nবৃক্কত Oncodria কি প্ৰভাৱ দেখা গৈছে?\nOncodriaৰ ব্যৱহাৰে বৃক্ক ৰ ওপৰত কোনো ক্ষতিকাৰক প্ৰভাৱ নেপেলায়।\nযকৃতত Oncodria কি প্ৰভাৱ দেখা গৈছে?\nOncodria গ্ৰহণ কৰাৰ পিছত আপোনাৰ কলিজা ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nহৃদযন্ত্ৰৰ ক্ষেত্ৰত Oncodria ৰ কি প্ৰভাৱ দেখা গৈছে?\nহৃদয় can be affected by Oncodriaৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Oncodriaৰ গুৰুতৰ ক্ৰিয়া-প্ৰতিক্ৰিয়া - Severe Interaction of Oncodria with Other Drugs in Assamese - Oinor xoite Oncodria ar gurutor kriya-pratikriya\nOncodria তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nOncodria মতভেদসমূহ - Oncodria Contraindications in Assamese - Oncodria nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Oncodria লোৱা অনুচিত যাতে -\nOncodria ৰ বিষয়ে সততে সোধা প্ৰশ্নসমূহ - Frequently asked Questions about Oncodria in Assamese - Oncodria ar bikhoye satate xodha prashnasamuh\nএই Oncodria-এ অভ্য়াস বা নিচাৰ সৃষ্টি কৰে নেকি?\nনহয়, Oncodriaয়ে অভ্যাসৰ সৃষ্টি নকৰে।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Oncodria লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, কিন্তু ডাক্তৰৰ পৰামৰ্শ মতেহে Oncodria লওক।\nমানসিক ৰোগৰ চিকিত্সাৰ বাবে Oncodria লৈ কোনো লাভ নাই।\nখাদ্য আৰু মদৰ সৈতে Oncodria ক্ৰিয়া-প্ৰতিক্ৰিয়া - Oncodria Interactions with Food and Alcohol in Assamese - khadya aaru modor xoite Oncodria kriya-pratikriya\nখাদ্য আৰু Oncodriaৰ ক্ৰিয়া-প্ৰতিক্ৰিয়া\nখাদ্যৰ সৈতে Oncodria লোৱাটোৱে একো সমস্যাৰ সৃষ্টি নকৰে।\nমদ আৰু Oncodriaৰ মাজৰ প্ৰতিক্ৰিয়া\nOncodria আৰু মদৰ প্ৰতিক্ৰিয়া সন্দৰ্ভত এতিয়ালৈ কোনো তথ্য উপলব্ধ নহয় কিয়নো এই বিষয়ত এতিয়ালৈ গৱেষণা হোৱা নাই।\nOncodria ৰ অনুকল্প - Substitutes for Oncodria in Assamese\nOncodria ৰ মূল্য আৰু পেকৰ চাইজ - Oncodria Price and Pack Size in Assamese - Oncodria ar mulya aaru pakor size\nআপুনি বা আপোনাৰ পৰিয়ালৰ কোনোবাই Oncodria লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Oncodria ব্যৱহাৰ কৰিছিল নেকি?\nআপুনি কিমান পৰিমাণে Oncodria সেৱন কৰিছিল?\nআপুনি Oncodria ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Oncodria সেৱন কৰে?


Niketan Class7Science Chapter9জীৱৰ শ্বাস-প্রশ্বাস » Dev Library\nNiketan Class7Science Chapter9জীৱৰ শ্বাস-প্রশ্বাস\nNiketan Class7Science Chapter9জীৱৰ শ্বাস-প্রশ্বাস is the answer to each chapter is provided in the list so that you can easily browse throughout different chapters Shankardev Shishu Niketan Class7Science Chapter9জীৱৰ শ্বাস-প্রশ্বাস and select need one.\nAlso, you can read the Assam Board book online in these sections Solutions by Expert Teachers as per SCERT (CBSE) Book guidelines. These solutions are part of Shankardev Sishu Niketan All Subject Solutions. Here we have given Assam Board Shankardev Vidya Niketan Class7Science Chapter9জীৱৰ শ্বাস-প্রশ্বাস Solutions for All Subjects, You can practice these here…\n১। উদ্ভিদে উশাহত কি গেছ ব্যৱহাৰ কৰে ?\nউত্তৰঃ উদ্ভিদে উশাহত অক্সিজেন গেছ ব্যৱহাৰ কৰে।\n২। উদ্ভিদকো শক্তিৰ প্রয়োজন হয়নে ? যদি হয় এই শক্তি ক’ৰ পৰা পায় ?\nউত্তৰঃ উদ্ভিদকো শক্তিৰ প্রয়োজন হয় । উদ্ভিদৰ পাতত থকা পত্ৰৰন্ধ্ৰ নামৰ সৰু সৰু বিন্ধাৰে উশাহত বায়ু ভিতৰলৈ সোমায়। এই বায়ুত থকা অম্লজান অংশ পানীত মিহলি হৈ জীৱ বীজত থকা খাদ্য জাৰিত হয়। ইয়াৰ ফলত এঙাৰ গেছ (CO2) আৰু পানী মুকলি হোৱাৰ লগতে খাদ্যত থকা ৰাসায়নিক স্থিতিশক্তি গতিক্তিলৈ ৰূপান্তৰ হয়।\nগ্লু’কজ + অম্লজান → এঙাৰ গেছ + পানী + শক্তি।\n৩। গছৰ পুলিৰ চাৰিও ফালৰ মাটিবোৰৰ মাজে মাজে কিয় খুচৰি দিব লাগে ?\nউত্তৰ: গছৰ পুলিৰ চাৰিও ফালৰ মাটিবোৰৰ খুচৰি দিলে মাটিৰ গাঁথনি ঢিলা হয়, আৰু মাটিৰ কণিকাবোৰৰ মাজৰ মধ্যৱৰ্তী স্থানবোৰ মুকলি হৈ তাত যথেষ্ট পৰিমাণে বায়ু সোমাই থাকিবলৈ ঠাই পায়। ইয়াৰ ফলত উদ্ভিদৰ মাটিৰ তলৰ অংশ ই যথেষ্ট পৰিমাণে অম্লজান পোৱাৰ ফলত শ্বাস-প্রশ্বাস কার্য সুকলমে সমাপন কৰি উদ্ভিদজোপাক শক্তি যোগান ধৰে।\n৪। পত্ৰৰন্ধ্র কি ? ইয়াৰ কাম বৰ্ণনা কৰা।\nউত্তৰ: পত্ৰৰন্ধ্র হ’ল পাতত থকা কিছুমান সৰু সৰু বিন্ধা পাতত থকা এই পত্ৰৰন্ধ্ৰৰ সহায়ত উদ্ভিদৰ উশাহত বায়ু ভিতৰলৈ সোমায়। তদুপৰি এই পত্ৰৰন্ধ্রৰ সহায়ত উদ্ভিদত থকা অতিৰিক্ত পানী ভাগ বাষ্প আকাৰে ওলাই যায়।\n৫। সঠিক উত্তৰ বাছি উলিওৱা :\n(ক) কোষৰ ভিতৰত খাদ্য বস্তুৰ জাৰণ ঘটি শক্তি উৎপন্ন হোৱা প্ৰক্ৰিয়াটোক —– বোলে ।\nউত্তৰ: (iv) শ্বসন\n(খ) পঁইতাচোৰাৰ শৰীৰলৈ —— ৰ যোগেদি বায়ু সোমাই আহে।\nউত্তৰ : (i) বায়ুছিদ্ৰ\n(গ) এজন সুস্থ প্রাপ্ত বয়স্ক মানুহৰ জিৰণিৰ সময়ত প্ৰতিমিনিটত স্বাভাৱিক শ্বাস – প্রশ্বাসৰ হাৰ —– ।\nউত্তৰ: (ii) ১৫-১৭\n(ঘ) নিশাহৰ সময়ত মধ্যচ্ছদা খন —— গতি কৰে।\nউত্তৰ: (i) ওপৰলৈ\n(ঙ) এজন প্রাপ্ত বয়স্ক সুস্থ মানুহে প্ৰতিবাৰ উশাহত —— মিলিলিটাৰ বায়ু গ্ৰহণ কৰে ।\nউত্তৰ: (ii) ৫০০\n(চ) —— এবিধ অতিৰিক্ত শ্বাস অংগৰ উদাহৰণ ।\nউত্তৰ: (ii) ব্রংকাচ\n(ছ) মানুহৰ দেহত হাঁওফাঁওৰ পৰা অক্সিজেন কঢ়িয়াইনি কোষসমূহলৈ লৈ যোৱা যৌগবিধৰ নাম —— ।\n৬। স্তম্ভ ১ ৰ লগত স্তম্ভ ২ ৰ বিষয়সমূহ মিলাই লিখা।\nস্তম্ভ ১ স্তম্ভ ২\n(ক) ইষ্ট (i) ফুল (Gill)\n(খ) মধ্যচ্ছদা (ii) কেঁচু\n(গ) গ্লটিচ (iii) বক্ষগহ্বৰ\n(ঘ) লেৰিংচ (iv) শ্বাসনালী\n(ঙ) মাছ (v) হাঁওফাও আৰু ছাল\n(চ) ভেকুলী (vi) এলক’হল কিম্বন\n(ছ) বেক্টেৰিয়া (vii) লেক্টিক এচিড কিম্বন\n(জ) পঁইতাচোৰা (viii) বায়ুনলী\n(ঝ) বায়ুথলী (ix) শব্দ বা কথা কোৱা।\n(ঞ) ছাল (x) অতিৰিক্ত শ্বাস অংগ\n(ক) ইষ্ট (vi) এলক’হল কিম্বন\n(খ) মধ্যচ্ছদা (iii) বক্ষগহ্বৰ\n(গ) গ্লটিচ (x) অতিৰিক্ত শ্বাস অংগ\n(ঘ) লেৰিংচ (ix) শব্দ বা কথা কোৱা।\n(ঙ) মাছ (i) ফুল (Gill)\n(চ) ভেকুলী (v) হাঁওফাও আৰু ছাল\n(ঝ) বায়ুথলী (iv) শ্বাসনালী\n(ঞ) ছাল (ii) কেঁচু\n৭। বায়ৱীয় বা সবাত শ্বসন আৰু অৱায়বীয় বা অবাত শ্বসনৰ পাৰ্থক্য লিখা।\nউত্তৰঃ বায়ৱীয় বা সবাত শ্বসন আৰু অৱায়বীয় বা অবাত শ্বসনৰ পাৰ্থক্য হ’ল –\nবায়ৱীয় বা সবাত শ্বসনত অক্সিজেন ব্যৱহাৰ হৈ খাদ্য বস্তু ( গ্লুক’জ ) জাৰিত হয় আৰু কাৰ্বন-ডাই-অক্সাইড আৰু শক্তি উৎপন্ন হয়।\nআনহাতে অবায়বীয় শ্বসনত বা অবাত শ্বসনত অক্সিজেন ব্যৱহাৰ নোহোৱাকৈ গ্লুক’জ জাড়িত হয় আৰু এলক’হল বা নেকটিক এছিড আৰু শক্তি উৎপন্ন হয়।\n৮। মানুহৰ শ্বাস অংগবোৰৰ নাইবা শ্বাসতন্ত্ৰৰ এটা চিহ্নিত চিত্র অংকন কৰা।\n৯। মানুহৰ উশাহ-নিশাহ কাৰ্যৰ চমু বর্ণনা দিয়া।\nউত্তৰঃমানুহৰ উশাহ-নিশাহ প্ৰক্ৰিয়াত শ্বাসতন্ত্ৰৰ উপৰিও মানুহৰ দেহৰ কামিহাড় কামিহাড়ৰ সৈতে জড়িত হৈ থকা মাংসপেশী আৰু মধ্যচ্ছদাখন ওতঃপ্রোতভাবে জড়িত হৈ থাকে। উশাহৰ সময়ত কামিহাড়বোৰৰ বুকুৰ ফালে থকা মূৰবোৰ একেলগে কিছু পৰিমাণে ওপৰলৈ উঠি আহে। ঠিক এনে সময়তে মধ্যচ্ছদাখন কিছু পৰিমাণে তললৈ নামি যায়। ইয়াৰ ফলত বক্ষগহ্বৰটো সমুখৰ ফালে কিছু ওফন্দি উঠে। বক্ষগহবৰ ওফন্দি উঠাৰ ফলত ইয়াৰ আয়তন বাঢ়ে, অর্থাৎ বক্ষগহবৰত খালী ঠাইৰ সৃষ্টি হয়। সেই খালী ঠাই পূৰাবলৈ নাসাৰন্ধ্রৰে বায়ু সোমাই আহি হাঁওফাঁওত সোমায়। ইয়াকে আমি শ্বাস বা উশাহ বুলি কওঁ।\nউশাহৰ ঠিক পিছ মুহূৰ্ততে মধ্যচ্ছদাখন পুনৰ আগৰ ঠাইলৈ উঠি আহে আৰু একে সময়তে কামিহাড়বোৰো আগৰ ঠাইলৈ নামি আহে। ইয়াৰ ফলত ( বুকুখন ) বক্ষগহ্বৰৰ কিছু পৰিমাণে দোঁ খাই যায় আৰু আয়তন কমে। তেতিয়া বক্ষগহবৰৰ ভিতৰত বায়ুৰ চাপ বৃদ্ধি পায় আৰু হাওঁফাওঁৰ পৰা হেঁচা দিয়ে ফলত বায়ু হাওঁফাওঁৰ পৰা নাসাৰন্ধ্ৰেৰে বাহিৰলৈ ওলায় যায়। ইয়াকে আমি প্রশ্বাস বা নিশাহ বুলি কওঁ।\n১০। নিশাহত যে কার্বন-ডাই-অক্সাইড ওলায় যায় তাক এটা পৰীক্ষাৰ সহায়ত বৰ্ণনা কৰা ৷\nউত্তৰঃ নিশাহত যে কার্বন-ডাই-অক্সাইড গেছ নির্গত হয় তাক প্রমাণ কৰিবলৈ এটা সাধাৰণ পৰীক্ষা কৰি চোৱা হ’ল। এটা কাঁচৰ গিলাচত কিছু পৰিমাণে ফট্‌ফটীয়া চূণ পানী লোৱা হ’ল। তাৰ পিছত এডাল সৰু পাইপ বা নলীলৈ এটা মূৰ চূণপানীত ডুবাই দিয়া হ’ল আৰু আনটো মূৰ মুখতলৈ ফুৱাই দিয়া হ’ল। তেনে কৰাত দেখা গ’ল যে ফট্‌ফটীয়া চূণ পানীখিনি ঘোলা হৈ উঠিল। ইয়াৰ কাৰণ হ’ল –\nচূণপানীত সাধাৰণতে কেলছিয়াম হাইড্রক্সাইড থাকে আৰু ই বর্ণহীন। যেতিয়া নিশাহৰ বায়ু ইয়াৰ মাজেৰে যাবলৈ দিয়া হয় তেতিয়া ইয়াৰ বৰণ ঘোলা হয়। কাৰণ নিশাহৰ বায়ুত থকা কাৰ্বন-ডাই-অক্সাইড গেছে কেলছিয়াম হাইড্ৰক্সাইডৰ সৈতে বিক্রিয়া কৰি কেলছিয়াম কার্বনেট উৎপন্ন কৰে। ইয়াৰ বৰণ গাখীৰৰ দৰে ঘোলা হয়। ইয়েই প্রমাণ কৰে যে নিশাহত কার্বন-ডাই-অক্সাইড গেছ থাকে।\n১১। পতংগৰ শ্বাসতন্ত্ৰৰ সম্পর্কে ব্যাখ্যা কৰা।\nউত্তৰ: সকলো পতংগৰে শৰীৰটোৰ দুয়ো কাষে কিছুমান সৰু সৰু ছিদ্র থাকে। এই ছিদ্ৰবোৰক বায়ুছিদ্র বা স্পিৰাক’ল বোলে। বায়ু ছিদ্ৰবোৰৰ পৰা একোডাল সৰু সৰু নলীকা ওলাই দেহৰ ভিতৰত প্ৰত্যেক নলীকাৰে সৈতে চিত্ৰত দেখুওৱাৰ দৰে এখন জালিকাৰ সৃষ্টি কৰে। এনে নলীকাবোৰক শ্বাস-নলীকা বোলে। বায়ুমণ্ডলৰ পৰা অক্সিজেন যুক্ত বায়ু শ্বাস-নলীকাৰে শৰীৰৰ ভিতৰত বিভিন্ন কলা তথা কোষবোৰত বিয়পি পৰে। ইয়াৰ পৰাই কোষবোৰে অক্সিজেন ভাগ গ্ৰহণ কৰি কাৰ্বন-ডাই-অক্সাইড ভাগ এৰি দিয়ে আৰু বায়ুছিদ্ৰৰ দ্বাৰা বাহিৰলৈ ওলায় যায়। মন কৰিবলগীয়া যে এনেধৰণৰ শ্বাস-তন্ত্র কেৱল পতংগ জাতীয় প্রাণীতহে পোৱা যায়। পঁইতাচোৰা এবিধ পতংগ। তলৰ চিত্ৰত পঁইতাচোৰাৰ শ্বাস-তন্ত্ৰৰ চিত্ৰ দিয়া হ’ল।\n(ক) শ্বসন নলীকা\nউত্তৰঃ শ্বসন নলীকা :–পতংগবোৰৰ শৰীৰটোৰ দুয়োকাষে কিছুমান সৰু সৰু ছিদ্র থাকে এই ছিদ্ৰবোৰক বায়ুছিদ্র বুলি কোৱা হয়। বায়ু ছিদ্ৰবোৰৰ পৰা একোডাল সৰু সৰু নলীকা ওলাই দেহৰ ভিতৰত প্ৰত্যেক নলীকাৰে সৈতে এখন জালিকাৰ সৃষ্টি কৰে ৷ এনে নলীকাবোৰক শ্বাস-নলীকা বা শ্বসন নলীকা বোলে। বায়ুমণ্ডলৰ পৰা অক্সিজেন যুক্ত বায়ু শ্বসন-নলীকাৰে শৰীৰৰ ভিতৰত বিভিন্ন কলা তথা কোষবোৰত বিয়পি পৰে।\nউত্তৰ: লেৰিংচ :– মানুহৰ নাসা গহ্বৰৰ ঠিক পিছৰ অংশৰ তলৰ ফালে গ্লটিছ নামৰ এটা ৰন্ধ্র থাকে। ইয়াৰ পিছতেই এডাল দীঘলীয়া শ্বাসনলী অৱস্থিত। শ্বাসনলীৰ সমুখৰ অংশটো কিছু ডাঙৰ আৰু প্ৰায় ত্ৰিভুজ আকৃতিৰ, ইয়াক লেৰিংছ বোলে। লেৰিংছৰ আন এটা নাম হ’ল স্বৰযন্ত্ৰ। ইয়াৰ সহায়ত আমি কথা ক’ব পাৰো নাইবা বিভিন্ন মাত, সুৰ আদি উলিয়াব পাৰো উশাহৰ সময়ত বায়ু ফেৰিংচৰ পৰা গ্লটিচৰ মাজেৰে লেৰিংচত প্রৱেশ কৰে।\nউত্তৰ: নাসাগহ্বৰ:- নাসাগহ্বৰ হ’ল মানুহৰ শ্বাসতন্ত্ৰৰ এটা অংশ। আমাৰ শ্বাসতন্ত্ৰটো নাসাৰন্ধ্রত আৰম্ভ হয়। নাসাৰন্ধ্র দুটা কিছুদূৰ গৈ ঠিক তালুৰ ওপৰত মিলিত হয় আৰু এটা গাঁতৰ সৃষ্টি কৰে। ইয়াকে নাসাগহ্বৰ বোলে।\nউত্তৰ: ব্ৰংকাছ:- মানুহৰ শ্বাসনলীৰ লেৰিংছৰ পিছৰ অংশটো এডাল নলী সদৃশ আৰু ই বক্ষগহ্বৰ লৈ বিস্তৃত হৈ থাকে। বক্ষগহ্বৰত শ্বাসনলীডাল সোঁ আৰু বাওঁ দুটা ভাগত বিভক্ত হয়। প্রত্যেক ভাগকে ব্রংকাছ বোলে।\nউত্তৰঃ প্লিউৰা : মানুহৰ বক্ষগহ্বৰত হাঁওফাঁও থাকে। হাঁওফাঁও দুটা দুখন পাতল কিন্তু টান আৱৰণীৰে আবৃত হৈ থাকে। এই আৱৰণী খনক প্লিউৰা বোলা হয়। এই আৱৰণীখনে হাঁওফাওক বাহিৰৰ পৰা সুৰক্ষা দিয়ে।\nউত্তৰ: এলভিঅ’লাচ: বক্ষগহ্বৰত শ্বাসনলীডাল সোঁ আৰু বাওঁ ভাগত বিভক্ত হয় আৰু ইয়াক ব্ৰংকাছ বোলা হয়। এই সোঁ আৰু বাওঁ ব্ৰংকাছ পুনৰ ভাগ হৈ সৰু সৰু মোনা সদৃশ অংগত শেষ হয়। এই মোনা সদৃশ অংগবোৰক বায়ুমোনা বা এলভিঅ’লাছ বোলে। এলভিঅ’লাছবোৰ এনেদৰে সজোৱা থাকে যে ইহঁত বক্ষগহ্বৰত সোঁফালে আৰু বাওঁফালে এটাকৈ হাওঁফাও নামৰ অংগ গঠন কৰে। অর্থাৎ এলভিঅ’লাছবোৰৰ বহিঃআৱৰণীখন হাঁওফাঁওৰ আৱৰণী হিচাপে থাকে। এই আৱৰণী খনত যথেষ্ট সংখ্যক ৰক্তনলীকাৰে তেজ প্রবাহিত হৈ থাকে।\nউত্তৰঃমধ্যচ্ছদা:বক্ষগহ্বৰৰ অংকীয়ফালে অর্থাৎ সন্মুখৰ ফালে কামিহাড়বোৰ এনেদৰে সজ্জিত হৈ থাকে যে বক্ষগহ্বৰটো এটা চুঙা গহ্বৰত ৰূপ দিয়ে। বক্ষগহ্বৰৰ তলৰফালে এখন ডাঙৰ পেক্ষীযুক্ত পদাৰ্থ থাকে। এই পদাৰ্থনক মধ্যচ্ছদা বোলে। মধ্যচ্ছদাখনে বক্ষগহ্বৰটোক তলৰ উদৰ গহ্বৰৰ পৰা পৃথক কৰি ৰাখে।\n(জ) জলক্লোম বা ফুল (Gill)\nউত্তৰঃ জলক্লোম বা ফুল: আমি আটায়ে জানো যে মাছ সদায় পানীত বাস কৰে। আনহাতে ইহঁতৰ শ্বাস-প্রশ্বাসৰ বাবে হাঁওফাঁও নাথাকে। কিন্তু শ্বাস-প্রশ্বাসৰ বাবে মাছৰ এক বিশেষ শ্বাস-অংগ থাকে। ইয়াক জলক্লোম নাইবা ফুল আৰু ইংৰাজীত ইয়াক গিল (Gill) বোলা হয়। মাছৰ মূৰটোৰ শেষৰ ফালে দুখন কাণ বা অপাৰ কুলাম থাকে । ইয়াৰ ঠিক তলতে শাৰী শাৰীকৈ দুয়োফালে দুযোৰ ফুল বা জলক্লোম থাকে। এই ফুলবোৰত যথেষ্ট পৰিমাণে তেজ চলাচল কৰি থাকে। ইয়াৰ সহায়ত মাছে পানীত দ্রবীভূত হৈ থকা অক্সিজেন গ্রহণ কৰে আৰু তেজৰ পৰা কাৰ্বন-ডাই অক্সাইড গেছ পানীত এৰি দিয়ে।\n(ঝ) কোষীয় শ্বসন\nউত্তৰঃ কোষীয় শ্বসন: কোষৰ ভিতৰত অক্সিজেন খাদ্য অর্থাৎ গ্লুক’জ ( এক শৰ্কৰা ) ৰ জাৰণ ঘটাই শক্তি, কার্বন-ডাই-অক্সাইড আৰু পানী উৎপন্ন কৰে, এই প্রক্রিয়াক কোষীয় শ্বসন বোলে ৷ সকলো জীৱৰ কোষীয় শ্বসন সম্পন্ন হয়।\n(ঞ) সবাত শ্বসন বা বায়ৱীয় শ্বসন\nউত্তৰ: সবাত শ্বসন বা বায়ৱীয় শ্বসন: অক্সিজেন ব্যৱহাৰ হৈ খাদ্য বস্তু (গ্লুক’জ) আদি জাৰিত হ’লে তাক বায়ৱীয় শ্বসন বা সবাত শ্বসন বোলে। জীৱকোষৰ বিশেষকৈ উন্নত প্রাণীকোষত এই প্ৰকাৰৰ শ্বসন কার্য সম্পাদিত হয়।\n(ট) অবাত শ্বসন বা অবায়বীয় শ্বসন\nউত্তৰঃ অবাত শ্বসন বা অবায়বীয় শ্বসন: অক্সিজেনৰ অনুপস্থিতিত নাইবা অক্সিজেন ব্যৱহাৰ নোহোৱাকৈ গ্লুক’জ জাৰিত হ’লে তাক অৱায়বীয় শ্বসন বা অবাত শ্বসন বোলে ৷ কিছুমান অণুজীৱৰ লগতে বিশেষ পৰিস্থিতিত অন্যান্য জীৱৰো এই প্ৰকাৰৰ শ্বসন সংঘটিত হয় । কিছুমান পৰজীৱী যেনে যকৃত কৃমি আদিৰ দেহতো অবাত শ্বসন হয়। সাধাৰণতে অবাত শ্বসন দুই প্ৰকাৰৰ পোৱা যায় – ইষ্ট নামৰ ভেঁকুৰ বিধৰ দেহত (কোষৰ ) অক্সিজেন নোহোৱাকৈ গ্লুক’জ ভাঙি এলকহ’ল, কার্বন-ডাই-অক্সাইড, পানী আৰু শক্তি উৎপন্ন হয়। এনেদৰে হোৱা শ্বসনক এলকহলীয় কিম্বন বুলি কোৱা হয়। আনহাতে কিছুমান অণুজীৱৰ লগতে উন্নত প্রাণী আনকি মানুহৰ দেহতো অক্সিজেনৰ অনুপস্থিতিত গ্লুক’জ অনু জাৰিত হৈ শক্তি, লেক্টিক এছিড, কার্বন -ডাই-অক্সাইড উৎপন্ন হয়। এনেদৰে হোৱা জাৰণ বা শ্বসন প্রক্রিয়াক লেক্টিকএছিড কিম্বন বোলা হয় ৷


সৃষ্টিশীলতা, কৰ্মোদ্যম, উৎপাদনশীলতা আৰু সময় - এই সময়ত ᴾᴶᴹ\nPosted at 21:21h in নিবন্ধ\tby\tপংকজ জ্যোতি মহন্ত 1 Comment\nভাল ভাল চফ্টৱেৰ বা হাৰ্ডৱেৰ কোম্পানীবোৰৰ প্ৰতি আমি কিয় আকৰ্ষিত হওঁ? আৰু এই যে ভাল বুলি আমি ভাবো, কিয় ভাবোঁ? TED ৰ সৰ্বকালৰ আটাইতকৈ জনপ্ৰিয় ভিডিঅ’বোৰৰ মাজৰ তৃতীয়টো ভিডিঅ’ৰ বক্তা Simon Sinek-এ তাৰ এটা ধুনীয়া ব্যাখ্যা আগবঢ়াইছে। আন সকলো তেনেধৰণৰ কোম্পানীৰেই ঠিক একেধৰণৰে কাৰ্যক্ষম কৰ্মী, একেধৰণৰে সঁজুলী, একেধৰণৰ ব্যৱস্থা আদি থকাৰ পাছতো আৰু প্ৰায় একেধৰণৰে বস্তু নিৰ্মাণ কৰি উলিওৱাৰ পাছতো সকলোৱে গ্ৰাহকক অনুপ্ৰাণিত কৰিব নোৱাৰে কিয়? তাৰ কাৰণটো হ’ল— কিয়, অৰ্থাৎ কি বিশ্বাসেৰে, কি উদ্দেশ্যেৰে তেওঁলোকে সেইবোৰ নিৰ্মাণ কৰে সেইটো প্ৰকাশ কৰিবলৈ তেওঁলোক অক্ষম। যিটো কৰিব পাৰে এপল আদি কোম্পানীবোৰে।\nযি কি নহওক, এই কথাটোৰ উপৰি ইয়াৰ লগত আৰু এটা কথাও হয়তো জড়িত হৈ আছে। যিবোৰ কোম্পানীয়ে মানুহক অনুপ্ৰাণিত কৰিব পাৰে, সেইবোৰৰ লগত একোজন ব্যক্তিৰ আকৰ্ষণীয় ব্যক্তিত্ব জড়িত হৈ থাকে। উদাহৰণস্বৰূপে— পঢ়িবলৈয়ো পাওঁ, বা আমি নিজৰ আৰু আনৰ ক্ষেত্ৰতো দেখিবলৈ পাওঁ— এপলৰ বস্তু কিনিবলৈ বহু মানুহ আকৰ্ষিত হয় ষ্টিভ জবছৰ প্ৰতি আকৰ্ষিত হৈ! আনকি মৃত্যুৰ পাছতো, অতবোৰ আকৰ্ষণীয় নেতা থকাৰ পাছতো, তেওঁৰ দৰে নেতাৰ প্ৰতি মানুহৰ আকৰ্ষণ এতিয়াও শেষ হৈ যোৱা নাই। তেওঁৰ দৰে ব্যক্তিসকল কেৱল একোজন ব্যৱসায়ীয়েই নহয়, তেওঁলোকৰ মাজত সোমাই আছে সৃষ্টিশীলতা আৰু কৰ্মোদ্যমৰ অফুৰন্ত ভাণ্ডাৰ। এই কথাটোৱেই তেওঁলোকক ব্যতিক্ৰমী কৰি তোলে, আৰু আনৰ বাবে তেওঁলোক হৈ পৰে অনুপ্ৰেৰণাৰ উৎস। এই গোটেই লেখাটোৰ মূল উদ্দেশ্যটো হ’ল— এই সৃষ্টিশীলতা, কৰ্মোদ্যম, উৎপাদনশীলতা বজাই ৰাখিবলৈ তেওঁলোকে কি কি কৰে?\nসৰুতে আমি যে “মহৎ লোকৰ ৰসাল কাহিনী” ধৰণৰ লেখাবোৰত পঢ়িবলৈ পাওঁ— এজন প্ৰখ্যাত বিজ্ঞানী, তেওঁক লগ কৰিবলৈ কোনোবা গৈছে, আৰু লেবত গৈ এজন জধলা মানুহক সাধাৰণ কৰ্মচাৰী বুলি ভাবি তেওঁকে বিজ্ঞানীজনৰ কথা সুধিছে, আৰু পিছত সেইজনকে বিজ্ঞানীজন বুলি জানি আচৰিত হৈ পৰিছে, আৰু গোটেই কাহিনীটোৰ পৰা আমালৈ এটা বাৰ্তা দিয়া হৈছে যে— সাজ-পোচাক মানুহৰ জ্ঞানৰ তুলাচনী নহয় বা দুখীয়া এজনো বহু জ্ঞানী হ’ব পাৰে। কিন্তু, এতিয়া মোৰ ভাৱ হয়, সেই বিজ্ঞানীসকল জধলা হৈয়ে থাকি যোৱাৰ, অৰ্থাৎ বিভিন্ন ষ্টাইল কৰি নতুন নতুন পোচাক পিন্ধিবলৈ আগ্ৰহ নকৰাৰ আঁৰত আন এক কথাহে জড়িত হৈ আছে! যদি সঘনাই বিভিন্ন ষ্টাইলৰ পোচাক পিন্ধিবলৈ লয় তেন্তে, “মোক দেখিবলৈ কেনেকুৱা লাগিছে” “আনে মোক কেনেকুৱা দেখিছে” “আগৰ পোচাকযোৰতকৈ এতিয়া মোক ভাল লাগিছেনে নাই” “কাইলৈ মই কোনযোৰ পিন্ধিম” আদি বহুত চিন্তাই মনটো আবৰি ধৰি থাকিব, ফলত সৃষ্টিশীলতাক সেইবোৰ চিন্তাই ভক্ষণ কৰি পেলাব, সেইবাবেই হয়তো সেই বিজ্ঞানীসকলে নতুন সাজপাৰৰ কথা চিন্তা কৰিবলৈ মন কৰা নাছিল, যাতে তেওঁলোকে একেটা কামতে মন নিবিষ্ট কৰি ৰাখিব পাৰে। কিন্তু আজিৰ সময়ত জধলা হৈ থকাতো এক প্ৰকাৰে অসম্ভৱ কথা! সেইবাবে ষ্টিভ জবছ, মাৰ্ক জুকাৰবাৰ্গ, বাৰাক ওবামা আদিয়ে এটা বিশেষ পদ্ধতি উদ্ভাৱন কৰিছে। তেওঁলোকে সদায় একেধৰণৰ পোচাক পিন্ধে। পোচাক হয়তো তেওঁলোকৰ ২৫ যোৰ, ৫০ যোৰ থাকিব পাৰে, কিন্তু প্ৰতিযোৰেই একেটা ডিজাইনৰ, একেটা ৰঙৰ। যাতে এযোৰৰ পাছত আন এযোৰ পিন্ধিলে তেওঁলোকৰ মনলৈ “মোক কেনেকুৱা লাগিছে” “আনে কেনেকুৱা দেখিছে” “আগৰযোৰতকৈ এতিয়া কেনেকুৱা লাগিছে” আদি ভাৱবোৰে সৃষ্টিশীলতাক, উৎপাদনশীলতাক বাধা দিব নোৱাৰে। উৎপাদনশীলতাৰ বাবে ইমানলৈকে চিন্তা কৰা ক’ত বাৰাক ওবামা! আৰু বিবিধ ৰঙৰ নতুন নতুন সাজপাৰ পিন্ধি, দেখিলেই বাবাটো বাবাটো যেন লগা ক’ত আমাৰ প্ৰধানমন্ত্ৰী মোদী ডাঙৰীয়া! কোনোবাই ক’ব পাৰে— “মোদী ৰাতিপুৱা ৬ বজাতে উঠি কামত লাগে!” কিন্তু ইমানকৈ নতুন নতুন সাজপাৰ পিন্ধিলে, ইমানকৈ ঘূৰি ফুৰিলে ৬ বজাতেতো উঠিব লাগিবই। এদিন শত্ৰূঘ্ন সিনহাক লগ কৰা, এদিন শচীনক, তৎক্ষণাত আকৌ বিদেশ...! আমিও সদায় ৮-৯ বজাত উঠিলেও ক’ৰবালৈ যাব লগা হোৱা দিনা ৫টা-৬টাতে উঠো! এনেবোৰ কাৰণতে আমাৰ দেশৰ উন্নতি কম নেকি? আনহাতে যদিও আজি মহিলাসকল পূৰ্বতকৈ অধিক শিক্ষিত হৈছে বুলি কোৱা হয়, তথাপি যুগান্তকাৰী কাম কৰা মাদাৰ টেৰেছা, মাদাম কুৰী, বা আজিৰ দিনৰ য়াহুৰ ৰ চিইঅ' মাৰিছা মায়াৰ আদিৰ দৰে মহিলাৰ নাম আঙুলীৰ মূৰত লিখিব পৰা কাৰণটো মহিলাসকলে বিবিধ ৰকমৰ পোচাক পিন্ধাত অতি বেছি গুৰুত্ব দি থকাটোৱেই নেকি? ইমান দূৰলৈ যাবই নালাগে। আমাৰ অসমতে, প্ৰতিবাৰে ওলোৱা, বছৰটোৰ অতি গুৰুত্বপূৰ্ণ অৱদান আগবঢ়োৱা ব্যক্তিসকলৰ তালিকাবোৰ চালে দেখা যায়, তাত মহিলা প্ৰায় নাথাকেই। হয়, চোকা বা নিয়মমাফিক ভাল ৰিজাল্ট কৰা মহিলা বহুতো আছে, কিন্তু সমাজলৈ বৰঙণি আগবঢ়োৱা, বা আনে কৰা ভাল কামত সহযোগীতাৰে জড়িত হোৱা মহিলা আঙুলীমূৰত গণিব পৰা সংখ্যকহে। এইবোৰ কামলৈ আগ্ৰহ কৰা মহিলা দুই-তিনিগৰাকীহে। তাৰ কাৰণ এই ব্যতিক্ৰমভাৱে কৰিব লগা কামবোৰত সহযোগিতা আগবঢ়াবলৈ যি সৃষ্টিশীল মন লাগে আৰু উৎপাদনশীলতা বজাই ৰাখিব লাগে, সেইখিনি বিবিধ সাজ-পাৰৰ চিন্তাত তেওঁলোকৰ মনৰ পৰা হেৰাই যায় নেকি? কথাটো হয়তো হয়!\nপঠনীয়: এডমাণ্ড হিলাৰী\nনিজৰ উৎপাদনশীলতাক অটুত ৰাখিবৰ বাবে ষ্টিভ জবছে কৰা আন এটা কামৰ কথা আজি জানিবলৈ পালোঁ। ষ্টিভ জবছে জীৱনৰ শেষৰ পিনে নাম্বাৰ-প্লেট নলগোৱাকৈ গাড়ী চলাই ফুৰিছিল। “তেওঁক আনে মন কৰিব নোৱাৰিবলৈ সেইটো কৰিছিল” আদি বিভিন্ন কথা ইয়াৰ পৰা প্ৰকাশ হয় যদিও, ইয়াত হেনো আন এটা কথাহে বিশেষকৈ জড়িত হৈ আছে। সেইটো হ’ল— ইয়াৰ জড়িয়তে তেওঁ নিজৰ সময় বচাইছিল। তেওঁ গম পাইছিল যে, এখন নতুন গাড়ীৰ লাইচেন্স লৈ নাম্বাৰ-প্লেট লগোৱালৈকে ছমাহ লাগি যায়, গতিকে ছমাহ যদি নাম্বাৰ-প্লেট নলগোৱাকৈ গড়ী চলাই তেন্তে একো অসুবিধা নহয়। সেইবাবে তেওঁ এটি ডীলাৰৰ লগত ঠিক কৰি, প্ৰতি ছমাহৰ মূৰত তেওঁ চলাই থকা গড়ীখন ঘূৰাই দিছিল, আৰু একেটা মডেলৰ এখন নতুন গাড়ী লৈ গৈছিল। অৱশ্যে এইধৰণৰ কাম তেওঁৰ দৰে ধনী মানুহৰ বাবেহে সম্ভৱ, তথাপি সময় আৰু সৃষ্টিশীলতা বা উৎপাদনশীলতাৰ বাবে কৰা এনে কামৰ পৰাও আমি কিছু কথা আয়ত্ব কৰিব পাৰো।\n১) How great leaders inspire action\n২) How to Be Productive - The Mindmap of 35 Habits of the Uber-Productive\n৩) Here's The Real Reason Mark Zuckerberg Wears The Same T-Shirt Every Day\n৪) Mystery solved: Why Steve Jobs’ car never hadalicense plate\nউৎপাদনশীলতা, কৰ্মোদ্যম, সময়, সৃষ্টিশীলতা\nPost A Reply to পংকজ জ্যোতি মহন্ত Cancel Reply\nচেৰীলৰ জন্মদিন (গণিত অলিম্পিয়াডৰ এটি কঠিন অংক)


কণল’ৰাৰ দিল্লী যাত্ৰা (উজ্জল ফুকন) - সাহিত্য ডট অৰ্গ\nকণল’ৰাৰ দিল্লী যাত্ৰা\nমুখৰ পৰা লাহে লাহে ওলোৱা ধোঁৱা খিনিয়ে যেন তাক কিবাকিবি ক’ব খুজিছে। খিৰিকীৰ ফালে চাই থকা কণল’ৰাৰ মনলৈ সংযোগ বিহীন চিন্তা কিছুমান উৰি আহিব ধৰিলে।\nহঠাৎ টিভিটোৰ কাষত গহীন হৈ বহি থকা ‘ৱৰ্ল্ড মিউজিক’ বাকচটোৰ ওপৰত আড্ডা মাৰি বহি থকা ধুলি খিনিক খিৰিকীৰে সোমাই অহা বতাহ এজাকে পহু খেদা দিলে।\n“মাইকেল, বৰ ঠাণ্ডা পৰিছে অ’ আজি। এইডালেনো খিৰিকীখন কিয় বন্ধ কৰি নিদিয়ে।” জন লেননে মাইকেললৈ চাই কলে। ‘ৱৰ্ল্ড মিউজিক’ বাকচটোৰ ভিতৰত বিভিন্নজন বিভিন্ন কামত ব্যস্ত। বাকচটোৰ চাৰিটা চুকত সঙ্গীতৰ চাৰিটা ভাগৰ গায়ক থাকে। এটা চুকত যদি ৰলিং ষ্টন,\nগানচ এণ্ড ৰজেচ, ঈগলচ আদিয়ে কপাই আছে আনটো চুকত শাস্ত্ৰীয় গায়ক সকল একেলগে চৰ্চা কৰাত ব্যস্ত। আন এটা চুকত বিভিন্ন দেশৰ লোকসঙ্গীত শিল্পীসকল আৰু শেষৰ চুকত আধুনিক গীত গোৱা গায়কসকল থাকে। কিছুমান গায়ক আকৌ বতাহৰ দ’ৰে। সিহঁতক\nকোনেও ধৰি ৰাখিব নোৱাৰে। এইসকলৰ ভিতৰত মাইকেল সকলোৰে ওপৰত। এওঁলোকে বাকচৰ সকলো মূৰলৈ অবাধ বিচৰণ কৰে। এতিয়া বাকচৰ সোঁমাজত ভীমসেন যোশী আৰু নুছৰট ফটেহ আলী খান মুখামুখিকৈ বহি ৰাগৰ দৈনিক অভ্যাস কৰি আছে। কণল’ৰাৰ এই\nভুলটো আগৰ পৰা আছে। গায়ক বিশেষে বেলেগ বেলেগ ভাগ কৰি বাকচটোত ৰাখিছে যদিও কেতিয়াবা খৰধৰত চিডিবোৰ সঠিক ঠাইত নাৰাখে। আজিও তেনেকুৱা এটা অৱস্থাই হল। ভীমসেন যোশী আৰু নুছৰট ফটেহ আলী খানৰ কাষত মেটেলিকাই সমানে অভ্যাস কৰি\nআছে। জগজীৎ সিঙে সেইবোৰ কাণ নকৰি বেৰখনৰ ফুটাইদি কণল’ৰাক চাই গাই আছে ‘হৌছৱালৌ কৌ খবৰ ক্যা বেখুদি ক্যা চীজ হে। ইস্ক কিজে ফিৰ চমঝিয়ে জিন্দেগী ক্যা চীজ হে’। জগজীৎ সিঙৰ মুখলৈ একান্ত মনে চাই থকা বব মাৰ্লিয়ে কলে ‘গুড ভইছ। মইও চেষ্টা\nকৰিছিলোঁ এবাৰ কণল’ৰাক গান শুনাবলৈ। তেতিয়া তাৰ চুলিখিনি দীঘল আছিল। চকুৰ কোণত চকুপানী এটোপাল জিলিকি থকা দেখি মই গাইছিলোঁ ‘ন’, ৱমেন, ন’ ক্ৰাই’ কিন্তু পিছপিনৰ পৰা এলভীছ দাই মোক লাহেকৈ কলে সি ল’ৰাহে ছোৱালী নহয়। তাৰপিচত মই তাৰ আগত\nগান গাবলৈ সুযোগ পোৱা নাই। ক’বলৈ পাহৰিছিলোঁৱেই ‘ৱৰ্ল্ড মিউজিক’ বাকচটোৰ ভিতৰত ভাষাৰ কোনো বাধ্য-বাধকতা নাই। সকলোৱে সকলো ভাষা বুজি পায়। এনেই নকয় নহয় ‘সঙ্গীতৰ কোনো ভাষা নাই বুলি”!\n“ৱি আৰ অন দা চেম ব’ট ব্ৰাডাৰ” হঠাৎ পল ৰবছন আৰু ভূপেন হাজৰিকাই গানটো গাই গাই বব মাৰ্লি আৰু জগজীৎ সিঙৰ কান্ধত ধৰি আগবাঢ়িল।\nচাইগলৰ মাতটো এটা কোণৰ পৰা ভাহি আহিল “জব্ দিল হি টুট গয়া হাম যি কে ক্যা কৰেঙ্গে”\n“চাইগল দা, আপুনি দেখোন কেতিয়াবাই মৰিলে।” কিশোৰ কুমাৰে চাইগলক জোকাই মুখত চিনাকি হাঁহিটোৰে গান গাই আগবাঢ়িল “মে তৌ ঝুম ঝুম ঝুম ঝুমৰু ..”\n“এই বাকচটো চাফা কৰিবৰ হ’ল। যা টা শব্দ আহিব ধৰিছে। পঁইতাচোৰণী যেন পাইছোঁ ” কণল’ৰাই ‘ৱৰ্ল্ড মিউজিক’ বাকচটোলৈ চাই মুখৰ ভিতৰতে ভোৰভোৰালে।\n‘ৱৰ্ল্ড মিউজিক’ গাতে লাগি থকা চাৰিটা ভালুকে এজন ৰামক আগুৰি তেওঁৰ পৰা আসক্তি জ্ঞান লৈ আছিল। এটাই তাৰ মাজতে সুধিলে ‘প্ৰভু, আমাৰ বাৰু জনসংখ্যা বাঢ়িব নে? কণল’ৰাই বাৰু আমাক আগৰ দৰেই ভাল পাব নে?”\nতহঁতৰ কথা মই নাজানোঁ। কিন্তু মোৰ ভাষাত ক’বলৈ গলে\n‘সুখতো ৰাম .. দুখতো ৰাম\nএজন ৰামৰ কিমান নাম\nকি বিয়া কি সকাম\nৰাম নহ’লে সকলো বদনাম”\nমই এই মন্ত্ৰটো আগতেই শিকাই থৈছোঁ কণল’ৰাক।” ৰামে ক’লে।\nকিন্তু প্ৰভু যিয়েই নকওক কিয় কণল’ৰাই আমাক সৰু পানী চুবলৈ যাওঁতে মনত পেলাবই। জানেই দেখোন আমাৰ তেজ সোমোৱাৰ পিছত উলিয়াবলৈ কেইবাবাৰো যাব লাগে।\nহঠাৎ কণল’ৰাৰ মুখত পঁইতাচোৰণীৰ কথা শুনি ৰামৰ লগতে ভালুককেইটাই একেলগে ‘ৱৰ্ল্ড মিউজিক’ক জোকাব ধৰিলে ‘এনে গান গোৱা কেইটা ওলাইছিল। শেষত মালিকে তহঁতক পঁইতাচোৰণীৰ শাৰীত ৰাখিলে।\nভালুক আৰু ৰামৰ চুবুৰিৰ পৰা খিটিং খাটাং শব্দ শুনি এইবাৰ কণল’ৰাই আকৌ ক’লে “কঠালগুটি নিগনিও ওলাইছে যেন পাওঁ’\n“হা হা হা” এইবাৰ হাঁহিৰ শব্দ ভাহি আহিল ‘ৱৰ্ল্ড মিউজিক’ৰ পৰা।\nকণল’ৰাই একো বুজি নাপায় একান্তমনে ‘ৱৰ্ল্ড মিউজিক’ ৰ বাকচটোৰ পিনে চাই থাকিল। লাহে লাহে সি আগবাঢ়ি গল বাকচটোৰ ফাললৈ। কিন্তু তাৰ ভৰি দুটাক যেন ম’বাইলৰ ৰিংট’নটোৱে ৰৈ যাব বাধ্য কৰালে। ভালুককেইটা, ৰাম আৰু ‘ৱৰ্ল্ড মিউজিক’ সকলোৱে কাণ পাতি\nশুনিবলৈ চেষ্টা কৰিলে কণল’ৰাৰ কথা।\n“অ’ কোৱা, কি কৰি আছা” কণল’ৰাৰ মুখত হাঁহি।\n“মাথোঁ ৰৈ আছো ৰাতিটোলৈ। কেতিয়া যাম। কেতিয়া তোমাক লগ পাম। তোমাৰ মাতটোতকৈ চাগৈ তুমি বেছি ধুনীয়া। শব্দৰ পৰিধি ভাঙি তোমাক লগ পাম’ কণল’ৰাৰ গাত যেন কোনোবা কবিয়েই সোমাই গল।\nঅলপ সময় কথা পাতি ফ’নটো থৈ দিলে কণল’ৰাই। তাৰ মুখৰ হাঁহিটো তেতিয়াও মাৰ যোৱা নাছিল। মনে মনে সি ভাবিব ধৰিলে ‘পাৰিবনে সি সংসাৰ চলাবলৈ?’\nকণল’ৰাৰ ঘৰত মতা নাম কানাই। ছোৱালীৰ কেতিয়াও অভাৱ নাছিল তাৰ জীৱনত। সি মেণ্ড’লিনত বজোৱা বেলেগ বেলেগ সুৰৰ দৰে ভিন্ন সময়ত ভিন্ন ছোৱালী আহিছিল তাৰ জীৱনলৈ। কিন্তু তেতিয়া ‘শোলে’ চিনেমাখনত সঞ্জীৱ কুমাৰৰ মুখৰ সেই বিখ্যাত ডাইলগটোৰ গুঢ়াৰ্থক সি\nবুজি পোৱা নাছিল “লৌহা গৰম হে মাৰ দৌ হাথৌৰা”। হাঁতুৰী মাৰোঁতে দেৰি হ’ল আৰু চৰাই উৰি গ’ল বেলেগ বাহলৈ। এতিয়া সি চৰাই ধৰা খেল খেলিব এৰিলে। মাকে ঠিক কৰা ছোৱালী এজনী চাব যাব সি দিল্লীলৈ। মাকে কণল’ৰাৰ দুখ অকণো সহ্য কৰিব নোৱাৰে। শুনামতে\nকণল’ৰাই পিচপিনেৰে বতাহ উৰুৱালেও মাকে নিজৰ নাকটোত ধৰি সুধিছিল ‘দুখ পালা নেকি কণ?” মাকৰ বোৱাৰী পোৱাৰ আনন্দৰ কথা ভাবি কণল’ৰাৰ মুখত আকৌ হাঁহি বিৰিঙি উঠিল।\n‘ৱৰ্ল্ড মিউজিক’ গোটেই জাকে বাকচটোৰ ফুটাৰে কণল’ৰাৰ হাঁহিটো চাই আনন্দ পালে। ভূপেন দাই সকলোলৈ চাই কলে ‘কণল’ৰাক আমি আশীৰ্বাদ কৰিব লাগে যাতে তাৰ আশাৰ সৰু পুলিটো ফল ফুলৰে জাতিষ্কাৰ হৈ বৃহৎ বৃক্ষ হওক। আমাক এই চিডিৰ মাজৰ পৰা মাজে মাজে\nউলিয়াই প্ৰাণ দিয়াৰ বাবে তাক আমি আন্তৰিক ধন্যবাদ জনাইছোঁ। আগন্তুক জীৱন যাতে সুন্দৰ হয় আৰু আমাক যাতে সি কেতিয়াও পাহৰি নাযায় তাকে কামনা কৰিলোঁ। সকলোৱে ভূপেন দাৰ কথাত হয় ভৰ দিলে। ভালুক আৰু ৰামেও ওচৰৰ চুবুৰিটোৰ পৰা চিঞৰি উঠিল\n“আমাকো পাহৰি নাযায় যাতে”। ভূপেন দাই মনে মনে ভাবিলে ‘তহঁতৰ আয়ুসত আৰু বেছি চাউল নাই।’ কিন্তু মুখেৰে একো নকৈ ভূপেন দাই কণল’ৰালৈ চাই গাব ধৰিলে আৰু সকলোৱে তেওঁক সহযোগ কৰিলে।\nমিলনৰে এই শুভ ক্ষণ\nপখিলা উৰাদি উৰে মন\nমৰমৰে এই আৱাহন\nজীৱনৰে মধুৰ লগন ….\n← টাইম মেচিন (দেৱ প্রতীম হাজৰিকা)\nলোহিত, কাবেৰী, গঙ্গা….. (ড° মাখন লাল দাস) →


ফ্ৰাঞ্চত আর্টৰ স্বাধীনতা নে? ঘৃণ্য ৰুচিৰ বহিঃপ্রকাশ। এক চিন্তনীয় বিষয় ~প্ৰবন্ধ-হাফিজ বায়েজীদ বোস্তামী\nby©AdminPosted at Thursday, November 05, 2020\nআর্টৰ নামত ভণ্ডামী আৰম্ভ কৰিছে পশ্চিমীয়া বিশ্বই। ৩০ ছেপ্টেম্বৰ ফ্রাঞ্চৰ ম্যাগাজিন চার্লি এবদো’ৰ সৰ্বশেষৰ সংস্কৰণৰ প্রচ্ছদত প্রিয় নবী মোহাম্মদ (চঃ)-ক ব্যঙ্গ কৰি অঁকা ১২টা কার্টুন চপা কৰা হয়। ইয়াৰ কিছুদিন পিছত ফ্রাঞ্চৰ এজন স্কুল শিক্ষকে শ্ৰেণীত মতপ্রকাশৰ স্বাধীনতাৰ বিষয়ে ক'বলৈ গৈ মহানবী (চঃ)-ক লৈ ব্যঙ্গ কার্টুন প্রদর্শন কৰে। সেই দেশৰ মুছলিম কমিউনিটিয়ে ইয়াৰ তীব্ৰ বিৰোধীতা কৰে। এজন ইমামে মছজিদৰ পৰা ইয়াৰ বিৰুদ্ধে সৰ্বপ্ৰথম প্রতিবাদৰ জোৱাৰ তোলে।\nসেই শিক্ষকজন এজন উদ্যমী যুৱকৰ ছুৰিৰ আঘাতত নিহত হয়। তেখেতক সেই ঠাইডোখৰতেই গুলি কৰি হত্যা কৰা হয়। তাৰ পিছৰে পৰাই ফ্রাঞ্চব্যাপি চলিছে মুছলিম কমিউনিটিৰ বিৰুদ্ধে চৰকাৰ তথা বিভিন্ন উগ্র জাতীয়তাবাদীসকলৰ হামলা আৰু কঠোৰ পদক্ষেপ। ফৰাচী প্রেছিডেন্ট সেই ইমামজনে ইমামতি কৰা মছজিদটিত তলা লগাই দিয়ে, বিভিন্ন ইছলামী শিক্ষা প্রতিষ্ঠান বন্ধ কৰি দিয়া হয়, চৌদিশে গ্ৰেপ্তাৰৰ পৰোৱানা আৰম্ভ কৰে লগতে প্রকাশ্য জনসভাত তেখেতে মহানবী (চঃ)-ৰ ব্যঙ্গচিত্র প্রকাশ জাৰী ৰখাৰ প্রত্যয় ব্যক্ত কৰে। ইয়াৰ পূৰ্বে সেই মাহৰ আৰম্ভণীতেই ইছলাম ধর্ম সংকটত আছে বুলি পশ্চিমীয়া বিশ্বত বিতর্কৰ সৃষ্টি কৰে।\nফৰাচী প্রেচিডেন্ট ম্যাক্রো বাক স্বাধীনতাৰ নামত এই নিকৃষ্ট আর্টিষ্টসকলৰ কাষত থিয় দিছিল। পেৰিচত নির্মিত দুটা ব্যাঙ্গ কার্টুনক পুলিচি নিৰাপত্তাৰ আৱেষ্টনীত ৰাখিছিল। তেওঁলোকে আর্টৰ স্বাধীনতাৰ নামত এই জঘন্য কাম কৰি গৈছিল। অথচ প্রতিটো বস্তুৰ ক্ষেত্ৰত আর্টৰ স্বাধীনতাৰো এটি সীমা থাকে।\nবাক্ স্বাধীনতা হৈছে স্বতন্ত্র ব্যক্তি অথবা সম্প্রদায়ৰ; নির্ভয়, বিনা প্রহৰতা বা কর্তৃপক্ষৰ নির্দেশনা, অনুমোদন গ্রহণৰ বাধ্যতা ব্যতিৰকে নিজৰ মতামত স্বাধীনভাৱে প্রকাশ কৰাৰ সমর্থনৰ মূলনীতি। মত প্রকাশৰ স্বাধীনতা শব্দ পুঞ্জটিক কেতিয়াবা বাক্ স্বাধীনতাৰ স্থলত ব্যৱহাৰ কৰা হয়, যদিও এই ক্ষেত্রত বাক্ স্বাধীনতাৰ সৈতে সংবাদ মাধ্যমে নির্বিশেষে তথ্য অথবা ধাৰণাৰ অন্বেষণ, গ্রহণ অথবা প্রদান সম্পর্কিত যিকোনো কার্যৰ অধিকাৰকো বুজোৱা হয়।\nবে-সামৰিক আৰু ৰাজনৈতিক আন্তর্জাতিক চুক্তিৰ (আই.চি.পি.আৰ) মানৱাধিকাৰ চনদৰ ১৯ নং অনুচ্ছেদ আৰু আন্তর্জাতিক মানৱাধিকাৰ আইন অনুযায়ী অভিব্যক্তিৰ স্বাধীন প্রকাশক চিনাক্ত কৰা হৈছে। তাত কোৱা হৈছে নিজৰ মতামত আৰু অভিব্যক্তি প্রকাশ কৰাৰ ক্ষেত্ৰত “প্রত্যেকৰ অধিকাৰ আছে" ।এই অধিকাৰত অন্তর্ভুক্ত থাকিব নিজৰ স্বাধীনচেতীয়া কোনো বাধা ব্যতীত অটল থকা; সমগ্ৰ বিশ্বৰ যি কোনো মাধ্যমৰ পৰা যি কোনো তথ্য অর্জন কৰা নাইবা আন ক'ৰবাত সেই তথ্য বা চিন্তা মৌখিক, লিখিত, চিত্রকলা অথবা অন্য কোনো মাধ্যমৰ দ্বাৰা জ্ঞাপন কৰাৰ অধিকাৰ”।\n১৯ নং অনুচ্ছেদৰ পৰৱর্তী পৰ্যায়ত সংশোধিত কৰা হয়, উদ্ধৃতিত কোৱা হৈছে; এইবোৰ অধিকাৰৰ চর্চা বিশেষকৈ নিয়ম আৰু নিগূঢ় দায়িত্বক ধাৰণ কৰে; তথাপিও যদি এই চর্চাৰ দ্বাৰা কাৰো কোনো সম্মান হানি কৰা হয় বা জাতীয় নিৰাপত্তা বিঘ্নিত হয় তেতিয়া কিছুমান ক্ষেত্রত ইয়াৰ অবাধ চর্চা কৰা হয়। মর্যাদাহানি, পর্নোগ্রাফি, অশ্লীলতা, আক্রমণাত্মক শব্দ অথবা মেধাসম্পদ, বাণিজ্যিক গোপনীয়তা, জন নিৰাপত্তা ইত্যাদিৰ ক্ষেত্রত বাকস্বাধীনতা যদি আন কাৰো স্বাধীনতাৰ প্ৰতি হস্তক্ষেপ কৰে বা কাৰো অপকাৰ কৰে তেতিয়া অপকাৰ নীতিৰ মাধ্যমত বাক্ স্বাধীনতাক সীমাবদ্ধ কৰা যাব পাৰে। এই অপকাৰ নীতিৰ ধাৰণাটি প্রণয়ন কৰিছিল জন ষ্টুৱার্ট মিলে তেখেতৰ ‘অন লিবার্টি’ নামক গ্রন্থখনিত।\nগ্ৰন্থখনিত তেখেতে আৰু উল্লেখ কৰিছে, “এটি সভ্য সমাজত কোনো ব্যক্তিৰ ইচ্ছাৰ বিৰুদ্ধে গৈ তাৰ ওপৰত তেতিয়াই ক্ষমতাৰ সঠিক ব্যৱহাৰ কৰিব পাৰি, যেতিয়া সেয়া অন্য কোনো ব্যক্তিৰ ওপৰত সংঘটিত অপকাৰকে বাঁধা দিয়াৰ বাবে কৰা হয়।” অৱমাননা নীতিৰ ধাৰণাওঁ বাকসীমাবদ্ধতাৰ ন্যায্যতা প্রতিপাদনৰ ক্ষেত্ৰত ব্যৱহৃত হয়, এই ক্ষেত্রত যিবোৰ কথাই সমাজত অৱমাননাৰ সৃষ্টি কৰে সেইবোৰৰ প্রতি নিষেধাজ্ঞা আৰোপ কৰা হয়। এই ক্ষেত্রত বক্তব্যৰ পৰিমাণ, সময়, বক্তাৰ উদ্দেশ্য, কিমান সহজে এৰাই চলিব পাৰি– এইবোৰ বিবেচনালৈ আনা হয়। ডিজিটেল যুগৰ বিৱর্তনৰ লগে লগে যোগাযোগ ব্যৱস্থাৰ নতুন উপায় আবিষ্কৃত হোৱাত বাকস্বাধীনতাৰ প্রয়োগ আৰু ইয়াৰ বিধিনিষেধ ব্যৱস্থাৰ বিতর্ক আৰু অনেক বৃদ্ধি পায়।\nকেৱল ফ্রাঞ্চ, ডেনমার্কসহ ইউৰোপৰ বিভিন্ন দেশত তেওঁলোকৰ কু-কীর্তিৰ দ্বাৰাই কেৱল মুছলমানসকলৰ মনত আঘাত হানিছে সেয়াই নহয় বৰঞ্চ তেওঁলোকে আন্তর্জাতিক মানৱাকাধিকাৰ চনদো লঙ্ঘন কৰিছে। সেয়া এবাৰ নহয় বাৰে-বাৰে এই ব্যঙ্গাত্মক কার্টুনবোৰ ২০০৫ চনত প্রথম প্রকাশ কৰিছিল ডেনমার্কৰ জিলেণ্ড পোষ্ট পত্রিকাখনত। ইয়াৰ পিছত ফৰাছীয়ে চার্লি এবদো এই ব্যঙ্গাত্মক কার্টুনবোৰ চপা কৰা হয়। ২০১৫ চনত মহানবী (চঃ)-ক লৈ ব্যঙ্গাত্মক কার্টুন প্রকাশ কৰাৰ পিছত বিশ্বব্যাপি ব্যাপক প্রতিবাদৰ সূচনা হয়। সমগ্ৰ বিশ্বৰ মুছলমানসকলে তাক লৈ বিক্ষোভ পৰ্যন্ত কৰে।\nবলাৰছ ভিকচাৰে মোহাম্মদ (চঃ)-ৰ ছবি অঁকাক লৈ ২০০৭ চনৰ জুলাই মাহত বিতর্ক আৰম্ভ কৰে। য'ত চুইডেনৰ কার্টুনিষ্ট লাৰছ ভিকছে নবী মোহাম্মদ (চঃ)-ক চিত্রিত কৰে। অনেল চুইডিছ শিল্প গেলাৰীত অঁকা এইবোৰ কার্টুন প্রদর্শন কৰাত অ-স্বীকৃতি প্ৰকাশ কৰে। নিৰাপত্তা আৰু সহিংসতাৰ আশঙ্কাত। এই বিতর্কই অৱশেষত এটি আন্তর্জাতিক ৰূপ লয় যেতিয়া নেৰাইকছ আল্লেহাণ্ডো নামৰ পত্রিকাত এইবোৰ কার্টুন চপা কৰাত ১৮ আগষ্ট তাৰিখে সম্পাদক সহ যিবোৰ ধর্মীয় মুক্তচিন্তা আৰু আত্ম বিধি নিষেধ আৰোপ কৰাৰ ক্ষেত্ৰত। যদিও অন্যবোৰ চুইডিছ পত্র-পত্রিকাত এইবোৰ কার্টুন চপাইছিল, কিন্তু এই কার্টুনটিৰ বিৰুদ্ধে অধিক বিৰোধীতা প্রকাশ কৰে। সেই দেশৰ মুছলমানসকলক বাদ দিয়েও বিভিন্ন বিদেশী দেশৰ চৰকাৰৰ বিৰুদ্ধে প্রতিবাদ জনায়। বিশেষকৈ ইৰান, পাকিস্তান, আফগানিস্তান, ইজিপ্ত আৰু জর্ডানত। এই বিতর্ক প্রায় ডেৰ বছৰ পিছৰ পুনৰ আৰম্ভ হয় ২০০৬ চনত ডেনমার্কত জাইল্ল্যাণ্ডাছে অঁকা মোহাম্মদৰ কার্টুন বিতর্কৰ অন্তত।\nসেই যুগত ফ্রাঞ্চৰ ইতিহাঁস, ব্যাপি ইছলাম তথা মুছলমান সকলৰ বিৰুদ্ধে যুদ্ধ আৰু বর্বৰতাই গা কৰি তুলিছে। তেওঁলোকে বলপূর্বক বাবে ৯৯ শতাংশ মুছলমানৰ দেশ আলজেৰিয়াক ১৩২ বছৰ দখল কৰি ৰাখিছিল। সেই সময়ত জামা কাংছোয়াসহ ডাঙৰ-ডাঙৰ প্রায় সকলোবোৰ মছজিদবোৰক গীর্জালৈ পৰিণত কৰিছিল। মুছলমানসকলৰ উৎপাদিত বাগানবোৰক গছত ফল ধৰা সময়ত তেওঁলোকে জ্বলাই দিছিল। ১৫ লাখৰো অধিক লোকক তেওঁলোকে শ্বহীদ কৰিছিল। মাদ্রাছাবোৰক বন্ধ কৰি দিছিল। কোৰ-আনৰ শিক্ষাও বন্ধ কৰি দিছিল। কেৱল আলজেৰিয়াতেই নহয়, মৰক্কো, তিউনিছিয়া, চুডান, মালি, নাইজেৰিয়া, চোমালিয়া, লেবানন, ইয়ামন যিকোনো মুছলিম ভূমিত ফ্রাঞ্চে য'তেই প্রৱেশ কৰে তাতেই মছজিদ, মাদ্রাছা আৰু ইছলামৰ ওপৰত আঘাত কৰে।\nফ্রাঞ্চত কেৱল বিগত এটা বছৰতেই ১,০৪৩ টা ইছলামোফোবিক ঘটনা ঘটিছে তেনে নহয়। য'ত ২২টাতকৈ অধিক মছজিদত হামলাৰ ঘটনাৰ কথা উল্লেখ আছে। সম্প্রতি ডেনমার্কৰ এজন অনা মুছলমান সাংসদ মোহাম্মাদ আব্দুল্লাহ (Joram van Klavere) সামাজিক যোগাযোগ মাধ্যম ফেচবুকত এটি পোষ্ট কৰিছিল। য'ত তেখেতে ফ্রাঞ্চত বিশ্বনবী (চঃ)-ক ব্যঙ্গ কৰি কার্টুন প্রকাশৰ প্ৰতি মুছলিম উম্মাহৰ প্রতি শান্তিৰ আহ্বান তুলি ধৰে। ফ্রাঞ্চত বিশ্বনবী (চঃ)-ৰ ব্যঙ্গ চিত্র প্রকাশ কৰাত ডাচ অনা মুছলমান সাংসদ মোহাম্মাদ আব্দুল্লাই তেখেতৰ প্রতিক্রিয়া ব্যক্ত কৰে। তেখেতে আৰু কয়- ‘বিশ্বনবী (চঃ) ইতিহাঁসৰ এনে এজন মহামানৱ আছিল, যিজনে একেলেথাৰিয়ে ৰাষ্ট্র প্রধান, শিক্ষক, সামৰিক প্রশাসক আৰু আল্লাহৰ প্রেৰিত দূত তথা ৰাচুল আছিল। তেখেত হ'ল কোটি-কোটি মুছলমানৰ নয়নমনি। ফ্ৰাঞ্চৰ বিতর্কিত ম্যাগাজিন চার্লি হেবদোৰে বিশ্বনবী (চঃ)-ৰ কার্টুন প্রকাশ কৰি কেৱল বিশ্ব নবীকেই অপমান কৰা নাছিল বৰঞ্চ কোটি-কোটি মু'মিন মুছলমান সকলৰ হৃদয় আৰু অনুভূতিত আঘাত হানিছে আৰু তাৰ লগতে অপমানো কৰিছে।\nসাংসদ আব্দুল্লাহ (Joram van Klavere) আৰু লিখিছে, 'মই জানো, তেখেত যদি জীৱিত থাকিলে হয়; তেন্তে তেখেতে অপৰাধীক ক্ষমা কৰি দিলেহেঁতেন। তেখেতে ক্ষমা কৰাৰ অসাধাৰণ গুণে বিশ্ববাসীক দেখুৱাই দিলেহেঁতেন। কিয়নো আল্লাহ তা'আলা তেখেতক সর্বোচ্চ জ্ঞান দান কৰিছিল। ৰচুল (চঃ)-ৰ ব্যঙ্গ চিত্র অঁকা কার্টুনিষ্টসকলৰ বিৰুদ্ধে কোনো ক্ষতিকৰ কার্যকলাপ নকৰি ধৈর্যধাৰণ কৰা উচিত। লগতে কার্টুনিষ্টসকলৰ এই অপৰাধমূলক কামৰ দায়িত্ব মহান আল্লাহ তা'লাৰ ওপৰত এৰি দিয়াৰ কথাও উল্লেখ কৰে ডেনমার্কৰ অনা মুছলমান সাংসদে। তেখেতে আহ্বান জনায়, বিশ্বনবী (চঃ)-ৰ সু-মহান আদর্শ আৰু শিক্ষা মানুহৰ ওচৰত আৰু বেছি বেছিকৈ তুলি ধৰিব লাগিব। তেওঁলোকৰ হৃদয়ত বিশ্বনবীৰ আদর্শ আৰু দাৱাত ব্যাপকভাৱে পৌঁছাই দিব লাগিব ।মই যদি অ-মুছলিম হ'লোহেঁতেন যদি মহান আল্লাহ তা'লাই মোক ইছলামৰ বাবে কবুল নকৰিলেহেঁতেন। তেওঁলোকক কওক, কোন হয় মোহাম্মদ! তেওঁলোকক দেখুৱাওক, মানৱক কি শিকাইছিল বিশ্বনবী (চঃ)-য়ে। সেই সম্পর্কে জানিবলৈ তেওঁলোকক বেছি বেছি দাৱাত দিয়ক। তেখেত বিশ্বমানৱতাৰ বাবে আর্শীবাদস্বৰূপে প্রেৰিত হৈছিল ইহ ধৰাত।\nতেখেতে আৰু কৈছে, ‘অৱশেষত মনত ৰাখিব, ইছলামৰ জ্যোতি পৃথিৱীৰ প্রতিটি প্ৰান্তত পৌছি যাব ইনশাআল্লাহ। বিশ্বৰ কোনো মহা শক্তিয়ে ইয়াক দমন কৰিব নোৱাৰিব। বিশ্ব নবী (চঃ)-য়ে আমাক সত্যৰ সন্ধান দিছে। যাৰ দ্ধাৰা বিশ্বমানৱতাক আলোকিত কৰিব।\n✍হাফিজ বায়েজীদ বোস্তামী\nLabels#প্ৰবন্ধ, #হাফিজ বায়েজীদ বোস্তামী


পুনৰ শৰাইঘাটত আত্মহত্যা! মটৰচাইকেল দলঙতে থৈ অন্তৰ্ধান বাহনৰ গৰাকী Prag News : Best Assamese News Channel, Latest Assam News Live Today , North East Breaking News\nপুনৰ শৰাইঘাটত আত্মহত্যা! মটৰচাইকেল দলঙতে থৈ অন্তৰ্ধান বাহনৰ গৰাকী\nউত্তৰ গুৱাহাটীঃ পুনৰ শৰাইঘাট দলঙত অঘটন! কালি নিশা দলঙৰ ওপৰত দুচকীয়া মটৰচাইকেল থৈ অন্তৰ্ধান বাহনখনৰ গৰাকী। হেলমেটসহ AS 01 BU 7377 নম্বৰৰ গ্লেমাৰ বাইকখন থৈ অন্তুৰ্ধান গৰাকীজন। প্ৰত্যক্ষদৰ্শীৰ ভাষ্য অনুসৰি বাইক থৈ দলঙৰ পৰা ব্ৰহ্মপুত্ৰত জাপ দিছে ব্যক্তিগৰাকীয়ে!\nঘটনা সন্দৰ্ভত আমিনগাঁও আৰক্ষীক অৱগত কৰিছে প্ৰত্যক্ষদৰ্শীয়ে। আৰক্ষীয়ে ইতিমধ্যে ঘটনা সংক্ৰান্তত আৰম্ভ কৰিছে প্ৰাথমিক তদন্ত। শৰাইঘাট দলঙত এটা পাছত আনটো অঘটন সংঘটিত হোৱাক লৈ আতংকিত হৈ পৰিছে অঞ্চলবাসী। এই ঘটনাক কেন্দ্ৰ কৰি ব্যাপক চাঞ্চল্যৰ সৃষ্টি হৈছে বৃহত্তৰ আমিনগাঁও অঞ্চলত।


ডাক টিকট - অসমীয়া ৱিকিপিডিয়া\nডাক টিকট হৈছে এবিধ বিশেষ প্ৰকাৰৰ মুদ্ৰিত কাগজৰ টুকুৰা, যি ডাক সেৱাৰ মাছুল পৰিশোধ কৰাৰ প্ৰমাণ হিচাপে ব্যৱহাৰ কৰা হয়। নানা বৰণৰ এই ডাক টিকট সমূহত দেশৰ ইতিহাস ঐতিহ্য, সংস্কৃতি, বৰেণ্য ব্যক্তিত্ব ইত্যাদি বিষয় ফুটি উঠে। প্ৰায় প্ৰতিখন দেশৰ ডাক ব্যৱস্থাত ডাক টিকটৰ ব্যৱহাৰ কৰা হয়। প্ৰতি বছৰ প্ৰচুৰ পৰিমাণৰ ডাক টিকট প্ৰকাশ কৰা হয়। বিশেষ বিশেষ দিনক স্মৰণ কৰি ডাক বিভাগসমূহে ডাক টিকট প্ৰকাশ কৰি থাকে। ডাক টিকট সমূহ সাধাৰণত চাৰিকোণীয়া বা বৰ্গাকৃতিৰ হয়। কেতিয়াবা ত্ৰিকোনাকাৰ,গোলাকাৰ, তৰা আদি বিভিন্ন আকৃতিৰ ডাক টিকট পোৱা যায়। ডাক টিকট সমূহ সাধাৰণত কাগজৰ দ্বাৰা তৈয়াৰ কৰা হয়। কিন্তু কাঠৰ ফাইবাৰ, চিন্থেটিক কাপোৰ ইত্যাদিৰ ডাক টিকটো পোৱা যায়।\nডাক টিকটৰ প্ৰধান অংশ:\n২. টিকটৰ ছিদ্ৰ\n৪. দেশৰ নাম\n2 ডাক টিকটৰ শ্ৰেণীবিভাজন\n3 ভাৰতত প্ৰথম ডাক টিকটৰ প্ৰচলন\nপেনী ব্লেক - বিশ্বৰ সৰ্বপ্ৰথম ডাক টিকট\nবিশ্বৰ প্ৰথমটো ডাক টিকট "পেনী ব্লেক"ৰ প্ৰচলন ১৮৪০ চনত বৃটেইনত আৰম্ভ হয়। ব্ৰাজিল হৈছে ডাক টিকট প্ৰকাশ কৰা বিশ্বৰ দ্বিতীয়খন দেশ (১৮৪৩)। সেই একে বছৰতে জুৰিখ্ আৰু জেনেভাৰ কেণ্টনে নিজা ডাক টিকট উলিয়ায় আৰু তাৰ পাছত ১৮৪৫ চনত উলিয়ায় বাছেলৰ কেণ্টনে। আমেৰিকা যুক্তৰাষ্ট্ৰ, ত্ৰিনিডাড আৰু মৰিছাছে ১৮৪৭ চনত তেওঁলোকৰ নিজা ডাক টিকট প্ৰকাশ কৰে। ফ্ৰান্স, বেভেৰিয়া আৰু বেলজিয়ামে ১৮৪৯ চনত তেওঁলোকৰ নিজৰ নিজৰ ডাক টিকট উলিয়ায়। ১৮৫০ চনৰ পৰা অসংখ্য দেশে নিজৰ নিজৰ ডাক টিকট প্ৰকাশ কৰাৰ সন্মানৰ অধিকাৰী হোৱা দেশসমূহৰ তালিকাভুক্ত হ'বলৈ ধৰিলে। ১৯৫২ চনত ভাৰতবৰ্ষই নিজৰ প্ৰথম ডাক টিকটটো প্ৰকাশ কৰে।\nডাক টিকটৰ শ্ৰেণীবিভাজন[সম্পাদনা কৰক]\nসাধাৰণ ডাক টিকট\nস্মাৰক ডাক টিকট\nচৰকাৰী ডাক টিকট\nভাৰতত প্ৰথম ডাক টিকটৰ প্ৰচলন[সম্পাদনা কৰক]\n১৮৫২ চনত ভাৰতৰ প্ৰথমটো ডাক টিকট প্ৰকাশ হয়। ভাৰতৰ সিন্ধু প্ৰদেশৰ আয়ুক্ত মি: বাৰ্টল ফ্ৰেৰেই তেওঁৰ প্ৰদেশত ডাকমাচুল আগতীয়াকৈ পৰিশোধৰ চিন স্বৰূপে কাগজৰ টিকট ব্যৱহাৰ কৰা আৰম্ভ কৰে। বিভিন্ন ৰঙত বুটা বছা ছাব মাৰি এই টিকটবোৰ ছপোৱা হৈছিল। বিখ্যাত 'শ্বিণ্ডে ড'ক্স' নামে জনাজাত এই ডাক টিকটবোৰ কেৱল ভাৰতৰে নহয়, সমগ্ৰ এছিয়াৰে প্ৰথম ডাক টিকট।\nটিকটৰ মাজভাগত পোনতে ইষ্ট ইণ্ডিয়া কোম্পানীৰ প্ৰতীক চিন আছিল। কলকতাৰ মুদ্ৰা ছপোৱা এটা কোম্পেনীয়ে ডাক টিকটত ছপাবৰ বাবে সিংহ আৰু তালগছৰ আৰ্হি এটা বনায় যদিও সেই আৰ্হিটো ব্যৱহাৰ নহ'ল। তেতিয়া সেইসময়ৰ ডেপুটি ছাৰ্ভেয়ৰ জেনেৰল কেপ্তেইন থুইলিয়াৰে ৰাণী ভিক্টোৰিয়াৰ ছবি দি লিথুকৰি ডাক টিকট ছপাবলৈ আৰম্ভ কৰে। এইটো ১৮৫৪ চনৰ চেপ্টেম্বৰ মাহত ওলোৱা প্ৰথমটো সৰ্বভাৰতীয় ডাক টিকট। টিকটটোৰ মূল্য আছিল আধা অনা। পিছত ১অনা,২অনা আৰু ৪অনা মূল্যৰ টিকটো ছপা হয়। এই টিকটবোৰ নীলা ৰঙৰ আছিল। এই টিকটবোৰৰ একেধৰণৰ টিকট প্ৰথমে ৰঙা ৰঙত ছপা কৰা হৈছিল। কিন্তু সেইসময়ত বিদেশৰপৰা আমদানীকৃত চিয়াঁহী শেষ হৈ যোৱাত টিকটৰ ছপা সম্পূৰ্ণ নহ'ল আৰু ৰঙা টিকটবোৰৰ ছপা আধাতে এৰি নীলা ৰঙত টিকটবোৰ ছপোৱা হ'ল। বৰ্তমান ৰাষ্ট্ৰীয় ডাক টিকট সংগ্ৰহালয়ত এই টিকটবোৰৰ নমুনা সংৰক্ষিত হৈ আছে। শাসক সলনিৰ লগে লগে ভাৰতত টিকটৰ চানেকিৰো সালসলনি হৈছিল। ৰাণী ভিক্টোৰীয়াৰ পিছত পৰ্যায়ক্ৰমে সপ্তম এডৱাৰ্ড,পঞ্চম জৰ্জ, ষষ্ঠ জৰ্জ আদিৰ ছবিয়ে ভাৰতীয় ডাক টিকটত ঠাই পাইছিল। নতুন দিল্লী মহানগৰখনৰ উদ্বোধনী উপলক্ষে ১৯৩১ চনত ছপা হোৱা ডাক টিকটতত নতুন দিল্লীৰ দৃশ্যাৱলী দেখুওৱা হৈছিল। ১৯৩৭ চনত ডাক কঢ়িওৱা বিভিন্ন পদ্ধতিক ছবিৰ দ্বাৰা প্ৰতিফলিত কৰি কিছুমান টিকট উলিওৱা হৈছিল। দ্বিতীয় বিশ্বযুদ্ধৰ সোঁৱৰণিৰ চিন স্বৰূপে ১৯৪৬ চনত চাৰিটা ডাক টিকট ছপা হৈছিল।\nস্বাধীনতাৰ পিচৰে পৰা ভাৰতীয় জীৱন আৰু সংস্কৃতিৰ ভিন ভিন দিশবোৰ ভাৰতীয় ডাক টিকটত প্ৰতিফলিত হ'বলৈ ধৰে। লগতে ভাৰতৰ বন্য জন্তু, ধৰ্ম, ৰাষ্ট্ৰীয় নেতাসকল, স্বাধীনতা যুঁজাৰু, দাৰ্শনিক, পণ্ডিত,শিক্ষাবিদ, বৈজ্ঞানিক, লিখক আদি সময়ে সময়ে ভাৰতীয় ডাক টিকটৰ বিষয় হৈ পৰিছে। ইয়াৰ উপৰিও ভাৰতীয় নৃত্য, মুখা শিল্প, ভাৰতীয় চিত্ৰশিল্প আদিক টিকটৰ বিষয় ৰূপে নিৰ্বাচন কৰি ভাৰতীয় বাৰেৰহনীয়া সংস্কৃতিৰ প্ৰতিও ভাৰতীয় ডাক টিকটে উপযুক্ত সন্মান প্ৰদৰ্শন কৰিছে।\n↑ 1.0 1.1 1.2 1.3 1.4 এছ. পি. চেটাৰ্জী, অনুবাদ- নচিউৰ ৰহমান. ডাক টিকটৰ সাধু. নেশ্যনেল বুক ট্ৰাষ্ট, ইণ্ডিয়া. পৃষ্ঠা. ১৬,১৭.\n"https://as.wikipedia.org/w/index.php?title=ডাক_টিকট&oldid=235013"ৰ পৰা অনা হৈছে


কেমেৰা ( দেৱ প্ৰতিম ) - সাহিত্য ডট অৰ্গ\n-“এই বচটোৱে সকলো কাম মোকেই দিয়ে নেকি ৰে? দেখিছনে ৰাতিপুৱাৰে পৰা কাম কৰিয়ে আছো। কিন্ত কাম দেখোন শেষেই নহয়। আজি ৰাজক কথা দিছিলোঁ সাতটা বজাত ৰুমলৈ যাম বুলি। কিন্ত যি দেখিছো মোৰ অফিচটেই সাতটা বাজিব। বচডালে আমাৰ ব্ৰেক আপ কৰাই হে এৰিব।“\n-“তই ফোন এটা কৰি তাক ভালকে বুজাই দে আকৌ তোৰ ফটোগ্ৰাফাৰ প্ৰেমিকক।“\n-“কিমান ফোন কৰি সদায় একেটা কথাকে কৈ থাকিম ৰে। সি বুলিহে বুজি আছে। অন্য হোৱা হ’লে কিজানি ব্ৰেক আপ কেতিয়াবাই হ’ল হয়।“\n-“হ’ব দে একো নহয় প্ৰিয়ংকা। সোনকালে কামবিলাক কৰি আজৰি হৈ গুচি যাবি।“\n-“আৰু কিবা উপায় আছে জানো ৰীমা?”\nতাইলৈ ৰৈ থকা বহু দেৰিয়ে হ’ল। কিন্ত ন’হাই হ’ল দেখোন তাই। তাই অহালৈ ফ’টো কেইখন মানকে তুলি লওঁ।\nপথৰ দাঁতিত থকা সৰু সৰু কুকুৰ পোৱালী কেইটাই ৰুটী এখনক লৈ কাজিয়া কৰি আছিল। কি যে জীৱন। সেই কুকুৰ পোৱালীকেইটা আৰু আজিৰ দিনৰ পলিটিচিয়ান কেইটাৰ মাজত পাৰ্থক্য নো কিমান? সিহঁতি ৰুটীক লৈ আৰু সেইকেইটাই ক্ষমতাক লৈ খোৱাকামোৰা লাগে। সেইবুলি ভাবি ভাবিয়ে সিহঁতৰ দুখন মান ফটো তুলিলো।\nবহু দেৰি হ’ল। তাই নাহিব কিজানি। হ’ব দে ভালেই হ’ল। মই মোৰ কামকেইটাকে কৰি লওঁ। হঠাৎ মোৰ ফোনটো বাজি উঠিল।\n-“হেল্লো ৰাজ। প্লীজ মোক বেয়া নাপাবা। আজিও মোৰ দেৰি হ’ব। মোৰ নটা মান বাজিব।“\n-“আচ্ছা, কিন্ত এনেকে কিমান দিন আৰু। সদায় সদায় তুমি কথা দি ৰাখিব পৰা নাই কিন্ত। হ’ব আজি মানি লৈছো বাৰু। মই অলপ যাওঁ। যেতিয়া আজৰি হোৱা ক’বা মই আনিবলৈ যাম। দিনকাল ইনেই ভাল নহয়।“\nৰীমা অফিচৰ পৰা ওলাই অহা দেখি মানুহটো অলপ সাৱধান হ’ল। ৰীমাই অফিচৰ পৰা ওলাইয়ে বাহিৰৰ সৰু ঘুমটি খনত চিগাৰেট খাই।\n-“দাদা গল্ড ফ্লেক কিং ছাইজ চাৰিটা দিব।“\n-“এইয়া লওঁক বাইদেউ।“\nৰীমাই ৫০ টকীয়া নোট এখন দোকানীজনলৈ আগবঢ়াই দিলে।\n-“বাকী পইচা কাইলৈ লৈ ল’ম। মোৰ দেৰি হৈছে।“\nএইবুলি কৈ ৰীমা নিজৰ কোঠাৰ ফালে আগবাঢ়িল। ৰীমাৰ কোঠাটো অফিচৰ পৰা পোন্ধৰ মিনিটৰ বাট। তাই সদায় খোজ কাঢ়িয়ে কোঠালৈ যায়।\nৰীমা যোৱাৰ লগে লগে ঘুমটি খনৰ ওচৰত ৰৈ থকা মানুহ এজনে তাইক অনুষৰণ কৰিবলৈ ধৰিলে।\nৰীমা ফোনট কথা পতাত ব্যস্ত। বোধহয় ঘৰৰ মানুহৰ লগত কথা পাতি আছিল। তেনেতে অনুষৰণ কৰি থকা মানুহজনে ৰীমাক পিছফালৰ পৰা মাত লগালে।\n-“শুনকছোন। এইখন আপোনাৰ ৰুমাল কিজানি? পৰি গৈছে।”\n-“ৰ’বা মা, এক ছেকেণ্ড হ’ল্ড কৰা…..নাই মোৰ নহয়।“\nৰীমাই পাছফালে ঘুৰাৰ লগে লগে মানুহজনৰ হাতত থকা কেমেৰাটো যেন নিজে নিজে অ’ন হৈ ফটো তোলাত লাগি গ’ল। ৰীমাই কি হৈছে কিবা ভাবি পোৱাৰ আগেয়েই মানুহজনে ৰীমাৰ গাত এটা পিন খুচি দিলে। ৰীমা অজ্ঞান হৈ মানুহজনৰ গাত ঢলি পৰিল।\n-“হেল্লো ৰাজ। মই পোন্ধৰ মিনিটত অফিচৰ পৰা আজৰি হৈ যাম। তুমি আহিবা নেকি মোক নিবলে?”\n-“আৰে কিয় নাহিম জান। ৰ’বা মই আহি আছোঁ। যিহে কাণ্ড বিলাক হৈ আছে, অকলে আহিব দিব নোৱাৰো তোমাক। মইও মোৰ কামবিলাক কৰি আজৰি হৈ তোমাৰ ফোনটোৰ কাৰণেই ৰৈ আছিলোঁ।“\nপ্ৰায় বিছ মিনিটৰ পাছত ৰাজ আহি প্ৰিয়ংকাৰ অফিচৰ তলতে ৰ’ল। প্ৰিয়ংকা ৰাজৰ কাৰণেই ৰৈ আছিল।\n-“প্ৰিয়ংকা আজি আকৌ ছোৱালী এজনিক ৰেপ কৰি হত্যা কৰি গৈছে কোনোবাই। আন কেইবাৰৰ দৰে এইবাৰো বোলে ছোৱালী জনি অফিচত চাকৰি কৰা ছোৱালী। মোৰ কিন্তু বৰ ভয় লাগিছে। তোমালোকে বচক নোকোৱা কিয় ৰাতি দেৰিলৈকে এনেদৰে নাৰাখিবলৈ। কেতিয়াবা মই কিবা কাম ফচি গ’লে তোমাক কোনে নিব আহিব।“\n-“কি, আজি আকৌ হৈছে।“\n-“অ’ তোমালোকৰ অফিচৰ নিচেই ওচৰতে হৈছে। ডেৰঘন্টা আগত হৈ গৈছে বোলে। ঠাইডোখৰত জুম বান্ধিয়ে আছে। মই দেখি আহিছোঁ। উঠা গাড়ীত সোনকালে।“\n“নাম: ৰীমা চৌধুৰী।\nচাৰ বাকীবিলাক হে ধৰিব পৰা নাই। আই কাৰ্ড, ড্ৰাইভিং লাইচেন্স আদি সকলোৰে পৰা বাকি খিনি নাইকিয়া কৰি গৈছে হত্যাকাৰীয়ে। চাৰ ঠিক আগৰ তিনিটা হত্যাকাণ্ডৰ দৰে। আৰু ইয়াত চাৰিখন ফ’টো পেলাই ঠৈ গৈছে। হত্য়াৰ আগৰ আৰু হত্যাৰ পাছৰ ফ’টো।“\n-“হমমম, কি বুজাব বিচাৰিছে হত্যাকাৰীয়ে বাৰু। কেচটো জটিল হৈ গৈছে। হত্যা কৰাৰ ধৰণ একেটাই। ডিঙি ৰেপি হত্যা কৰিছে । কিন্ত কেমেৰাহে প্ৰতিবাৰে বেলেগ ব্যৱহাৰ কৰে সি। “\n-“চিন্তা নকৰিবা ৰাজ। আমি সকলোৱে মিলি বচক ক’ম এইটো কথা।“\n-“ঠিক আছে, কিন্ত এইবাৰ মই চিৰিয়াছ।“\n-“ৰাজ নতুন কেমেৰা নেকি? এইটো কেতিয়া কিনিলা? কালিলৈকেটো নাছিলে এইটো তোমাৰ ওচৰত।“\n-“অ’ এইটো, নতুনেই বুলি ক’ব পাৰা আৰু। ছেকণ্ড হেন্ড হয়। কামত দৰকাৰ হয়। বাৰু তুমি ফ্ৰেছ হৈ লোৱা। মই তলৰ দোকান খনৰ পৰা বস্তু অলপ লৈ আনো।“\nতাইৰ পৰা কেমেৰাটো লৈ ৰাজে প্ৰথমে ফটোবিলাক ডিলিট কৰিব ধৰিলে। তাৰ পাছত মেমৰী কাৰ্ড খন উলিয়াই সেইখন মাজতে দুভাগ ভাঙি মনতে কিবা এটা ভাবি এটা ৰহস্যময় হাঁহি মাৰি ফোনটো উলিয়াই কাৰবালৈ ফোন কৰিলে,\n-“হেল্লো, মোৰ ওচৰত এটা কেনন ৭০০ডি কেমেৰা আছে। বিক্ৰী কৰিব লাগে। নাই নাই, অজি নিবিকো, এসপ্তাহ পাছত। তই বিচাৰি আছিলি নহয়, পইচাৰ কথা পাছত পাতিম। হ’ব ৰাখিছোঁ।“\n← আচমনীয় (জয়ন্ত আকাশ বৰ্মন)\nসৰিয়হ ফুল →


কৃষিবিজ্ঞানৰ প্রাসঙ্গিকতাঃ — Vikaspedia\nকৃষিক “ইণ্ডাস্ট্রি”লৈ পৰিনত কৰিব লাগিব:\nআজিৰ কৃষিবিজ্ঞানীয়ে ব্যুৰক্রেটক সঠিক ভাৱে বুজাব পাৰিব লাগিব:\nআপুনি পৰিধান কৰা জোতাযোৰ হয়তো এয়াৰ কণ্ডিছনযুক্ত শ্ব’ৰুমৰ পৰা ক্ৰয় কৰিছে, কিন্তু দুপৰীয়াৰ সাঁজত গ্ৰহণ কৰা শাকৰ তৰকাৰীৰ বাবে পাচলিখিনি আনিছে ৰাস্তাৰ কাষৰ মানুহৰ থু-খেকাৰ আৰু বেমাৰৰ বীজাণু উৰি থকা ঠাইখিনিত অকনমান ঠাই উলিয়াই বহি থকা বেপাৰীজনৰ পৰা- এয়াই হ’ল এজন কৃষক আৰু গৰিষ্ঠসংখ্যক ভাৰতীয় গ্রাহকৰ ভাগ্য। পালমপুৰস্থিত হিমাচল প্ৰদেশ কৃষি বিশ্ববিদ্যালয়ত ১১-২০ জুন ২০১২ত অনুষ্ঠিত এক উদ্যান শস্য বিষয়ক প্ৰশিক্ষণত অংশগ্ৰহণ কৰিবলৈ আহি মুখা-মুখি হোৱা এজন প্ৰশিক্ষকৰ পাৱাৰ পইন্টৰ এখন বিবেক জোকাৰি যোৱা শ্লাইড। ভাৰতৰ ১১খন ৰাজ্যৰ ২৫জন বিশেষজ্ঞই প্ৰশিক্ষণ লবলৈ আহি পৰস্পৰৰ মাজত মত বিনিময় কৰি গম পালোঁ যে কৃষি বিষয়ক সমস্যাসমূহ সমগ্ৰ ভাৰততেই একে।\nতেতিয়াহে আজিৰ প্ৰজন্ম কৃষিৰ প্ৰতি মনোযোগী হ’ব। আজিৰ পৰা পঞ্চাশ বছৰৰ আগতে ছোৱালীক ল’ৰা এজনলৈ বিয়া দিয়াৰ আগতে খেতিমাটি কিমান আছে সেয়া বিচাৰ কৰা হৈছিল, কিন্তু আজিৰ দিনত খেতিমাটি থকা ল’ৰালৈ ছোৱালী উলিয়াই দিবলৈ কোনেও নিবিচাৰে; মানুহৰ চিন্তাধাৰাৰ ইমান পৰিৱৰ্তন কিয় আৰু কেনেকৈ হ’ল? এবিঘা মাটিত ব্যৱসায় কৰিলে যিমান লাভ হয়, খেতি কৰিলে সিমান নহয়, কিয়? গতিকে আজিৰ কৃষি বিজ্ঞানৰ সম্মুখত এয়াই ডাঙৰ প্ৰত্যাহ্বান ।\nকৃষকক সঠিককৈ পৰিচালনা কৰিব পাৰিব লাগিব, এতিয়া কৃষিবিজ্ঞান পথাৰৰ উৎপাদনতেই সীমাবদ্ধ নাথাকি, “চেকেণ্ডাৰী এগ্রিকালচাৰ” মানে “উৎপাদন পশ্চ্যাৎ সংৰক্ষণ”ত গুৰুত্ব দিব লাগিব, গৱেষণাবোৰো জাৰ্নেলত আবদ্ধ নাথাকি বাস্তৱসন্মত হ’ব লাগিব। কৃষক, কৃষিবিষয়া আৰু কৃষিব্যৱসায়ী তিনিওজন জীৱিকাৰ খাতিৰত পৰস্পৰ নিৰ্ভৰশীল। তিনিওজন সৎ হ’লে সমাজৰ প্ৰগতি হ’ব। বৰ্তমান সমাজত ছদ্মবেশী কৃষক, কৃষিবিজ্ঞানী আৰু অসাধু ব্যৱসায়ীৰ পয়োভৰ বাঢ়িছে, ফলত প্ৰকৃত কৃষক বলিৰ পঠা সৎ কৃষিবিজ্ঞানী বদনামৰ ভাগী হৈছে। যিকোনো অনুদান লাভৰ বাবে প্ৰকৃত কৃষকৰ সময় আৰু জ্ঞানৰ অভাৱ। ছদ্মবেশী কৃষকে সৎ কৃষিবিষয়াৰ পকেটত জোৰ কৰি কমিছন ভৰাই হলেও অনুদান কাঢ়ি লয়। ছদ্মবেশী কৃষকে চিঞৰিলেই বৈদ্যুতিন আৰু ছপা প্ৰচাৰ মাধ্যমৰ ক্ষুধাতুৰ কিছুলোকে মছলা বিচাৰি পায় (সকলোকে কোৱা নাই, ভুল নুবুজিব- বিনম্ৰ অনুৰোধ)।\n(উৎসঃ সাহিত্য ডট অৰ্গ, ৰুদ্ৰ নাৰায়ণ বৰকাকতি)।


বুকুৰ বিষ — Vikaspedia\nবুকুৰ বিষৰ কাৰণসমূহ কি কি?\nবুকুৰ বিষৰ লক্ষণসমূহ\nহাৰ্ট এটেক কি?\nহৃদযন্ত্ৰ সুস্থ কৰি ৰখাৰ দহটা উপায়\nপ্ৰতিটো ক্ষণ হ’ব পাৰে ঘাটক\nবুকুৰ বিষ এনে এক মাৰাত্মক ব্যাধি যাক এক মুহূৰ্তৰ বাবেও আওকাণ কৰাটো হ’ব পাৰে জীৱন নাশক। আক্ৰান্তজনৰ বাবে ঘাটক সদৃশ হ’ব পাৰে বুকুৰ বুষ। কিছুমান ক্ষেত্ৰত কোনো কোনো সুপ্ত কাৰণে আপোনাৰ হৃদযন্ত্ৰৰ যথেষ্ট ক্ষতি কৰিব পাৰে আৰু এনে কাৰণসমূহ ধৰা পেলাবৰ বাবে চিকিৎসকৰ পৰামৰ্শ গ্ৰহণৰ গত্যন্তৰ নাই।\nবিভিন্ন সৰু সৰু সমস্যা, যেনে বদহজম বা মানসিক চাপৰ পৰা আৰম্ভ কৰি হাৰ্ট এটেকৰ দৰে স্ংকটজনক সমস্যা আদিৰ বাবে বুকুৰ বিষ হ’ব পাৰে।\nআপুনি আপোনাৰ ডিঙিৰপৰা পেটৰ ওপৰৰ অংশলৈ বুকুৰ বিষ অনুভৱ কৰিব পাৰে। বিষৰ উৎপত্তিৰ কাৰণ অনুসাৰে বুকুৰ বিষ তীব্ৰ হ’ব পাৰে, ক্ষীণ বিষ অনুভৱ হ’ব পাৰে, বুকু জ্বলা-পোৰা কৰিব পাৰে আৰু হানি ধৰিব পাৰে বা বুকু হেঁচা মাৰি ধৰিব পাৰে।\nহাৰ্ট এটেকৰ ফলত হোৱা বুকুৰ বিষ ১৫ মিনিট বা তাতোধিক সময়ৰ বাবে থাকিব পাৰে। অৱশ্যে হাৰ্ট এটেক কেতিয়াবা নিশব্দ হোৱাও দেখা যায় আৰু ই কেতিয়াবা কোনো উপসৰ্গ নেদেখুৱাকৈও হ’ব পাৰে। উল্লেখ্য যে হাৰ্ট এটেক হৈছে শেহতীয়াকৈ সংঘটিত মৃত্যুৰ এক অন্যতম কাৰণ। হৃদৰোগৰ প্ৰাৰম্ভিক উপসৰ্গসমূহ সময়ে সময়ে হোৱা বুকুৰ বিষেৰে প্ৰদৰ্শিত হয়, এইসমূহ উপসৰ্গ আপুনি শাৰীৰিকভাৱে সপ্ৰতিভ হৈ থকা অথচ জিৰণি লৈ থকা সময়ত উদ্ভাসিত হয়।\nহাৰ্ট এটেকত ভোগা লোক এগৰাকীয়ে নিম্নলিখিত সমস্যাসমূহত ভুগিব পাৰে\nবুকুৰ মাজভাগত একমিনিটৰো অধিক সময় ধৰি অসুবিধাজনক চাপ, অসহ্যকৰ বিষ অনুভৱ।\nবিষখিনি কান্ধ, ডিঙি বা হাত পৰ্যন্ত।\nপাতলীয়া মূৰৰ বিষ, আচন্দ্ৰাই কৰা, ঘামি যোৱা, মূৰ্চ্ছা যোৱা অৱস্থাটো হাৰ্ট এটেকৰ লক্ষণ হ’ব পাৰে।\nআপুনি যদি নতুন বা অব্যক্ত বুকুৰ বিষ অনুভৱ কৰিছে বা আপুনি যদি হাৰ্ট এটেকৰ আশ্ংকা কৰিছে তেন্তে ততালিকে চিকিৎসা গ্ৰহণ কৰক।\nধৰি ৰাখক ‘গোল্‌ডেন আৱাৰ’\nবুকুৰ বিষ আৰম্ভ হ’লে ‘গোল্‌ডেন আৱাৰ’ ধৰি ৰাখক। কিয়নো বুকুৰ বিষ ক্ৰমান্বয়ে অধিক কষ্টকৰ হ’বলৈ আৰম্ভ কৰিব পাৰে আৰু ইয়াক কেতিয়াও এৰাই নচলিব। বুকুৰ বিষ অতি স্ংকটপূৰ্ণ হাৰ্ট এটেকলৈ পৰিৱৰ্তিত হোৱাৰ সম্ভাৱনা আৰু সেয়েহে প্ৰথম ৬০ মিনিটৰ ভিতৰতে চিকিৎসা সেৱা গ্ৰহণ কৰাটো অত্যন্ত জৰুৰী। এই ৬০ মিনিট বা ঘণ্টাটোকে গোল্‌ডেন আৱাৰ বুলি কোৱা হয়। অতি তাতপৰ্যপূৰ্ণ হয় এই সময়ছোৱা। এই গোল্‌ডেন আৱাৰ’ সময়খিনি ৰোগীগৰাকীৰ বাবে অতি স্ংকটপূৰ্ণ হয়। কিয়নো ৰক্তপ্ৰৱাহ নোহোৱা হোৱাৰ ৮০-৯০ মিনিটৰ ভিতৰত হৃত্ৎপিণ্ডৰ মাংসপেশীসমূহ মৰি যাবলৈ আৰম্ভ কৰে আৰু ২৪ ঘণ্টাৰ পিছত হৃৎপিণ্ডৰ আটাইখিনি আক্ৰান্ত অংশ সম্পূৰ্ণৰুপে নষ্ট হৈ যায়। সেয়েহে তাতক্ষণিকভাৱে আৰু সময়মতে চিকিৎসা প্ৰদান কৰি ৰোগীগৰাকীক বিপদমুক্ত কৰি তুলিব পাৰি।\nসুবিধাসম্পন্ন সঠিক চিকিৎসালয়লৈ যাওক\nএনে স্ংকটজনক বা জৰুৰীকালীন সময়ত যাতে ততালিকে যাৱতীয় তথা পৰ্যাপ্ত পৰিমাণৰ চিকিৎসা লাভ কৰিব পাৰি তাৰ বাবে জৰুৰীকালীন সেৱাৰ চিকিৎসক, হৃদৰোগ বিশেষজ্ঞ, কাৰ্ডিয়েক ছাৰ্জন আৰু পৰ্যাপ্ত চিকিৎসা সামগ্ৰীও উপলব্ধ চিকিৎসালয়লৈ যোৱাটো নিশ্চিত কৰক। সঠিক সময়ত সঠিক চিকিৎসা প্ৰদানেৰে হৃদযন্ত্ৰৰ মাংসপেশী নষ্ট হোৱাৰ পৰা ৰক্ষা কৰাৰ লগতে ৰোগীগৰাকীক বিপদাশ্ংকাৰ পৰা মুক্ত কৰাৰ সম্ভাৱনাও বৃদ্ধি হয়।\nহাৰ্ট এটেকেৰ পিছত হৃদযন্ত্ৰৰ মাংপেশী কেনেদৰে সুৰক্ষিত কৰিব পাৰি?\nসম্প্ৰতি সমগ্ৰ বিশ্বতে হাৰ্ট এটেকত ভোগা ৰোগীগৰাকীৰ হৃদযন্ত্ৰৰ মাংসপেশী নষ্ট হোৱাৰ পৰা ৰক্ষা কৰিবলৈ ব্যৱহাৰ কৰা শ্ৰেষ্ঠতম চিকিতসা পদ্ধতিটোৱেই হৈছে ব্লক হৈ থকা আৰ্টেৰী খুলি দিয়া। এয়া কৰা হয় ভৰি বা হাতৰ আৰ্টেৰী আৰু হৃদযন্ত্ৰত থকা বন্ধ হৈ থকা আৰ্টেৰীটোলৈ যোৱা এডাল সৰু সিৰাৰে আৰু অৱশেষত হৃদপিণ্ডৰ মাংসপেশীলৈ তেজৰ প্ৰৱাহ স্বাভাৱিক কৰি ৰাখিবলৈ ষ্টেণ্টছ নামৰ এবিধ নলীসদৃশ সঁজুলি ভৰাই দিয়া হয়। এই প্ৰক্ৰিয়াটোকে ক’ৰ’নেৰী আৰ্টেৰীজৰ এঞ্জিঅ’প্লাষ্টি বুলি কোৱা হয়। এই পদ্ধতিৰে হাৰ্ট এটেকৰ পিছতো হৃদযন্ত্ৰৰ মাংপেশী নষ্ট হৈ যোৱাৰ পৰা ৰক্ষা কৰিব পাৰি।\nধূমপান এৰাই চলক\nনিমখ কমাই গ্ৰহণ কৰক\nখাদ্যাভ্যাস ভালদৰে তদাৰক কৰক\nসুৰা এৰাই চলক\nসপ্ৰতিভ হৈ থাকক\nৰক্তচাপ, ৰক্ত শৰ্কৰা আৰু কলেষ্টেৰলৰ পৰ্যায় পৰীক্ষা কৰি থাকক\nআপোনাৰ ওজন সঠিক ৰাখক\nচাপ নিয়ন্ত্ৰণ কৰক\nপৰিয়ালৰ সবিশেষ পৰীক্ষা কৰক\nহাঁহি হৈছে হৃদযন্ত্ৰ সুস্থ কৰি ৰখাৰ শ্ৰেষ্ঠতম উপায়।\nডা0 ৰিতাংকুৰ বৰকটকী, দৈনিক অসম।


উদ্ভিদ ৰোগৰ জৈৱিক নিয়ন্ত্ৰণৰ বাবে ‘ট্ৰাইকোডাৰ্মা’ ভেঁকুৰৰ প্ৰয়োগ পদ্ধতি — Vikaspedia\nউদ্ভিদ ৰোগৰ জৈৱিক নিয়ন্ত্ৰণৰ বাবে ‘ট্ৰাইকোডাৰ্মা’ ভেঁকুৰৰ প্ৰয়োগ পদ্ধতি\nবীজ শোধনৰ ‘স্লাৰী’ পদ্ধতি : ট্ৰাইকোডাৰ্মা ভেঁকুৰৰ পাঁচ বা ছয় গ্ৰামৰ লগত ১০ মি: লি: পানী মিহলাই তাৰ সৈতে এককি.গ্রা. বীজ ভালকৈ মিহলাব লাগে, এই বীজ খিনি একঘন্টামান সময় ছাঁত শুকুৱাই লোৱাৰ পাছতহে পথাৰত সিঁচিব লাগে ৷\nসিক্ত পদ্ধতিৰে বীজ শোধন : ট্ৰাইকোডাৰ্মা ভেঁকুৰৰ ২০ ৰ পৰা ২৫ গ্ৰাম একলিটাৰ পানীত ভালকৈ মিহলাব লাগে৷ এই ভেকুৰ মিশ্ৰণ পানী খিনিত এককি.গ্রা. বীজ এঘন্টাৰ বাবে ডুবাই থৈ পুনৰ তাৰ পৰা টুকি লৈ এঘন্টা সময় ছাঁত ভালকৈ শুকুৱাই পথাৰত সিঁচিব লাগে৷ এই ভেঁকুৰ মিশ্ৰণ পানী খিনিও ওপৰত উল্লেখ কৰাৰ দৰেই পুলি কাণ্ড বা কাটিং ইত্যাদি শোধন কৰিব পৰা যায়৷\nগছ বা পুলিৰ গুৰিত ছটিওৱা পদ্ধতি : গছৰ গুৰি বা পুলিৰ গুৰিত প্ৰয়োগ কৰিবলৈ হলে ট্ৰাইকডৰ্মাৰ ২০ ৰ পৰা ২৫ গ্ৰাম এক লিটাৰ পানীত মিহলাই জিঞ্জিৰিৰে বা দৰৱ ছটিওৱা যন্ত্ৰৰে পুলিৰ গুৰিৰ সৈতে চাৰিওফালৰ মাটি ভালকৈ তিতি যোৱাকৈ প্ৰয়োগ কৰিব লাগে৷\nমাটিত ট্ৰাইকোডার্মা প্ৰয়োগ পদ্ধতি\nশুকান গৰুৰ গোবৰৰ ১০০কি.গ্রা.ৰ লগত খলিহৈ ১০কি.গ্রা. মিহলাই পানী ছটিয়াই ভালকৈ মিহলাই লব লাগে৷ উপৰোক্ত মিশ্ৰণত বজাৰৰ পৰা অনা ভাল কোম্পেনীৰ ১কি.গ্রা. ট্ৰাইকোডাৰ্মা ভেঁকুৰ ভালদৰে মিহলাই কলগছৰ পাতেৰে তিনিদিন ঢাকি থব লাগে৷ চাৰিদিনৰ দিনা মিশ্ৰণটো আকৌ অলপ পানী ঢালি ঢাকি থব লাগে৷ সাতদিনৰ দিনাখন ঢাকনিখন গুচাই, প্ৰয়োজন মতে অলপ পানী চটিয়াই ভালকৈ মিহলাই থব লাগে ৷\nএক হেক্টৰ মাটিত প্ৰয়োগ কৰিবলৈ হলে প্ৰায় ৫০০কি.গ্রা. শুকান গোবৰ, ৫০কি.গ্রা. খলিহৈ আৰু ৫কি.গ্রা. টাইকোডাৰ্মা ভেকুৰৰ প্ৰয়োজন হয় ৷


এভাৰেষ্টৰ শিখৰত চাহ মেল! গিনিজ বুক অৱ ৱৰ্ল্ড ৰেকৰ্ডছত এই অনন্য অভিলেখ... - NEWS8 NorthEast\nHome/আন্তঃৰাষ্ট্ৰীয়/এভাৰেষ্টৰ শিখৰত চাহ মেল! গিনিজ বুক অৱ ৱৰ্ল্ড ৰেকৰ্ডছত এই অনন্য অভিলেখ…\nএভাৰেষ্টৰ শিখৰত চাহ মেল! গিনিজ বুক অৱ ৱৰ্ল্ড ৰেকৰ্ডছত এই অনন্য অভিলেখ…\nআড্ডা হওক বা তৰ্ক-বিতৰ্ক। সুখ হওক বা দুখ। সদায়েই প্ৰয়োজন একাপ চাহ। গৰম চাহত চুমুক দি ভাল নোপোৱা মানুহ হয়তো এই পৃথিৱীত খুব কমেই ওলাব। সেয়ে চাহৰ জনপ্ৰিয়তা আজিও খুবেই বেছি। কিন্তু আপুনি জানেনে পৃথিৱীৰ সৰ্বোচ্ছ চাহ মেলখন ক’ত বহিছিল? গিনিজ বুকতো স্থান লাভ কৰা এই সৰ্বোচ্ছ চাহ মেলখনৰ বিষয়ে জানিলে আপুনিও আচৰিত হব।\nদৰাচলতে ২০২১ চনত দ্বিতীয়বাৰৰ বাবে মাউণ্ট এভাৰেষ্ট আৰোহণ কৰিবলৈ সক্ষম হয় আমেৰিকান পৰ্বতাৰোহী এণ্ড্ৰিউ হিউ আৰু তেওঁৰ সতীৰ্থসকলে। ইয়াৰ পূৰ্বে তেওঁ ২০১৯ চনতো এবাৰ এভাৰেষ্টৰ শিখৰ চুমিছিল যদিও প্ৰথমবাৰতকৈ তেওঁৰ দ্বিতীয়বাৰৰ এভাৰেষ্ট যাত্ৰা আছিল অধিক কষ্টকৰ।\nবিশ্বব্যাপী আতংকৰ সৃষ্টি কৰা কোভিড মহামাৰীৰ মাজতে তেওঁ গ্ৰহণ কৰিছিল এভাৰেষ্ট জয় কৰাৰ সিদ্ধান্ত। কিন্তু সেয়া কৰিবলৈ তেওঁ মানি চলিবলগা হৈছিল কোভিড প্ৰটক’ল। নিজৰ সতীৰ্থৰ সৈতেই তেওঁ দূৰত্ব বৰ্তাই ৰাখিবলৈ বাধ্য হৈছিল। অশেষ কষ্ট আৰু প্ৰাকৃতিক দুৰ্যোগত প্ৰত্যাহ্বান জনাই হলেও তেওঁ পুনৰ এবাৰ শ্বেৰপা আৰু চমৰি গাইডৰ সহযোগত খম্বু\nআইছফল পাৰ হৈ এভাৰেষ্ট জয় কৰে।\nএণ্ড্ৰিউৱে ২০২১ চনত অভিযানৰ সময়ত এভাৰেষ্টৰ দ্বিতীয় বেচকেম্পত এটা টি পাৰ্টিৰ আয়োজন কৰে। এণ্ড্ৰিউ আৰু তেওঁৰ সহযাত্ৰীসকলে শুভ্ৰ বৰফৰে আবৃত এভাৰেষ্টৰ শীৰ্ষত বহি গৰম চাহৰ কাপত চুমুক দিয়ে। চাহৰ সৈতে তেওঁলোকে জলপানৰো আয়োজন কৰে। এণ্ড্ৰিউ হিউ আৰু তেওঁৰ সহযাত্ৰীসকলৰ এই চাহৰ ৰোমাঞ্চকৰ অভিজ্ঞতাই ‘পৃথিৱীৰ আটাইতকৈ ওখ চাহ মেল’ৰ গিনিছ ৱৰ্ল্ড ৰেকৰ্ডতো স্থান লাভ কৰিছে।\nএণ্ড্ৰিউৱে গিনিজ বুক অফ ৱৰ্ল্ড ৰেকৰ্ডছত ‘বিশ্বৰ আটাইতকৈ ওখ চাহ মেল’ হিচাপে স্থান পোৱাৰ পিছত ইনষ্টাগ্ৰামত এটা ভিডিঅ’ শ্বেয়াৰ কৰে। কোভিড কালত তেওঁ দ্বিতীয়বাৰ এভাৰেষ্ট আৰোহণ কিৰবলৈ কিমান প্ৰত্যাহ্বানৰ সন্মুখীন হ’বলগীয়া হৈছিল সেই কথা ছ’চিয়েল মিডিয়াযোগে শ্বেয়াৰ কৰিছে এণ্ড্ৰিউ হিউৱে।\nদুই প্ৰেয়সীক একেলগে পত্নীৰ মৰ্যাদা প্ৰদান কৰা ৰােহিণীৰ জীৱনত ঘটিল এই অনাকাংক্ষিত ঘটনা\nপথ দুৰ্ঘটনাত মৃত্যু অষ্ট্ৰেলিয়ান ক্ৰিকেটাৰ এণ্ড্ৰু চাইমণ্ডছৰ\nভয়ংকৰ ঘটনা! অৱতৰণৰ সময়তে ১১৩ জন যাত্ৰী কঢ়িওৱা বিমানত অগ্নিকাণ্ড…\nনিজৰে অভিলেখ ভংগঃ ২৬বাৰ মাউণ্ট এভাৰেষ্ট আৰোহণ কৰি অভিলেখ এগৰাকী নেপালী শ্বেৰপাৰ\nটুইটাৰ ক্ৰয় কৰিয়েই ইংগিত ইলন মাস্কৰ, এইসকল ব্যৱহাৰকাৰীয়ে ভৰিব লাগিব মাচুল…\nবিশ্বই দেখিব ক’ভিডৰ অধিক বিপদজনক ৰূপ! সতৰ্কবাণী বিল গেটছৰ\nঈদৰ নামাজ আদায়ৰ পিছত প্ৰয়াত পিতৃৰ কবৰলৈ গৈ সান্নিধ্য বিচাৰিছিল পুত্ৰই, তেতিয়াই ঘটিল অঘটন…\nসঁচা প্ৰেম! যুদ্ধত দুয়োখন ভৰি হেৰুওৱা নাৰ্ছক হাস্পতালত বিয়া কৰালে প্ৰেমিক\nপাইলটৰ চিগাৰেট আসক্তিৰ বাবে ঘটিল বিমান দুৰ্ঘটনা, প্ৰাণ হেৰুৱালে ৬৬ জন যাত্ৰীয়ে!\nহোলীৰ দিনটোতে বাইকেৰে নগাঁওবাসীৰ কাষত উপস্থিত আনন্দ মিশ্ৰ...\nভয়ংকৰ দুৰ্ঘটনাত পতিত যাত্ৰীবাহী বাছ! ৮ গৰাকী লোকৰ কৰুণ মৃ্ত্যু, কেইবাজনো আহত...\nপবিত্ৰ ৰমজান হৈ পৰিল ৰক্তাক্ত! আত্মঘাতী বোমা বিস্ফোৰণত কমেও ৫০ জনৰ মৃত্যু\nপ্ৰথমবাৰলৈ অভিনয় কৰি আন্তঃৰাষ্ট্ৰীয় মহিলা চলচ্ছিত্ৰ মহোৎসৱত জিলিকিল ধনতুলা চাহ বাগিচাৰ নয়নমণি\nদুটাকৈ বিষয়ত স্নাতকোত্তৰ ডিগ্ৰীধাৰী শিক্ষয়িত্ৰীয়ে সংঘটিত কৰিছিল কৰাচীৰ আত্মঘাতী বিস্ফোৰণ! পোহৰলৈ আহিছে বিস্ফোৰক তথ্য\nকেনেকৈ, কিয় এলন মাস্কে ক্ৰয় কৰিলে টুইটাৰ?\nIPL চাবলৈ অবৈধভাৱে সীমান্ত পাৰ হৈ ভাৰতত প্ৰৱেশ বাংলাদেশী যুৱকৰ, আটক\nভয়ংকৰ অগ্নিকাণ্ড! নিমিষতে জ্বলি ভষ্মীভূত ব্লিচিং পাউডাৰভৰ্তি ৫খনকৈ ট্ৰাক\nগৰু, ড্ৰাগছ নহয়, এইবাৰ বাংলাদেশলৈ সৰবৰাহৰ সময়ত জব্দ হ’ল এই বিশেষ সামগ্ৰী…


চন্দ্ৰপ্ৰভা শইকীয়ানী : দেশৰ মুক্তি সংগ্রামৰ এগৰাকী পূজনীয় নেত্রী (কুশল হালৈ) - সাহিত্য ডট অৰ্গ\n(১৬ মার্চ চন্দ্ৰপ্ৰভা শইকীয়ানীৰ জন্ম আৰু মৃত্যু তিথি উপলক্ষে)\nচন্দ্রপ্রভা শইকীয়ানী, হ’ল নাৰী মুক্তি আন্দোলনৰ দুঃসাহসিনী নায়িকা। নাৰীমুক্তি আৰু সামাজিক সংস্কাৰৰ বাবে নিজৰ জীৱন উচৰ্গা কৰা চন্দ্ৰপ্ৰভা শইকীয়ানী অসমীয়া জাতীয় জীৱনৰ এক বিৰল ব্যক্তিত্ব| তেঁও একেৰাহে এগৰাকী স্বাধীনতা সংগ্ৰামী, সমাজসেৱী আৰু সাহিত্যসেৱী। অসমীয়া সমাজত নাৰীৰ সন্মান তথা মৰ্যদা ৰক্ষাৰ বাবে আগভাগ লৈছিল। অসমত নাৰী আন্দোলন আৰু সংগঠন গঢ়ি তোলা এই গৰাকী মহিয়সী নাৰীৰ জন্ম হৈছিল ইতিহাস প্রসিদ্ধ বজালী অঞ্চলৰ দৈশিঙৰী গাঁৱত ১৯০১ চনৰ ১৬ মার্চত।\nশিক্ষাৰ প্রতি চন্দ্ৰপ্ৰিয়াই ধাউতি বৰ আছিল। দৈশিঙৰীত পাঠশালা বিদ্যালয় নাছিল বাবে ভালুকী গাঁওৰ মাহীয়েকৰ ঘৰত থাকি প্ৰাথমিক বিদ্যালয়ৰ পঢ়া-শুনা কৰিবলৈ দিয়া হৈছিল। মাহীয়েকৰ ঘৰত থাকি স্কুলত পঢ়ি ৰূপকৰ পদকেৰে সন্মানিত হৈ প্রাথমিক পৰীক্ষাত উত্তীর্ণ হৈ ঘৰলৈ ঘূৰি আহে। ইয়াৰ পাছত মজলীয়া বিদ্যালয়ৰ পঢ়াৰ বাবে বহুদূৰ বাটকুৰি বাই গৈছিল ভনীয়েক ৰামেশ্বৰীৰ সৈতে কঁঠালমূৰীৰ ল’ৰাৰ এম.ভি. স্কুলত পঢ়িবলে। ১৯১৪ চনত তেঁওৰ ঘৰৰ পৰা যথেষ্ট দূৰত প্রথম স্ত্রী-শিক্ষাৰ স্কুল পাতি নাৰী শিক্ষাৰ বাবে জাগৰন আনিবলৈ সমর্থ হৈছিল। এই স্কুলখনেই চন্দ্রপ্রভাৰ জীৱনৰ গতি সলনি কৰি দিলে। এদিন বিদ্যালয় পৰিদর্শক স্বর্গীয় নীলকান্ত বৰুৱাই স্কুলখন পৰিদর্শন কৰিবলৈ আহি এই অমিত সাহসী, শিক্ষাৰ প্রতি অসীম ধাউতি থকা ছোবালীজনীক ভনীয়েকৰ সৈতে নগাঁৱৰ মিশ্যন স্কুলত হোষ্টেলত থাকি পঢ়াৰ ব্যৱস্থা কৰি দিলে আৰু দুয়োকে দুটা জলপানি দিয়াৰো ব্যৱস্থা কৰি দিলে (১৯১৫ চন)।\nসমাজত নাৰীৰ অৱনমিত দুৰাৱস্থা দেখি তেখেতৰ নাৰী সত্ত্বা বিদ্রোহী হৈ উঠিছিল। নাৰীৰ মনত সমাজ সচেতনতা আৰু নিজক উন্নীত কৰাৰ মনোভাব জাগৰিত কৰিবলৈ অহৰহ চেষ্টা চলাই নিজেই উদাহৰন দেখুবাইছিল। বিদ্রোহৰ সেই বহ্নিশিখা চন্দ্রপ্রভাই জ্বলাই লয় স্কুলীয়া জীবনতে। নগাঁও মিশ্যন স্কুলত পঢ়ি থাকোতে স্কুল কর্তৃপক্ষই এজনী গাঁৱৰ দুখীয়া হিন্দু ছাত্রীক নিজৰ ধর্ম সলনি কৰিবলৈ বিচৰাত ছোৱালীজনী মান্তি নোহোৱাত তেঁৱক ছাত্রীনিবাসৰ এটা ভঁৰালৰ আবর্জনাপূর্ণ কোঠাত থাকিবলৈ দিয়াত চন্দ্রপ্রভাই নিবাসৰ ছাত্রীসকলক একগোট কৰি বিদ্যালয় কর্তৃপক্ষই কৰা এই অন্যায়ৰ প্রতি তীব্র প্রতিবাদ কৰিল আৰু ৰাজহুৱা আন্দোলনৰ ভাবুকিত বিদ্যালয় কর্তৃপক্ষই সেও মানি ছোৱালীজনীক নিবাসত ছিট দিবলৈ বাধ্য হৈছিল। এয়াই আছিল চন্দ্রপ্রভা শইকীয়ানীৰ অন্যায়ৰ বিৰুদ্ধে প্রথম বিদ্রোহ।\nনগাঁও মিশ্যন স্কুলৰ পৰা নর্মাল ট্রেইনিং পাছ কৰি চন্দ্ৰপ্ৰভাই ১৯১৮ চনত তেজপুৰৰ এখন মজলীয়া স্কুলৰ প্ৰধান শিক্ষয়িত্ৰী পদত নিযুক্ত হয়। তেজপুৰত তেঁও জ্যোতিপ্রসাদ আগৰৱালা, অমিয় কুমাৰ দাস, চন্দ্রনাথ শর্মা, কালীচৰণ ভট্টচার্য, লক্ষ্মীধৰ শর্মা প্রমুখ্যে এচাম শিক্ষিত, ৰাজনৈতিক আৰু সমাজকর্মী যুৱকসকলৰ লগত চিনাকি হৈ পৰি অসীম কর্মপ্রেৰণা লাভ কৰিলে।\n১৯১৮ চনত তেজপুৰত অনুষ্ঠিত হোৱা ‘অসম ছাত্র সন্মিলন’ৰ চতুর্থ অধিবেশনত ১৭ বছৰীয়া চন্দ্রপ্রভাই কানি খোৱা নিষিদ্ধ কৰিবলৈ দাবী তুলি এক ওজস্বী বক্তৃতা দিছিল। ১৯১৯ চনত বৰপেটাৰ কীর্ত্তন ঘৰত নীচ জাতৰ লোকসকলৰ প্রৱেশৰ অধিকাৰ দিয়াৰ দাবী তেঁও উথ্বাপন কৰিছিল আৰু এই ক্ষেত্রত সফলো হৈছিল। অসম সাহিত্য সভাৰ বৰপেটা অধিবেশন (১৯১৯ চনত) চন্দ্ৰপ্ৰভা বাইদেউ প্রতিনিধি নির্বাচিত হৈ অস্পৃশ্যতা আৰু জাতিভেদৰ বিৰুদ্ধে অগ্নিময় বক্তৃতা দি বিভিন্ন শ্রোতাৰ লগতে অসম কেশৰী অম্বিকাগিৰি ৰায়চৌধুৰী প্রমুখ্যে বহুকেইজন স্বাধীনতা সংগ্রাীমীক মুগ্ধ কৰিছিল। ইয়াৰ উপৰিও প্রথমবাৰলৈ সভাৰ মঞ্চৰ পৰা এগৰাকী মহিলাই ‘কীর্ত্তন ঘৰ’ত নাৰীৰ প্রবেশাধিকাৰ নথকা কথাটোৰ তীব্র প্রতিবাদ কৰি ধর্ম আৰু সামাজিক ক্ষেত্রত প্রথম প্রতিবাদ সাব্যস্ত কৰিছিল।\nঅস্পৃশ্যতাৰ বিৰুদ্ধে তেঁৱৰ প্রথম বিদ্রোহ আৰম্ভ হয় দৈশিঙৰী গাঁৱৰ ওচৰৰ কালজিৰাপাৰা গাঁৱত। সেই গাঁৱৰ কীর্ত্তনঘৰৰ ওচৰত থকা লোকেল বোর্ডৰ পকী কুঁৱাটিত পানী তোলাৰ অধিকাৰ নাছিল নিন্মজাতৰ লোকসকলৰ, কাৰণ সেই কুঁৱাটিৰ পানীৰে কীর্ত্তন ঘৰৰ কাম কৰা হয়। চন্দ্রপ্রভাই দৃঢ়তাৰে এই বৈষম্যৰ প্রতিবাদ জনালে। প্রতিবাদী চন্দ্রপ্রভাৰ দৃঢ়তাৰ ওচৰত সেও মানি এই প্রথা নাইকীয়া কৰিলে সংশ্লিষ্ট লোকসকলে।\n১৯২১ চনত তেজপুৰত বহা অসম এছ’চিয়েছনৰ অধিবেশনত চন্দ্রনাথ শর্মাৰ অনুৰোধত চন্দ্রপ্রভাই এটা ৰাজহুৱা বক্তৃতা দি সকলোৰে মন মুহিছিল। ১৯২১ চনত গান্ধীজীয়ে অসম ভ্রমণলৈ আহিছিল। তাতেই চন্দ্ৰপ্ৰভাই গান্ধীজীৰ সান্নিধ্য লাভ কৰিবলৈ সুযোগ পাই।\nতেজপুৰৰ তৰুণ কবি সাহিত্যিক, সমাজকর্মী, স্বদেশপ্রেমী, জাতীয়তাবাদী ডেকা দণ্ডীনাথ কলিতাৰ সৈতে চন্দ্রপ্রভাৰ গন্ধর্ব প্রথা মতে বিয়া হৈছিল। ফলত চন্দ্রপ্রভাই “কুমাৰী মাতৃত্ব” গ্রহণৰ দায়িত্ব ল’ব লগাত পৰিল। দুয়োৰে মাজত বৈধ মিলনৰ একমাত্র বাধা আছিল সমাজৰ ৰক্ষণশীলতা, জাত-কুলৰ বিচাৰ। সেই সময়ত জাত-কুলৰ প্রথা ভঙা যিদৰে কঠিন, তাতোকৈও কঠিন আছিল ‘কুমাৰী মাতৃত্ব’ৰ সামাজিক স্বীকৃতি।\nচন্দ্ৰপ্ৰভা শইকীয়ানী চাইকেল চলোৱা অসমৰ প্ৰথম মহিলা আছিল।\n১৯২৫ চনত নগাঁওত ঔপন্যাসিক ৰজনীকান্ত বৰদলৈৰ সভাপতিত্বত অসম সাহিত্য সভাৰ অষ্টম অধিবেশন বহিল। সেই সভাত মহিলাৰ বাবে বাঁহৰ পর্দাৰ (চিক) আঁৰত বহাৰ ব্যৱস্থা কৰাৰ বিৰুদ্ধে সেই সভাত জ্বালাময়ী বক্তৃতা দি সিংহিনীৰ দৰে গর্জি উঠিছিল চন্দ্রপ্রভা। তেঁৱৰ উদাত্ত আহ্বানত বাঁহৰ পর্দা ভাঙি সকলো মহিলা হুৰমূৰকৈ বাহিৰলৈ ওলাই আহিছিল। এইদৰেই অদম্য সাহসী, বাগ্মী নাৰীগৰাকীয়ে নাৰীসমাজক নিজৰ অধিকাৰৰ সম্বন্ধে সচেতন কৰি তুলিবলৈ সক্ষম হৈছিল।\nসাংগঠনিক দিশটো চন্দ্রপ্রভা শইকীয়ানী দক্ষ আছিল। ১৯২৬ চনত ধুবুৰীত হোৱা অসম সাহিত্য সভাৰ অধিবেশনত সভাপতি বেনুধৰ ৰাজখোবা আৰু কেইগৰাকীমান বিশিষ্ট ব্যক্তিৰ উৎসাহত চন্দ্রপ্রভা বাইদেউয়ে কেবাগৰাকী বিশিষ্টা মহিলাক লৈ ধুবুৰী বিজনী হলত “অসম মহিলা সমিতি”ৰ জন্ম দিলে। যি সময়ত আমাৰ নাৰী সমাজ ঘৰৰ চাৰিবেৰৰ মাজতে সীমাবদ্ধ আছিল, তেনে সময়তে শইকীয়ানী বাইদেউৱে যিদৰে মহিলা সংগঠন গঠন কৰি মহিলাক নিজৰ অস্বিত্ব ৰক্ষাৰ বাট দেখুৱালে। জাতিৰ পিতা মহাত্মা গান্ধীৰ আদর্শক মর্মে মর্মে উপলদ্ধি কৰি সামাজিক, ৰাজনৈতিক আৰু অর্থনৈতিক সমতা আনিবলৈ গঠনমূলক দিশ নির্ণয় কৰি গাঁৱে-ভূঞে, চহৰে-নগৰে, পাহাৰে-পর্বতে নাৰী সংগঠন কৰি একতাৰ ডোলেৰে অসম প্রাদেশিক মহিলা সমিতিৰ অন্তর্ভূক্ত কৰি লোৱাটো সাধাৰণ কাম নাছিল। ভাৰতবর্ষৰ অইন অইন ৰাজ্যসমূহত ইতিমধ্যে শিক্ষাৰ দিশত, সমাজসেৱাৰ দিশত তথা স্বতন্ত্র আন্দোলনত যথেষ্ট সংখ্যক মহিলা জড়িত হৈ পৰিছিল। কিন্তু এই দিশত অসম একেবাৰে পিছপৰি আছিল, যি কাম চন্দ্রপ্রভা শইকীয়ানীৰ দূৰদৃষ্টিৰ দ্বাৰা সম্ভৱপৰ হ’ল। আন্দোলনৰ ভেটী তৃণমূললৈকে জগাই তুলিবলৈ পুৰুষৰ সমানে সমানে অসমৰ গাঁৱে-ভূঞে, চহৰে-নগৰত অগ্নিময়ী বক্তৃতাৰে ৰক্ষণশীলা নাৰীসমাজক স্বাধীনতাৰ যুদ্ধক্ষেত্রলৈ উলিয়াই আনিবলৈ সক্ষম হৈছিল।\n১৯২৬ চনত মহাত্মা গান্ধী আহ্বানত পাণ্ডুত বহা নিখিল ভাৰত কংগ্রেছ মহাসভাত চন্দ্রপ্রভাই যোগ দিয়ে। অসহযোগ আন্দোলনত যোগ দি কংগ্রেছত কাম কৰা বাবে আৰু গান্ধীজীৰ বাণী প্রচাৰ কৰাত বৃটিছ চৰকাৰে তেঁৱক বাধা দিয়াত চন্দ্রপ্রভা বাইদেউৱে শিক্ষয়িত্রীৰ চাকৰিকে এৰি দিছিল।\n১৯২৯ চনৰ ঐতিহাসিক লাহোৰ কংগ্রেছ অধিবেশনত ভাৰতীয় জাতীয় কংগ্রেছে পূর্ণ স্বৰাজৰ প্রস্তাৱ গ্রহণ কৰাত দেশজুৰি আন্দোলন চলিল। এই আন্দোলনত ১৯৩০ চনৰ ৯ জানুৱাৰীত চন্দ্রপ্রভা শইকীয়ানী বাইদেউও বন্দী হৈ তিনি মাহৰ বাবে কাৰাবাস খাটিবলগীয়া হ’ল।\n১৯৪২ চনৰ ৮ আগষ্ট ভাৰত ত্যাগ আন্দোলন দেশব্যাপি আৰম্ভ হ’ল। এই আন্দোলনত চন্দ্রপ্রভাৰ নেতৃত্বত বজালী অঞ্চলত মহিলাসকলে বন্ধ ঘৰৰ পৰা ৰাজপথলৈ ওলাই আহি স্বাধীনতা আন্দোলনত জঁপিয়াই পৰিল। একে চনৰে ৮ অক্টোবৰত প্রায় দহ হেজাৰ মহিলাই শোভাযাত্রা কৰি পাটাছাৰকুছি থানাত উপস্থিত হোৱাত পুলিচে ছত্রভংগ কৰিবলৈ যত্ন কৰি বিফল হয়। মহিলা সকলে জাতীয় সংগীত গাই থানাত পতাকা উত্তোলন কৰে।\nকামৰূপৰ বিভিন্ন অঞ্চলত মহিলা সংগঠনসমূহক সক্রিয় আৰু শক্তিশালী কৰা চন্দ্রপ্রভা শইকীয়ানীয়ে ১৯৪৩ চনৰ ২৬ জানুৱাৰীত পাঠশালাৰ হৰিমন্দিৰ প্রাংগনত স্বাধীনতা দিৱস পালন কৰিবলৈ বাচি লৈছিল, কাৰণ সেই সময়ত ৰাজহুৱা সভা পতাৰ নিষেধাজ্ঞা আছিল। প্রায় এহেজাৰৰো অধিক মহিলা সমবেত হৈ পতাকা উত্তোনক কৰা কার্যক বাধা দিবলৈ গৈ মন্দিৰৰ ভিতৰত সশস্ত্র পুলিচৰ দল লৈ চন্দ্রপ্রভা শইকীয়ানী বাইদেউৱেক গ্রেপ্তাৰ কৰি থানালৈ লৈ আহে।\n১৯৪৮ চনত গান্ধীজীৰ মৃত্যুৰ অষ্টম দিনত বিশেষ কার্যসূচী হিচাপে হাজোৰ মাধৱ মন্দিৰত সকলো শ্রেণীৰ লোককে প্রৱেশৰ অধিকাৰ আদায় কৰে।\nকঠোৰ বাস্তৱতাৰ লগত সংগ্রামৰত অৱস্থাতো তেঁৱৰ কলম স্তব্ধ হোবা নাছিল। ১৯২৯ চনত প্রকাশিত ‘আৱাহন’ত “আকুল পথিক” নামৰ গল্পটোৰ উপৰি ১৯৪৭ চনত ‘আৱাহন’ৰ চতুর্দশ বছৰৰ নৱম সংখ্যাত “দৈবজ্ঞ দুহিতা” নামৰ আলোড়ণকাৰী গল্পটো প্রকাশ হৈছিল। ইয়াৰ বাহিৰে মহিলা আলোচনী ‘ঘৰ জেউতি’ত বহুটো চিন্তাশীল, নাৰী আৰু সমাজ সম্পর্কীয় লিখনি প্রকাশ পাইছিল। বাঁহী, চেতনা, মিলন, অসমীয়া আদি সমসাময়িক সকলো ধৰণৰ পত্রিকাতে প্রবন্ধ, কবিতা আদি লিখিছিল। ১৯৩৭ চনত তেখেতৰ প্রথম উপন্যাস “পিতৃ ভিঠা” নিজৰ সাঁচতীয়া টকাৰ লগতে জয়ন্তী আর্ট প্রেছৰ স্বত্বাধিকাৰী আৰু পৰিচালকৰ সহায়ত প্রকাশ হৈছিল। কিন্তু উপন্যাসখন পাঠকসমাজে নোলোৱাত তেঁৱৰ পৰবর্ত্তী উপন্যাস ‘গৌৰী শংকৰ’, ‘অপৰাজিতা’, ‘ঘৰ জোঁবাই’, ‘বিয়াৰ বিষ’ আদি হাতেলিখা অৱস্থাতে পৰি ৰ’ল।\nতেঁও নাৰীসকলৰ মাজত গণ-চেতনা জগাই তুলিবলৈ ‘অভিযাত্রী’ সম্পাদনা কৰিছিল। ইয়াত তেঁৱৰ লেখনিৰ মাজত নাৰীবাদী আদর্শৰ প্রতিফলন ঘটিছিল। তেঁও নাৰীমুক্তি আৰু সামাজিক সংস্কাৰৰ বাবে লিখিছিল।\nচন্দ্রপ্রভা শইকীয়ানীৰ চৰিত্রৰ এটি উজ্জ্বল দিশ আছিল আদর্শৰ প্রতি নিষ্ঠা। যিবোৰ কামে দেশ, সমাজ তথা দহৰ উন্নতি সাধিব পাৰে তেনে কামৰ বাবে তেঁও সকলো বাধা অতিক্রম কৰি সমাধান কৰিবলৈ অহোপুৰুষার্থ কৰিছিল।\nশইকীয়ানী বাইদেউৱে গভীৰভাবে অনুধাৱন কৰিছিল যে শিক্ষা, প্রকৃত জ্ঞান আৰু সমাজসেৱা অবিহনে দেশৰ সমস্যাৰাজিৰ মূল কেৰোণ আঁতৰোৱা টান। সেয়েহে তেঁও নাৰীসমাজৰ এনে দিশসমূহত সজাগ কৰি তুলিবলৈ যি আদর্শ দেখুৱাই গ’ল সেয়া চিৰস্মৰণীয় হৈ ৰ’ব।\nমানবীয় অধিকাৰ সাব্যস্ত কৰিবলৈ ৰাজনীতিত নাৰীৰ সক্রিয় অংশগ্রহণত প্রাধান্য দি নিজে নির্বাচনত প্রতিদন্দ্বীৰূপে থিয় দিছিল আৰু আন আন মহিলাকো এই ভুমিকাত অবতীর্ণ কৰাইছিল। তেঁৱৰ প্রচেষ্টাত স্বাধীন ভাৰতত প্রথমবাবৰ বাবে অসমৰ মহিলাক কংগ্রেছ দলে মনোনয়ন দিবলৈ বাধ্য হৈছিল। ১৯৫৭ চনত তেঁও বজালীৰ পৰা প্রার্থী হৈ নির্বাচনত ঠিয় দিছিল কিন্তু নির্বাচন ৰণত তেঁও জিকিব নোৱাৰিলেও দেশৰ কামৰ পৰা বিৰত নাথাকিল।\nচন্দ্রপ্রভা শইকীয়ানী আছিল এটা যুগৰ সংগ্রামী সত্ত্বা। নির্যাতিতা, অবহেলিতা, লাঞ্ছিতা, অপমানিতা মহিলাসকলক উদ্ধাৰ কৰি মানুহ হিচাপে জীয়াই থকাৰ অধিকাৰ প্রদান কৰাটোৱে আছিল চন্দ্রপ্রভা জীৱনৰ আকাংখ্যা, মূলমন্ত্র।\nবৈষম্যপূর্ণ সমাজ জীৱনত বৈপ্লবিক বাতাবৰণ সৃষ্টি কৰাৰ সাধনাত তেঁও জীৱন উৎসর্গা কৰিছিল। জীৱনজোৰা কর্মৰ সাধনাৰে তেঁও এই ব্রতত অলৰ-অচৰ আছিল। তেঁও আছিল অপৰাজেয় অপৰাভূত এক নাৰী। যিগৰাকীয়ে ৰক্ষণশীলতাক নেওচি সমাজৰ বুকুত ভৰি দিছিলহি নাৰীৰ সম-মর্যদা আৰু সম-অধিকাৰৰ দাবী প্রতিপন্ন কৰাৰ হেতুকে। নাৰীৰ অধিকাৰবোধৰ, ব্যক্তিত্ববোধৰ দাবী প্রতিপন্ন কৰাটোৱে হ’ল তেঁৱৰ জীৱনৰ যেন কঠোৰ কর্তব্য। চন্দ্রপ্রভাৰ আচৰণ-বিচৰণ, কথন-বচন, লেখন ভাষণত পৰিস্ফূট হৈছিল নাৰীৰ সামাজিক বন্ধনমুক্তিৰ সৰব ধ্বনি, নাৰীৰ ব্যক্তিত্ববোধ, অধিকাৰবোধ জগাই তোলাৰ উদীপ্ত বাণী।\nতাৰ পৰবর্তী সময়ছোবাতো ভাৰতীয়ৰ বিৰুদ্ধে আৰু বিশেষকৈ নাৰী সমাজৰ বিৰুদ্ধে হোবা যিকোনো অন্যায় অবিচাৰৰ বিপক্ষে সংগ্রাম গঢ়ি তোলাত নেতৃত্ব দিছিল। শইকীয়ানীৰ এনে নেতৃত্বৰ ফলতে অসমীয়া নাৰীসমাজে সংগঠিত ৰূপত থিয় দিবলৈ সাহস পালে, নিজৰ শক্তি, সামর্থ্যৰ পৰিচয় পালে। আৰু সমগ্র বিশ্বৰ লগত সমানে সমানে খোজ মিলাবলৈ প্রেৰণা পালে। অসমীয়া নাৰী সমাজত আকাশলৈ মূৰ তুলি চাবলৈ শিকালে চন্দ্রপ্রভা শইকীয়ানী বাইদেউয়ে।\nপৰিতাপৰ বিষয় যে চন্দ্রপ্রভাৰ দৰে বিপ্লবী, বিদ্রোহিনী, সমাজ সংস্কাৰিকা, কু-সংস্কাৰ নাশিনী, আৰু মানবতাবাদৰ প্রবক্তা নাৰীৰ জীবনী ভাৰতীয় আন ভাষালৈ অনুদিত নোহোৱাটো বৰ দুর্ভাগ্যজনক ঘটনা। ১৯৮২ চনত হোমেন বৰগোহাঞি সম্পাদিত ‘লোকায়ত’ত পদ্মবিভূষণ পুষ্পলতা দাসৰ বিদ্রোহিনী চন্দ্ৰপ্ৰভা নামৰ জীৱনী প্রকাশ হৈছিল।\n১৯৯৩ চনত স্বনামধন্য সাহিত্যিক নিৰুপমা বৰগোহাঞিয়ে অশেষ যত্ন কৰি লিখা চন্দ্রপ্রভাৰ জীৱনৰ আধাৰত ‘অভিযাত্ৰী’ নামেৰে এখন উপন্যাস লিখে। উল্লেখ্য যে, এই গ্রন্থই সাহিত্য একাডেমী বঁটা লাভ কৰে ১৯৯৬ চনত। ১৯৯৭ চনত ‘অভিযাত্রী’ ইংৰাজী ভাষালৈ অনুবাদ কৰে প্রদীপ্ত বৰগোহাঞিয়ে। ১৯৯৮ চনত পুষ্পলতা দাসৰ ‘অগ্নিস্নাতা চন্দ্ৰপ্ৰভা’ নামৰ জীৱনপুথি প্রকাশ পায়। নিৰুপমা বৰগোহাঞিৰ “অভিযাত্রী” আৰু শ্রীযুতা পুষ্পলতা দাসে লিখা “অগ্নিস্নাতা চন্দ্রপ্রভা”ৰ দৰে কিতাপৰ অনতিপলমে আন ভাৰতীয় ভাষালৈ অনুদিত হ’ব লাগে। নহ’লে আমি ইতিহাসৰ বুকুত যথাযথভাবে প্রতিষ্ঠা কৰিব নোবাৰিম এই গৰাকী মহান বিপ্লবী নাৰীক।\n২০০২ চনত চন্দ্ৰপ্ৰভা শইকীয়ানীৰ উপন্যাস “পিতৃ ভিঠা”ৰ প্রকাশিকা প্রীতি বৰুৱাৰ দ্বাৰা দ্বিতীয় সংস্কৰণ প্রকাশ পায় আৰু হিৰন্ময়ী দেবীৰ পদ্মশ্রী চন্দ্ৰপ্ৰভা শইকীয়ানীৰ জীৱনী গ্রন্থখনো প্রকাশ হয়। চন্দ্রপ্রভা ক‌বিও আছিল। সোণালী গোস্বামীৰ দ্বাৰা সম্পাদিত আৰু নাতি অতনু শইকীয়াৰ দ্বাৰা সংগৃহীত “চন্দ্রপ্রভা শইকীয়ানীৰ কবিতা মালা” নামেৰে এখন কাব্য সংকলন ১৯৯৬ চনত প্রকাশ পায়। প্রেমৰ কবিতাৰে পৰিপূর্ণ এই কাব্য সংকলন। শেহতীয়াকৈ অসমীয়া জীৱনী সাহিত্যৰ বিষয়ে গৱেষণাত ব্ৰতী ড° অঞ্জলি শৰ্মাই নিৰ্মোহ বিশ্লেষণেৰে যুগুত কৰি উলিয়াইছে চন্দ্ৰপ্ৰভা শইকীয়ানীৰ জীৱনী ‘চন্দ্ৰপ্ৰভা’|\nচন্দ্ৰপ্ৰভা শইকীয়ানী বাইদেউ আজি আমাৰ মাজত নাই। কিন্তু তেঁৱৰ অনুপ্রেৰণা, অদম্য ইচ্ছাশক্তি, আদর্শৰ প্রতি নিষ্ঠা আৰু অফুৰন্ত কর্মশক্তিয়ে যুগে যুগে আমাৰ নাৰীসকলক উদ্বুদ্ধ কৰিব। প্রকৃতার্থত তেঁও আছিল অসমৰ নাৰীবাদৰ ধ্বজাবাহী, অসমীয়া মহিলা আন্দোলনৰ মাতৃ আৰু পূজনীয় নেত্রী। ভাৰতৰ অগ্নিকন্যা – তেঁও আছিল অপৰাজেয় অপৰাভূত এক নাৰী, এক মূর্ত্তীমতী বিপ্লৱ আৰু এক সাহসী ৰত্ন।\nচন্দ্ৰপ্ৰভা শইকীয়ানীৰ জন্মৰ ১১৩ বছৰ পূর্ণ হ’ল। এনে এগৰাকী নাৰী শিক্ষাৰ অক্লান্ত আৰু অগ্রণী কর্মীৰ নামত আজিও এখন বিদ্যালয়, এখন কন্যা মহাবিদ্যালয়, কাৰিকৰী শিক্ষাৰ প্রতিষ্ঠান, এটা সাংস্কৃতিক প্রকল্প একোবেই প্রতিষ্ঠা কৰাৰ কথা ৰজাঘৰ-প্রজাঘৰ কোনেও নাভাবিলে। ‘অভিযাত্রী’ উপন্যাসখন চিনেমাৰ চিত্রৰূপ দিয়াৰ ক্ষেত্রত পৰিচালক কুলদা কুমাৰ ভট্টাচার্যই কেতিয়াবাই তাৰ চিত্রনাট্য লেখি থ’লে, কিন্তু প্রযোজকৰ অভাৱত আজিও ছবিখন নির্মাণ নহ’ল। বিশিষ্ট চাহ খেতিয়কৰ পৰা আৰম্ভ কৰি এন-এফ-ডি-চি লৈ অনুদান বিচৰা হ’ল। কিন্তু কোনেও এইগৰাকী মহিয়সীৰ জীৱনভিত্তিক ছবিখন কৰিবলে আগবাঢ়ি নাহিল।\n← সমন্বয় আৰু প্ৰেমৰ ঋতু ব’হাগ (নিবেদিতা হাজৰিকা)\nএল. ই. ডি. বাল্ব আৰু অন্যান্য (কৌশিক হাজৰিকা) →